ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΘ**΄**

Δευτέρα 7 Ιουλίου 2025

Αθήνα, σήμερα στις 7 Ιουλίου 2025, ημέρα Δευτέρα και ώρα 14:03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.

**ΠΡΟΕΔΡΕΥΩΝ (Αθανάσιος Μπούρας):** Καλημέρα σας και καλή εβδομάδα.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα σχετικά με τη συζήτηση των επικαίρων ερωτήσεων στο πλαίσιο του Κοινοβουλευτικού Ελέγχου τη Δευτέρα 7 Ιουλίου 2025, ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμ. 1138/27-6-2025 και 1144/30-6-2025 επίκαιρες ερωτήσεις και η υπ’ αριθμ. 1478/28-3-2025 αναφορά (κατ’ άρθρο 130 παρ. 5 Καν. Βουλής) θα απαντηθούν από τον Υφυπουργό Εθνικής Οικονομίας και Οικονομικών κ. Γεώργιο Κώτσηρα.

Οι υπ’ αριθμ. 1126/24-6-2025 και 1142/29-6-2025 επίκαιρες ερωτήσεις θα απαντηθούν από την Υφυπουργό Εξωτερικών κ. Αλεξάνδρα Παπαδοπούλου.

Η υπ’ αριθμ. 1149/30-6-2025 επίκαιρη ερώτηση θα απαντηθεί από τον Υφυπουργό Εθνικής Άμυνας κ. Αθανάσιο Δαβάκη.

Οι υπ’ αριθμ. 1139/27-6-2025 και 1147/30-6-2025 επίκαιρες ερωτήσεις θα απαντηθούν από τον Υφυπουργό Εργασίας και Κοινωνικής Ασφάλισης κ. Κωνσταντίνο Καραγκούνη.

Η υπ’ αριθμ. 1158/30-6-2025 επίκαιρη ερώτηση θα απαντηθεί από τον Υφυπουργό Δικαιοσύνης κ. Ιωάννη Μπούγα.

Οι υπ’ αριθμ. 1124/23-6-2025, 1146/30-6-2025 και 1158/30-6-2025 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Ιωάννη Ανδριανό.

Οι υπ’ αριθμ. 1130/24-6-2025, 1132/24-6-2025, 1145/30-6-2025 και 1150/30-6-2025 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Χρήστο Κέλλα.

Η υπ’ αριθμ. 1154/30-6-2025 επίκαιρη ερώτηση θα απαντηθεί από τον Υφυπουργό Ψηφιακής Διακυβέρνησης κ. Χρήστο Δερμεντζόπουλο.

Και για να μην χάνουμε χρόνο ξεκινάμε ήδη με τις δύο πρώτες στις οποίες θα απαντήσει η Υφυπουργός Εξωτερικών, η κ. Αλεξάνδρα Παπαδοπούλου.

Ξεκινάμε με την έκτη, με αριθμό 1142/29-6-2025, επίκαιρη ερώτηση πρώτου κύκλου του Προέδρου της Κοινοβουλευτικής Ομάδας Νίκη και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εξωτερικώνμε θέμα: «Ρόλος του ΕΛΙΑΜΕΠ στη διαμόρφωση της Εξωτερικής μας Πολιτικής».

Κύριε Πρόεδρε, έχετε τον λόγο για την πρωτολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** Ευχαριστώ πολύ, κύριε Πρόεδρε. Εύχομαι κι εγώ καλή εβδομάδα.

Κυρία Υφυπουργέ, ως Νίκη έχουμε ασκήσει πολλές φορές οξεία κριτική σε απαράδεκτες ενέργειες ή παραλείψεις του Υπουργείου Εξωτερικών. Δυστυχώς, όμως, διαπιστώνεται ότι η εξωτερική μας πολιτική διαμορφώνεται ή επηρεάζεται δραστικά από εξωθεσμικά κέντρα που δεν έχουν καμία νομιμοποίηση και ευθύνη.

Μάθαμε από κυπριακές και τουρκικές πηγές ότι στις 18 Ιουνίου 2025 ο κατοχικός «ηγέτης» Τατάρ συναντήθηκε με εκπροσώπους του λεγόμενου «Ελληνοτουρκικού Φόρουμ» στο δήθεν «προεδρικό» μέγαρο στα Κατεχόμενα, σε μια συνάντηση που έμεινε κρυφή από τον ελληνικό Τύπο. Στη συνάντηση, από ελληνικής πλευράς, συμμετείχαν ο Ιωάννης Γρηγοριάδης, επικεφαλής του Προγράμματος Τουρκίας του ΕΛΙΑΜΕΠ, η Πωλίνα Λάμψα, μέλος του πολιτικού συμβουλίου του ΠΑΣΟΚ, ο Ηλίας Κλης, Πρέσβης επί τιμή και ο Καθηγητής Πέτρος Λιάκουρας.

Τα θέματα της συζήτησης κατά τη συνάντηση ήταν η προώθηση, όπως διαβάζουμε, της αμοιβαίας κατανόησης μεταξύ των λαών, η λύση των δύο κρατών στη βάση της κυρίαρχης ισότητας και της ίσης διεθνούς υπόστασης, αλλά και η ανησυχία για εκφοβισμούς και συλλήψεις από την ελληνοτουρκική πλευρά, σε σχέση με ακίνητες περιουσίες. Αυτά μας απασχολούν δηλαδή στο Κυπριακό.

Για την παράνομη εισβολή και κατοχή, καμία συζήτηση. Για καταπατήσεις περιουσιών, καμία συζήτηση. Για τις συνεχείς τουρκικές προκλήσεις στη Μεγαλόνησό μας, τσιμουδιά.

Όλοι οι παρευρισκόμενοι, καμάρωναν κιόλας από πάνω, φωτογραφήθηκαν με τα σύμβολα του κατοχικού καθεστώτος χωρίς κανέναν ενδοιασμό, παρέχοντας εμμέσως πλην σαφώς αναγνώριση, ίσως είναι άλλη μια ενέργεια για αποδοχή της διχοτόμησης της Κύπρου, που είχε πει πριν από καιρό και ο κ. Καιρίδης. Δεν ξέρουμε ποιος ήταν επικεφαλής της ελληνικής πλευράς, αλλά διαπιστώνουμε για άλλη μια φορά την περίεργη και αντεθνική συμμετοχή του ΕΛΙΑΜΕΠ σε τέτοιες καταστάσεις, ενός Ιδρύματος που έχει εκφράσει με δήθεν επιστημονικό τρόπο απαράδεκτες για τα εθνικά μας συμφέροντα θέσεις.

Σας ρωτάμε λοιπόν: Γνώριζε το Υπουργείο Εξωτερικών για την πραγματοποίηση αυτής της συνάντησης; Και αν ναι, ποιες ήταν οι οδηγίες ή οι κατευθύνσεις του; Ήταν σε ανώτατο επίπεδο για το ψευτοκαθεστώς, των Κατεχομένων εννοώ, της Κύπρου; Μήπως το ΕΛΙΑΜΕΠ διαμορφώνει την εξωτερική πολιτική την οποία έρχεται στη συνέχεια να επικυρώσει το Υπουργείο Εξωτερικών; Αποτελεί αυτό τιμή για το διπλωματικό προσωπικό του Υπουργείου;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Πρόεδρε.

Κυρία Υπουργέ, έχετε τον λόγο για την απάντησή σας.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Ευχαριστώ. Καλή εβδομάδα.

Το Υπουργείο Εξωτερικών δεν έχει σχέση με τη λειτουργία και τη σύνθεση μελών και οργάνων του ΕΛΙΑΜΕΠ και του Ελληνοτουρκικού Φόρουμ, καθώς πρόκειται για δύο οργανώσεις της Κοινωνίας των Πολιτών που χαίρουν ελευθερίας έκφρασης.

Θα πρέπει να υπογραμμιστεί ότι η Κυβέρνηση θεωρεί ότι η ιστορική διαδρομή και η λειτουργία του ΕΛΙΑΜΕΠ έχει θετικό αποτύπωμα και τιμά τα μέλη του, διακεκριμένα και καταξιωμένα στελέχη της κοινωνίας μας και του πανεπιστημιακού χώρου.

Εξάλλου, στη σύγχρονη διεθνή πραγματικότητα της εξωτερικής πολιτικής, εξωτερική πολιτική δεν ασκούν μόνο οι κυβερνήσεις, αλλά άποψη έχουν και οι δεξαμενές σκέψης που διαμορφώνουν τον τομέα.

Έρχομαι τώρα στο γεγονός στο οποίο αναφέρεστε. Η ενέργεια των Ελλήνων μελών του «ελληνοτουρκικού Φόρουμ» να φωτογραφηθούν με τον αυτοαποκαλούμενο πρόεδρο του ψευδοκράτους δίπλα στα σύμβολά του ήταν προφανέστατα τουλάχιστον ατόπημα, αλλά ήταν και ένα επικοινωνιακό παιχνίδι της άλλης πλευράς που δεν εξυπηρετεί την ουσία, που παραμένει η επίλυση του Κυπριακού στη βάση των ψηφισμάτων του Συμβουλίου Ασφαλείας των Ηνωμένων Εθνών και η επανένωση της Κύπρου.

Τα ψηφίσματα του Συμβουλίου Ασφαλείας των Ηνωμένων Εθνών 541/1983 και 550/1984 καταδικάζουν την παράνομη αποσχιστική οντότητα. Τέτοιες ενέργειες σαν αυτές που έγιναν στη φωτογραφία λειτουργούν αντιπαραγωγικά και στις όποιες προσπάθειες δημιουργίας συνθηκών που θα οδηγήσουν στην επανέναρξη διαπραγματεύσεων για την επανένωση της Κύπρου.

Σε κάθε περίπτωση, είμαι βέβαιη ότι όσοι φωτογραφήθηκαν δίπλα στα σύμβολα του ψευδοκράτους έχουν ήδη κατανοήσει ότι η ενέργεια αυτή ήταν ατυχέστατη και εσφαλμένη.

Ωστόσο, το Υπουργείο Εξωτερικών ουδεμία σχέση έχει με αυτό, δεν ενημερώθηκε, ούτε φυσικά ήταν οι ίδιοι οι συμμετέχοντες υποχρεωμένοι να μας ενημερώσουν. Η Ελληνική Κυβέρνηση θέτει με συνέπεια στην ατζέντα όλων των συναντήσεων με ξένους ομολόγους της την ανάγκη εφαρμογής του Διεθνούς Δικαίου, την καταδίκη της παράνομης τουρκικής εισβολής του 1974 και την αποκατάσταση της εθνικής κυριαρχίας της Κύπρου.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει ο Πρόεδρος της Κοινοβουλευτικής Ομάδας της Νίκης, ο κ. Νατσιός, για τη δευτερολογία του.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Εφόσον το χαρακτηρίσατε ατόπημα, δεν είδαμε τότε να το καταδικάσετε. Τώρα προβαίνετε σε αυτήν την καταδίκη. Τέλος πάντων, ως συνήθως, ο λόγος σας είναι ξύλινος, αφόρητες κοινοτοπίες, και δεν ξέρουμε από πού χρηματοδοτείται το ΕΛΙΑΜΕΠ. Αν και υπάρχουν βάσιμες υποψίες ότι υπάρχει επίσημη κρατική χρηματοδότηση του ΕΛΙΑΜΕΠ, δεν αποδέχεστε τον κομβικό ρόλο που διαδραματίζει το ΕΛΙΑΜΕΠ -το ΤΟΥΡΚ-ΕΛΙΑΜΕΠ, όπως είναι το καλλιτεχνικό του ψευδώνυμο- στη διαμόρφωση της εξωτερικής πολιτικής.

Το ΕΛΙΑΜΕΠ -είναι γνωστό τοις πάσι και εσείς ακολουθείτε- υποστηρίζει την ολέθρια πολιτική του κατευνασμού. Το βλέπουμε.

Η λέξη «κατευνασμός», κυρία Υπουργέ, ετυμολογικώς προέρχεται από τις λέξεις «κατά» και «ευνή», «ευνή» σημαίνει κρεβάτι, ύπνος δηλαδή, έχει σχέση με τον ύπνο. Αυτό ακριβώς κάνετε στο ΥΠΕΞ, «κοιμόσασταν» τόσον καιρό -εντός εισαγωγικών η λέξη «κοιμόσασταν»- και η Τουρκία προσεταιριζόταν τον Χαφτάρ, ο οποίος υποστηρίζει πλέον ανοιχτά το τουρκολιβυκό Μνημόνιο, πράγμα ολέθριο για την εξωτερική μας πολιτική. Συνεχείς ταπεινώσεις και ήττες. Αργά ξύπνησε ο Υπουργός Εξωτερικών. Δείχνει σαστισμένος από τις απανωτές, όπως είπα, ήττες. Η δήλωσή του ότι αισθάνεται φιλέλλην δείχνει αυτή τη σαστιμάρα που αισθάνεται αυτήν την εποχή.

Η Κυβέρνηση βρίσκεται σε φανερή αποσύνθεση. Στην Κρήτη έχουμε κανονική εισβολή χιλιάδων λαθρομεταναστών. Και ρωτώ: Πού είναι τα πολεμικά πλοία που υποτίθεται ότι θα την αναχαίτιζαν αυτήν την εισβολή; Προφανώς τα πολεμικά πλοία βρίσκονται μόνο στο επιτραπέζιο παιχνίδι που λέγεται STRATEGO και προφανώς το χρησιμοποιεί ο κύριος Πρωθυπουργός.

Τελευταία φορά που συζητήσαμε στη Βουλή -αν θυμάστε, σε επίκαιρη ερώτηση πριν από έναν χρόνο περίπου- σας ρώτησα για την προκλητική, παράνομη αλιεία των Τούρκων. Σε λίγο με αυτά που συμβαίνουν οι Τούρκοι θα μπαίνουν στα λιμάνια μας και θα βγαίνουν και για κυνήγι στα νησιά. Τι κάνετε; Τίποτε απολύτως. Καταστρέφουν και τον γόνο, όπως μου κατήγγειλαν Έλληνες ψαράδες και βέβαια, τους εξαφανίζουν από την περιοχή, από το Αιγαίο.

Και για να έρθουμε στο θέμα μας, το ΕΛΙΑΜΕΠ και τα στελέχη του έχουν εκφράσει κατά καιρούς -που σας επηρεάζουν, είναι σίγουρο αυτό- θέσεις που ακούγοντάς τες νομίζεις ότι τις έγραψαν Τούρκοι. Να αναφέρω μερικά παραδείγματα: Λουκάς Τσούκαλης, Πρόεδρος του Διοικητικού Συμβουλίου, «δεν μπορούμε να οχυρωνόμαστε…», γι’ αυτό και τους δίνουμε και βήμα, κύριε Πρόεδρε. Κάθε βράδυ, μέρα παρά μέρα, βλέπουμε μέλη του ΕΛΙΑΜΕΠ, λες και είναι Υφυπουργοί Εξωτερικών, να εκφράζουν καθαρά αντεθνικές θέσεις, προδοτικές. Υπάρχουν και άλλες οργανώσεις, αλλά δεν βλέπουμε μέλη τους να βγαίνουν κάθε λίγο και στην κρατική τηλεόραση και να επιδίδονται –επαναλαμβάνω- σε μειοδοτικές θέσεις. Έλεγε ο κ. Τσούκαλης, γνωστός τοις πάσι, «δεν μπορούμε να οχυρωνόμαστε είμαστε πίσω από το δικαίωμα των 12 ναυτικών μιλίων, γιατί αυτό δεν είναι εφικτή και ρεαλιστική λύση. Δεν μπορεί η Ελλάδα να μετατρέψει το Αιγαίο σε θάλασσα ελληνική. Έχουν δικαιώματα και άλλες χώρες που το χρησιμοποιούν». Είναι Έλληνας αυτός;

Η κ. Μαρία Γαβουνέλη κάτι μας έλεγε, κάτι πατάτες κάποτε, έβγαλε στην αγορά την εξωτερική μας πολιτική. Σε εκπομπή της ΕΡΤ τη ρώτησαν για το πού μπορούν να φτάσουν τα χωρικά μας ύδατα και άρχισε τα παζάρια, «σε 8 μίλια, σε 9 μίλια, σε 10 μίλια». Ποια είναι αυτή; Και γιατί να της δοθεί βήμα; Γιατί φτάνουν και απέναντι αυτές οι ειδήσεις.

Ο κ. Ιωακειμίδης, γνωστός και αυτός, άλλος, σε πρόσφατο άρθρο του για την ανάγκη επίλυσης του Κυπριακού μίλησε για ορθολογική προσέγγιση ενάντια στον πρωτόγονο εθνικισμό –άκουσον, άκουσον!- ο οποίος δεν δέχεται τη διζωνική, δικοινοτική ομοσπονδία με πολιτική ισότητα. Και φυσικά, πουθενά στο σκεπτικό του δεν υπάρχει το θέμα παράνομης εισβολής και κατοχής και εποικισμού της Κύπρου.

Αντίστοιχες θέσεις έχουν γραφεί και σε μελέτες του ΕΛΙΑΜΕΠ. Διαβάζω κάποιες δημοσιευμένες από το 2023, κύριε Πρόεδρε: «Να παραμερίσουμε όλα όσα έχουν δηλητηριάσει τις διμερείς σχέσεις και όλα όσα έχουν απειλήσει την ειρήνη και την ασφάλεια, καθιστώντας τη χρήση των φυσικών πόρων αναποτελεσματική και θέτοντας σε κίνδυνο την ευημερία των πολιτών τους». Και άλλο: «Η διατήρηση διαφόρων εθνικών μύθων και στις δύο χώρες έχει εκτροχιάσει κάθε προσπάθεια σε ουσιαστικό διάλογο που θα μπορούσε να οδηγήσει τα δύο έθνη να διευθετήσουν τις θέσεις τους, τις διαφορές τους με βάση το αμοιβαίο όφελος». «Η Ελλάδα εμμένει προβάλλοντας μαξιμαλιστικές αξιώσεις» -εμείς προβάλλουμε μαξιμαλιστικές αξιώσεις, τι θα ακούσουμε;- «αμφίβολης νομιμότητας σε ζώνες κυριαρχίας», ΕΛΙΑΜΕΠ-«ΤΟΥΡΚ-ΕΛΙΑΜΕΠ» και αυτό. «Η επιμονή των δύο χωρών σε εξερεύνηση και γεώτρηση για υδρογονάνθρακες θεωρείται λανθασμένη και ξεπερασμένη».

Μήπως λόγω αυτών των προδοτικών θέσεων η Κυβέρνησή σας έδειξε αδικαιολόγητη αδράνεια για την εκμετάλλευση των τεράστιων κοιτασμάτων υδρογονανθράκων στο Αιγαίο και τη Νοτιοανατολική Μεσόγειο;

Ξύπνησε επιτέλους και ο Πρωθυπουργός από τον βαθύ του ύπνο και στις 14 Ιανουαρίου του 2025 σε επιστολή του στην Πρόεδρο της Ευρωπαϊκής Επιτροπής, στην κ. φον ντερ Λάιεν, αναγνώρισε -ανακάλυψε την Αμερική και αυτός για πρώτη φορά- την ανάγκη στήριξης στους υδρογονάνθρακες για τις τουλάχιστον επόμενες δύο δεκαετίες.

Θέτουμε -και τελειώνω, κύριε Πρόεδρε- τα ερωτήματα: Από πού πήραν οι συμμετέχοντες το δικαίωμα και την πρωτοβουλία να συνομιλούν με τον κατοχικό ηγέτη εξ ονόματος της Ελλάδος; Οι Τούρκοι το εκμεταλλεύτηκαν αυτό. Τους τιμωρήσατε; Ποιος έχει χρίσει το ΕΛΙΑΜΕΠ σύμβουλο της εξωτερικής μας πολιτικής; Γιατί δέχεστε και τελικά ακολουθείτε τις αντεθνικές θέσεις που εκφράζει; Ένα από τα μέλη της αντιπροσωπείας εξετάζει τους υποψήφιους διπλωμάτες στους ετήσιους διαγωνισμούς. Με αυτές τις θέσεις μπορεί να παραμένει εκεί; Τι διδάσκει στους διπλωμάτες μας αυτός ο κύριος; Την αποδοχή των τετελεσμένων της εισβολής; Είστε με τα καλά σας; Αυτός είναι ο φιλελληνισμός του κ. Γεραπετρίτη; Το ΕΛΙΑΜΕΠ είναι σφηκοφωλιά του εθνομηδενισμού και της υποτέλειας στην πατρίδα μας.

Κύριε Πρόεδρε, τούτη τη στιγμή η πατρίδα μας βρίσκεται σε στάδιο συρρίκνωσης. Η Κυβέρνηση εξαιτίας της διαφθοράς στους κόλπους της που αγγίζει και τον Πρωθυπουργό βρίσκεται σε πανικό. Οι πολίτες -γυρίζουμε σε όλη την Ελλάδα- είναι εξοργισμένοι με την περιρρέουσα κλεπτοκρατία. Η Ευρώπη, πνιγμένη στη λαθρομετανάστευση και τη δημογραφική κατάρρευση, σε παρακμή και σε πολιτικό εκφαυλισμό. Βρισκόμαστε ως λαός, ως ιστορικό έθνος ενώπιον της χειρότερης δοκιμασίας της ιστορίας μας. Αυτό που φοβόταν ο στρατηγός Μακρυγιάννης ότι θα καταντήσουμε παλιόψαθα των εθνών είναι ενώπιόν μας.

Και κλείνω: Κυριολεκτικά στη δεινή θέση που φτάσατε τη χώρα μας, όπως λέει και ο απλός λαός, ο Θεός να βάλει το χέρι του!

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Πρόεδρε.

Ορίστε, κυρία Υπουργέ, έχετε τον λόγο για να απαντήσετε.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Ευχαριστώ πολύ.

Δεν νομίζουμε ότι θα πρέπει να δοθεί συνέχεια σε ένα θέμα το οποίο έχουμε ήδη καταδικάσει ως λάθος και ως ακούσια –πιστεύω- συμμετοχή σε ένα επικοινωνιακό παιχνίδι της άλλης πλευράς, που δεν εξυπηρετεί την ουσία η οποία παραμένει η επίλυση του Κυπριακού και η επανένωση του νησιού.

 Η επίλυση του Κυπριακού βρίσκεται στην αιχμή των δράσεων και πρωτοβουλιών της εξωτερικής μας πολιτικής. Πιστεύουμε ότι έστω και με καθυστέρηση πενήντα και πλέον ετών έχουν ωριμάσει οι συνθήκες για να τερματιστεί ο ακρωτηριασμός της Κύπρου. Ειδικά σε αυτή τη συγκυρία με τις εξελίξεις στη Μέση Ανατολή, πιστεύουμε ότι αποτελεί την κατάλληλη στιγμή η διεθνής κοινότητα να στηρίξει ακόμα πιο ενεργά τις πρωτοβουλίες των Ηνωμένων Εθνών για το Κυπριακό ζήτημα. Άλλωστε, αποτελεί πεποίθησή μας ότι η επίτευξη βιώσιμης λύσης του Κυπριακού είναι προς το συμφέρον των Ελληνοκυπρίων, αλλά και των Τουρκοκυπρίων. Αυτό το μήνυμα το έχουμε καταστήσει σαφές σε όλες τις πλευρές.

Η Κυβέρνηση σε διαρκή επικοινωνία και απόλυτη συναντίληψη με την Κυπριακή Δημοκρατία υποστηρίζει τις πρωτοβουλίες του Γενικού Γραμματέα των Ηνωμένων Εθνών και της προσωπικής του απεσταλμένης για την επανέναρξη των συνομιλιών, με στόχο τη βιώσιμη και λειτουργική επίλυση του Κυπριακού στη βάση του συμφωνημένου πλαισίου.

Υπενθυμίζω ότι η Ελλάδα ως εκλεγμένο μέλος του Συμβουλίου Ασφαλείας των Ηνωμένων Εθνών σε συντονισμό με την Κυπριακή Δημοκρατία κατέβαλε εργώδεις προσπάθειες για την ομόφωνη υιοθέτηση στις 31-1-2025 του Ψηφίσματος 2771, με το οποίο ανανεώθηκε η εντολή της Ειρηνευτικής Δύναμης UNFICYP για ένα έτος. Στο ψήφισμα αυτό περιγράφεται το συμφωνηθέν πλαίσιο για τη λύση του Κυπριακού Ζητήματος, ήτοι μία διζωνική δικοινοτική ομοσπονδία με πολιτική ισότητα, μία κυριαρχία, μία ιθαγένεια και μία διεθνή προσωπικότητα και σύμφωνη με το ευρωπαϊκό κεκτημένο. Αυτός είναι στόχος όχι μόνο της Ελλάδος και της Κυπριακής Δημοκρατίας, αλλά και της διεθνούς κοινότητας στο σύνολό της, όπως εκφράζεται συντεταγμένα μέσω των Ηνωμένων Εθνών. Η εξωτερική πολιτική της χώρας εκφράζεται από τον Πρωθυπουργό και την πολιτική ηγεσία του Υπουργείου Εξωτερικών και όχι από ιδιώτες.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κυρία Υπουργό.

Πριν πάμε στην επόμενη ερώτηση, θα ήθελα να ζητήσω την έγκρισή σας για άδεια απουσίας στο εξωτερικό δύο συναδέλφων.

Ο Βουλευτής κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό από τις 7 έως τις 8 Ιουλίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Επίσης, ο Βουλευτής κ. Κομνηνός Δελβερούδης ζητεί άδεια ολιγοήμερης απουσίας στο εξωτερικό από 10-7-2025 έως και 14-7-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Προχωράμε τώρα στη δεύτερη για σήμερα, αλλά όγδοη με αριθμό 1126/24-6-2025 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Ιωάννη Κόντη προς τον Υπουργό Εξωτερικώνμε θέμα: «Συμμετοχή στελεχών του ΕΛΙΑΜΕΠ σε εκδηλώσεις στα Κατεχόμενα της Κύπρου και ο ρόλος του εν λόγω Ιδρύματος στην εθνική στρατηγική».

Ορίστε, κύριε Κόντη, έχετε τον λόγο για την πρωτολογία σας.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρία Υφυπουργέ, θα αναφερθώ κι εγώ στο θέμα αυτό το οποίο μπορεί σε εσάς να φαίνεται σαν ένα λάθος, αλλά για εμάς, όπως και για όλους τους Έλληνες είναι δυναμίτης στα θεμέλια της προσπάθειας που γίνεται για να ελευθερωθεί η Κύπρος και όχι για να δούμε λύσεις διζωνικές, αλλά να δούμε την Κύπρο ανεξάρτητη και ελεύθερη, όπως ήταν πριν το 1974. Η Κύπρος είναι μία και δεν είναι χωρισμένη σε ζώνες ή σε τουρκική παρουσία.

Στις 18 Ιουνίου, λοιπόν, οι κύριοι αυτοί του ΕΛΙΑΜΕΠ, ο κ. Γρηγοριάδης, η κ. Πωλίνα Λάμψα, όπως και κάποιοι άλλοι που ήταν μαζί, παρευρέθησαν κάτω από τις σημαίες του ψευδοκράτους και συνομίλησαν με τον κ. Τατάρ σε μια συνάντηση στην οποία πιστεύουμε ότι υπήρχε μια σιωπηρή συναίνεση, γιατί αποκλείεται να πάνε κάποιοι, κυρία Υφυπουργέ, σε μία τέτοια συνάντηση και να μην το γνωρίζει το Υπουργείο Εξωτερικών. Είναι αδύνατο να πάνε κάποιοι σε μια τέτοια συνάντηση χωρίς να έχετε ενημερωθεί.

Ωστόσο, εγώ θέλω να κάνω τον καλόπιστο και να πω ότι δεν είχατε ενημερωθεί. Όμως, μετά την επιστροφή τους ή μόλις έγινε η συνάντηση, θα έπρεπε να έχετε καταδικάσει επισήμως και όχι να πείτε ότι είναι λάθος. Θα έπρεπε να είστε λάβροι εναντίον αυτής της προσπάθειας του ΕΛΙΑΜΕΠ. Και μην ξεχνάτε ότι στην πολιτική υπάρχει η de jure και η de facto αναγνώριση. Με τέτοιες παρουσίες, λοιπόν, μπορεί να δώσουμε δικαίωμα στο να υπάρχει μία de facto αναγνώριση ψευδοκρατών, όταν βλέπουν Έλληνες και «think tanks» τα οποία τροφοδοτούν στη συνέχεια την Κυβέρνηση με μέλη. Μην ξεχνάμε ότι ο κ. Θάνος Ντόκος είναι σύμβουλος του Πρωθυπουργού σήμερα σε θέματα εθνικής άμυνας, όπως δεν πρέπει να ξεχνάμε και κάποια άλλα μέλη τα οποία συμμετέχουν στην Κυβέρνηση και προέρχονται από το ΕΛΙΑΜΕΠ.

Η Κυβέρνηση, όπως και η κάθε κυβέρνηση, θα πρέπει να ξεκαθαρίσει τη θέση της από αυτό το εθνοπροδοτικό «think tank», γιατί δεν κάνει καμία άλλη δουλειά από το να μην υπερασπίζεται τα εθνικά μας συμφέροντα παρά μόνο τα συμφέροντα των Τούρκων. Αυτό είναι το μόνιμο θέμα το οποίο έχει σαν προμετωπίδα το ΕΛΙΑΜΕΠ, είτε με την ΑΟΖ είτε με τα ναυτικά μίλια είτε με οτιδήποτε άλλο. Και δεν έχει κάνει μόνο πολιτική συμβιβασμού, υποχωρητική πολιτική, αλλά έχει κάνει πολιτική που είναι εθνοπροδοτική.

Αυτό είναι κάτι απλό και το βλέπουν όλοι οι Έλληνες. Δεν ξέρω πώς το βλέπετε τόσο εξ απαλών ονύχων και το παραπέμπετε σε λάθος, αλλά θα ήθελα να σας πω ότι δεν υπάρχουν τέτοια λάθη. Είναι μεγάλοι άνθρωποι και, όπως λέτε και ξέρουμε, είναι επιστήμονες. Δεν κάνουν λάθη έτσι, κυρία Υφυπουργέ.

Εμείς, λοιπόν, θέλουμε να ξέρουμε αν ήταν σε γνώση σας αυτή η συμμετοχή στην εκδήλωση, όπως εμείς πιστεύουμε, και ποια είναι η θέση σας για το περιεχόμενο των συναντήσεων. Ακούσαμε ότι η Ελληνική Κυβέρνηση εκφράζει πολιτική κ.λπ. Αυτοί, λοιπόν, γιατί πηγαίνουν και κάνουν παραπολιτική στα πλαίσια της πολιτικής της Ελληνικής Κυβέρνησης;

Μάλιστα, θα πρέπει να πούμε ότι το εν λόγω «think tank», παίρνει κρατικά χρήματα, παίρνει χρήματα από διάφορες εταιρείες, όπως τον ΔΕΔΔΗΕ, από τράπεζες, όπως την Εθνική Τράπεζα και τη Eurobank, από τη ΔΕΗ και την Ευρωπαϊκή Ένωση. Γιατί το χρηματοδοτούν όλοι αυτοί; Για να κάνει μία πολιτική, υποτίθεται, στα πλαίσια καφενείου; Αφού δεν έχει επίσημο ρόλο. Πώς γίνεται όλοι αυτοί να χρηματοδοτούν αυτό το ανθελληνικό «think tank» και να του δίνουν αφειδώς τόσα χρήματα;

Μέχρι πριν δέκα χρόνια, το 62% των πόρων του το έπαιρνε από την Ευρωπαϊκή Ένωση. Σήμερα έχουν αλλάξει οι συσχετισμοί, αλλά βλέπω πολλούς πρόθυμους, όπως την Pfizer, τη Nationale Nederlanden και τον Αερολιμένα Αθηνών, να τροφοδοτούν με χρήματα αυτό το «think tank».

Θα θέλαμε, λοιπόν, να ξέρουμε τη θέση σας, όπως και την από δω και μπρος στάση σας. Θα αποκηρύξετε πλέον στο πλαίσιο της πολιτικής έκφρασης αυτό το ΕΛΙΑΜΕΠ και θα πείτε ότι δεν εκφράζει κανέναν επίσημα, αλλά και ότι δεν έχει και κανένα δικαίωμα να παρίσταται και να κάνει έστω συζητήσεις που δεν το αφορούν; Δεν τους αφορούν αυτές οι συζητήσεις. Αυτές οι συζητήσεις είναι αποκλειστικά του Υπουργείου και του Πρωθυπουργού, όπως πολύ σωστά είπατε, και όχι ενός παράκεντρου το οποίο μαζεύει διάφορους επιστήμονες ή δημοσιογράφους οι οποίοι αργότερα -δεν ξέρω πώς, μυστηριωδώς- βρίσκουν θέση στην εκάστοτε κυβέρνηση.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για την απάντησή σας.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Η ερώτηση του κυρίου Βουλευτού είναι ταυτόσημη με την ερώτηση του συναδέλφου κ. Νατσιού στην οποία μόλις απάντησα. Οπότε, θα επαναλάβω τα βασικά στοιχεία της προηγούμενης απάντησης.

Το Υπουργείο Εξωτερικών δεν έχει σχέση με τη λειτουργία και τη σύνθεση μελών και οργάνων του ΕΛΙΑΜΕΠ και του ελληνοτουρκικού φόρουμ, καθώς πρόκειται για δύο οργανώσεις της κοινωνίας των πολιτών που χαίρουν ελευθερίας έκφρασης.

Θα πρέπει να υπογραμμιστεί πως η Κυβέρνηση θεωρεί ότι η ιστορική διαδρομή και η λειτουργία του ΕΛΙΑΜΕΠ έχει θετικό αποτύπωμα και τιμά τα μέλη του, τα οποία είναι διακεκριμένα και καταξιωμένα στελέχη της κοινωνίας μας και της πανεπιστημιακής μας κοινότητας. Εξάλλου, στη σύγχρονη διεθνή πραγματικότητα εξωτερική πολιτική δεν ασκούν μόνο οι κυβερνήσεις, αλλά και οι δεξαμενές σκέψης που διαμορφώνουν τις βάσεις της εξωτερικής πολιτικής, κάτι που γίνεται σε όλο τον κόσμο.

Τώρα όσον αφορά το συγκεκριμένο γεγονός, στο οποίο και αναφέρεστε, οι ενέργειες των Ελλήνων μελών του Ελληνοτουρκικού Φόρουμ να φωτογραφηθούν με τον αυτοαποκαλούμενο πρόεδρο του ψευδοκράτους δίπλα στα σύμβολά του ήταν προφανέστατα ατόπημα, αλλά και ένα επικοινωνιακό παιχνίδι της άλλης πλευράς που δεν εξυπηρετεί την ουσία, που παραμένει η επίλυση του Κυπριακού και η επανένωση της Κύπρου.

Τα ψηφίσματα του Συμβουλίου Ασφαλείας των Ηνωμένων Εθνών καταδικάζουν την παράνομη αποσχιστική οντότητα και τέτοιες ενέργειες σαν αυτή των μελών του Ελληνοτουρκικού Φόρουμ λειτουργούν εν τέλει αντιπαραγωγικά στις όποιες προσπάθειες δημιουργίας συνθηκών που θα οδηγήσουν στην επανέναρξη διαπραγματεύσεων για την επανένωση της Κύπρου.

Σε κάθε περίπτωση είμαι βέβαιη ότι όσοι φωτογραφήθηκαν δίπλα στα σύμβολα του ψευδοκράτους έχουν ήδη κατανοήσει ότι η ενέργεια ήταν ατυχέστατη και εσφαλμένη. Ωστόσο, το Υπουργείο Εξωτερικών ουδεμία σχέση έχει με αυτό. Δεν ενημερώθηκε ούτε φυσικά οι ίδιοι οι συμμετέχοντες ήσαν υποχρεωμένοι να μας ενημερώσουν. Η Ελληνική Κυβέρνηση σε κάθε συνάντηση με ξένους ομολόγους θέτει με συνέπεια στην ατζέντα των συζητήσεων την ανάγκη εφαρμογής του διεθνούς δικαίου, την καταδίκη της παράνομης τουρκικής εισβολής του 1974 και την αποκατάσταση της εθνικής κυριαρχίας της Κύπρου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Ορίστε, κύριε Κόντη, έχετε τον λόγο για τη δευτερολογία σας.

**ΙΩΑΝΝΗΣ ΚΟΝΤΗΣ:**  Ευχαριστώ, κυρία Υφυπουργέ.

Θα ήθελα, βέβαια, να δω την αντίθετη περίπτωση, εάν θα υπερασπιστείτε εμάς εάν ιδρύσουμε εμείς ένα εθνικό «think tank» με τις απόψεις τις δικές μας, οι οποίες είναι άκρως αντίθετες με το ΕΛΙΑΜΕΠ και αν θα πείτε ότι έχουμε και εμείς δικαίωμα να τις εκφράζουμε σε συναντήσεις ή να αντικαθιστούμε την Ελληνική Κυβέρνηση έστω ανεπισήμως. Είμαι σίγουρος ότι δεν θα το κάνετε. Απλά, επειδή αυτοί χρηματοδοτούνται από την Ευρωπαϊκή Ένωση και από όλους αυτούς τους ομόκεντρους κύκλους, τους καλύπτετε με ένα πέπλο προστασίας, λέγοντας ότι έχουν δικαίωμα.

Δεν έχουν κανένα δικαίωμα, κυρία Υφυπουργέ. Δικαίωμα μπορεί να έχουν να συζητάνε εδώ σε καφενεία, όχι να μας εκπροσωπούν, ειδικά σε τόσο μεγάλα θέματα και σε αυτό το καίριο θέμα που μας καίει πενήντα ένα χρόνια.

Να πω, επίσης, ότι όπως παραδέχεστε, οι Τούρκοι τους χρησιμοποίησαν και είναι ένα ατόπημά τους. Σημαίνει ότι υπήρχε σχέδιο από την πλευρά των Τούρκων. Και επαναλαμβάνω ότι δεν νομίζω ότι είναι όλοι τους τόσο αθώοι, ώστε έπεσαν σε μια παγίδα τουρκική. Πήγανε εν γνώσει τους για το τι θα συμβεί και αυτό είναι το μεγάλο ατόπημα. Αυτό είναι που συζητάμε.

Επίσης, επανέρχομαι στο ότι είπατε ότι καταδικάσατε. Εγώ δεν είδα καμία καταδίκη του Υπουργείου Εξωτερικών και της Κυβέρνησης, η οποία να λέει ξεκάθαρα ότι όλο αυτό που έγινε είναι μία προσπάθεια η οποία κινείται, αν μη τι άλλο, από κίνητρα τα οποία δεν εκφράζουν τις θέσεις της Κυβέρνησης και τις θέσεις όλων των Ελλήνων. Αυτό θα έπρεπε να γίνει και να υπάρξει μια απομόνωση, αυτό το «think tank» το οποίο καρπώνεται κονδύλια. Εάν δούμε όλους αυτούς τους χορηγούς και βλέποντας και τους προϋπολογισμούς του, καταλαβαίνω ότι χρηματοδοτείται με πολύ μεγάλα ποσά. Για ποιο λόγο; Για να συζητάει θέματα τα οποία στην ουσία είναι θέματα καφενειακά, όπως λέτε γι’ αυτούς, αφού δεν εκφράζουν τίποτα; Συζήτηση καφενείου λοιπόν κάνουν, γιατί δεν είναι επίσημος φορέας!

Αυτά που συζητάμε είναι σοβαρά θέματα και καίνε, κυρία Υφυπουργέ. Και είμαστε σε μια εποχή πολύ δύσκολη γεωστρατηγικά, γεωπολιτικά. Βλέπετε τι γίνεται με το τουρκολυβικό μνημόνιο. Βλέπετε τι συμβαίνει γύρω στην περιοχή μας. Κι έχουμε αυτούς τους κυρίους να πηγαίνουν και με τον τρόπο τους να προσπαθούν μια «de facto» αναγνώριση του ψευδοκράτους στην Κύπρο. Και σας λέω ότι αν έχετε δει τον αντίκτυπο γύρω-γύρω, υπάρχει μεγάλη αγανάκτηση στους Έλληνες γι’ αυτήν την παρουσία τους εκεί.

Εγώ θα επαναλάβω τα ονόματα των κυρίων, για να μείνουν εδώ στα Πρακτικά. Είναι ο κ. Ιωάννης Γρηγοριάδης, η κ. Πωλίνα Λάμψα, μέλος της Κεντρικής Επιτροπής μάλιστα του ΠΑΣΟΚ –και περίμενα και το ΠΑΣΟΚ να την έχει αποβάλει- και ο Αντιπρόεδρος της Σοσιαλιστικής Διεθνούς και άλλα δύο μέλη.

Ωραίοι τίτλοι, βαρύγδουποι! Μόνο που στη συγκεκριμένη περίπτωση δεν χρησιμεύουν στους Έλληνες και στην Ελλάδα, γιατί παράγουν ακριβώς αντίθετη πολιτική από αυτήν που περιμένουν οι Έλληνες που σας ψήφισαν και που ψηφίζουν οποιονδήποτε είναι στη Βουλή. Περιμένουν να είστε δυνατοί και αποφασιστικοί σε οποιονδήποτε προσπαθεί να περάσει άλλες γραμμές από αυτές που είναι οι επίσημες γραμμές της Κυβέρνησης και νομίζω και όλων των κομμάτων εδώ, γιατί ειδικά στο θέμα της Κύπρου απαιτείται εθνική ενιαία στρατηγική, την οποία όλοι πρέπει να εκφράζουν και να μην παρεκκλίνουν.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Ορίστε, κυρία Υπουργέ, έχετε τον λόγο για την απάντησή σας.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Το θέμα αυτό το έχουμε ήδη καταδικάσει ως λάθος και ως ακούσια, πιστεύω, συμμετοχή σε ένα επικοινωνιακό παιχνίδι της άλλης πλευράς που δεν εξυπηρετεί την ουσία που παραμένει η επίλυση του Κυπριακού στη βάση των αποφάσεων του Συμβουλίου Ασφαλείας των Ηνωμένων Εθνών και η επανένωση της Νήσου.

Η επίλυση του Κυπριακού βρίσκεται στην αιχμή των δράσεων και πρωτοβουλιών της εξωτερικής μας πολιτικής και πιστεύουμε ότι έστω και με καθυστέρηση πενήντα και πλέον ετών έχουν ωριμάσει οι συνθήκες να τερματιστεί ο ακρωτηριασμός της Κύπρου. Όντως η διεθνής συγκυρία είναι κρίσιμη, όντως γίνονται μεγάλες γεωπολιτικές αλλαγές γύρω μας και γι’ αυτό πιστεύουμε ότι είναι η κατάλληλη στιγμή η διεθνής κοινότητα να στηρίξει ακόμα πιο ενεργά τις πρωτοβουλίες των Ηνωμένων Εθνών για το Κυπριακό. Άλλωστε, αποτελεί πεποίθησή μας ότι βιώσιμη λύση του Κυπριακού είναι προς το συμφέρον και των Ελληνοκυπρίων αλλά και της τουρκοκυπριακής κοινότητας.

Η Κυβέρνηση είναι σε διαρκή επικοινωνία και απόλυτη συναντίληψη με την Κυπριακή Δημοκρατία και υποστηρίζει τις πρωτοβουλίες του Γενικού Γραμματέα των Ηνωμένων Εθνών και της προσωπικής του απεσταλμένης για την επανέναρξη των συνομιλιών, με στόχο τη βιώσιμη και λειτουργική επίλυση του Κυπριακού στη βάση του συμφωνημένου πλαισίου. Αυτός είναι ο στόχος όχι μόνο της Ελλάδας, αλλά και της Κυπριακής Δημοκρατίας και της διεθνούς κοινότητας στο σύνολό της, όπως εκφράζεται συντεταγμένα μέσω των Ηνωμένων Εθνών και άλλωστε στο πρόσφατο Ψήφισμα του Ιανουαρίου για την ανανέωση της UNFICYP περιγράφεται ακριβώς το συμφωνηθέν πλαίσιο που είναι Διζωνική Δικοινοτική Ομοσπονδία με πολιτική ισότητα, μία κυριαρχία, μια ιθαγένεια και μια διεθνή προσωπικότητα, σύμφωνα με το ευρωπαϊκό κεκτημένο.

Όπως είπα απαντώντας και στην προηγούμενη ερώτηση, η εξωτερική πολιτική της χώρας εκφράζεται από τον Πρωθυπουργό και την πολιτική ηγεσία του Υπουργείου Εξωτερικών και όχι από ιδιώτες.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κυρία Υπουργό.

Στις επόμενες τρεις επίκαιρες ερωτήσεις θα απαντήσει ο Υφυπουργός Εθνικής Οικονομίας και Οικονομικών κ. Γεώργιος Κώτσηρας.

Η σειρά με την οποία θα συζητηθούν είναι η εξής: πρώτη αμέσως τώρα του συναδέλφου κ. Αυλωνίτη, στη συνέχεια η επίκαιρη ερώτηση του συναδέλφου κ. Ξανθόπουλου και τελευταία η ερώτηση του κ. Χουρδάκη.

Ξεκινάμε με την ένατη με αριθμό 1138/27-6-2025 επίκαιρη ερώτηση πρώτου κύκλου του Ανεξάρτητου Βουλευτή Κερκύρας κ. Αλέξανδρου-Χρήστου Αυλωνίτη προς τον Υπουργό Εθνικής Οικονομίας και Οικονομικών με θέμα: «Προς τι η σημαντική καθυστέρηση στην απόδοση του παραλιακού μετώπου Κέρκυρας στον οικείο Δήμο;».

Ορίστε, κύριε Αυλωνίτη, έχετε τον λόγο για την πρωτολογία σας.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Εκλεγόμενος τον Ιούλιο του 2019 ως Βουλευτής της Κέρκυρας ένοιωθα περήφανος που είχα καταθέσει την πρώτη μου επίκαιρη ερώτηση, η οποία συζητήθηκε 25-10-2019. Ήταν για το παραλιακό μέτωπο.

Έχω καταθέσει τρεις επίκαιρες ερωτήσεις, μία ερώτηση, δυο-τρεις επιστολές, μία αναφορά. Ούτε καν γνωρίζω τον αριθμό των κοινοβουλευτικών ενεργειών που έχω κάνει για να παραδοθεί το παραλιακό μέτωπο της Κέρκυρας στον Δήμο της Κέρκυρας. Είναι η μοναδική πρωτεύουσα νησιωτικού χώρου που δεν έχει το παραλιακό μέτωπο και δεν έχει πρόσβαση προς τη θάλασσα. Είναι ένα θέμα που απασχολεί εντονότατα εδώ και πάρα πολύ καιρό όλους τους κατοίκους της Κέρκυρας και, φυσικά, τους θεσμούς της.

Τούτες τις μέρες έχει πάρει φωτιά ένα πολύ μεγάλο θέμα που έχει να κάνει με το ότι λέγεται ότι ένα μεγάλο τμήμα της παραλιακής της Γαρίτσας θα δοθεί στην ιδιοκτησία του ξενοδοχείου «Corfu Palace», χωρίς φυσικά να υπάρχει τέτοια πληροφόρηση από πλευράς της Κυβέρνησης.

Θεωρώ εαυτόν ότι κοροϊδεύομαι ασύστολα. Στις δύο πρώτες ερωτήσεις, κύριε Υφυπουργέ, ο τότε Υφυπουργός Οικονομικών κ. Βεσυρόπουλος με δούλευε! Και συγγνώμη που χρησιμοποιώ αυτή τη φράση. Έλεγε ότι υπάρχει κάποιο νομικό πρόβλημα σε σχέση με ένα τμήμα του παραλιακού μετώπου που δεν είχε μεταγραφεί στο κτηματολόγιο. Το δεύτερο, επίσης το ίδιο. Και μετά από όλες αυτές τις κοινοβουλευτικές ενέργειες, αποδείχτηκε στο τέλος ότι ο Υφυπουργός Ναυτιλίας ενημέρωσε –τον Απρίλιο του 2024 το είπε αυτό- ότι δεν θα γίνει τελικά η παραχώρηση.

Ο κ. Γκίκας που είναι Βουλευτής και Υφυπουργός Ναυτιλίας στις 29-2-2024, δηλαδή δύο μήνες πριν την ακύρωση από τον κ. Παππά της όλης αυτής νομοθετικής ρύθμισης, είπε ότι επίκειται η παραχώρηση του παραλιακού μετώπου σε ένα μήνα. Μην πω για τον Υπουργό Οικονομικών, κ. Σταϊκούρα ο οποίος στις 15-2-2022 είπε ότι θα μεταβιβαστεί όταν θα αντιμετωπιστεί συνδυαστικά με τη δημιουργία κολυμβητηρίου στον ΝΑΟΚ. Πέστε μου σας παρακαλώ γιατί πρέπει οπωσδήποτε να είμαι ευγενικός σε μια τέτοια ιστορία όταν με κοροϊδεύουν μέσα σ’ αυτή τη Βουλή, με κοροϊδεύουν με τα έγγραφά τους, κοροϊδεύουν τον λαό -να μην το πάρω εγωιστικά- λέγοντάς του όλα αυτά που σας ανέφερα προηγούμενα και πόσα άλλα. Και έρχομαι σήμερα να εξαντλήσω μια δυνατότητα που μου δίνει ο Κανονισμός της Βουλής με μία επίκαιρη ερώτησή μου που θα μπορούσα κάλλιστα να την κάνω για κάποιο άλλο σοβαρό θέμα της Κέρκυρας. Έξι φορές έχω κάνει επίκαιρες και απλές ερωτήσεις προς το Υπουργείο Οικονομικών. Πείτε μου, σας παρακαλώ.

Εγώ, κύριε Κώτσηρα, θεωρώ ότι από τις απαντήσεις σας θα πάρω το στοιχείο της σοβαρότητας των περαιτέρω ενεργειών του Υπουργείου Εθνικής Οικονομίας και Οικονομικών γιατί σας γνωρίζω. Όμως ένας Υπουργός και τρεις Υφυπουργοί μέχρι σήμερα εδώ μέσα είπαν ψέματα. Ερωτώ, λοιπόν, ευθέως τι πρόκειται να κάνει το Υπουργείο Οικονομικών; Θα εμμείνει στην άποψή της ότι δεν θα μεταβιβάσει το παραλιακό μέτωπο στην Κέρκυρα; Είναι βάσιμες οι φήμες που έχουν κυκλοφορήσει ότι σκέπτεται το Υπουργείο Οικονομικών να δώσει σε ιδιώτη τμήμα της παραλίας της Γαρίτσας για την κατασκευή οποιουδήποτε πράγματος; Δεν ξέρω αν θα είναι λιμάνι ή μαρίνα. Πείτε, λοιπόν, έτσι ώστε να διασκεδάσετε τις εντυπώσεις γιατί τον τελευταίο καιρό έχει συνεδριάσει το περιφερειακό συμβούλιο, έχει συνεδριάσει το δημοτικό συμβούλιο το οποίο αποφάσισε με επιτροπή του να επισκεφτεί τον Υπουργό Εθνικής Οικονομίας και Οικονομικών για να του πει όλα αυτά τα οποία σας λέω εγώ. Από τις απαντήσεις σας φυσικά θα εξαρτηθεί. Κι είμαι βέβαιος ότι η απάντησή σας θα έχει το στοιχείο της σοβαρότητας. Θα απαντηθεί και θα διασκεδαστεί όλη αυτή η δυσάρεστη, άσχημη εικόνα που έχουν οι Κερκυραίοι για την Κυβέρνηση.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Σας ευχαριστώ, κύριε Πρόεδρε.

Κύριε συνάδελφε, κύριε Αυλωνίτη, κατ’ αρχάς θέλω να ξεκινήσω αναφέροντας πως θεωρώ ότι εδώ κανένας δεν δουλεύει κανέναν. Είναι προφανές ότι γίνεται κοινοβουλευτικός έλεγχος και ότι η Κυβέρνηση είναι εδώ προκειμένου να απαντάει με βάση τα διαθέσιμα στοιχεία και μάλιστα σε σύνθετες περιπτώσεις, όπως το συγκεκριμένο. Και πράγματι επειδή ανέτρεξα κι εγώ και στις απαντήσεις παλαιότερων αρμόδιων Υφυπουργών για την παραχώρηση του παραλιακού μετώπου είναι ένα θέμα για το οποίο πρέπει να είμαστε ειλικρινείς. Είναι ένα θέμα σύνθετο, ένα θέμα πολυπαραγοντικό και ένα θέμα το οποίο έχει πάρα πολλές τεχνικές και νομικές προεκτάσεις. Είναι δεδομένο, επίσης, ότι η απόδοση του παραλιακού μετώπου στις παραθαλάσσιες πόλεις της χώρας μας αποτελεί ένα μείζον ζήτημα ζωτικής σημασίας για πολλές περιοχές. Δεν είναι μόνο η Κέρκυρα που αντιμετωπίζει ζητήματα τέτοιας φύσεως. Όπως προανέφερα αφορούν ζητήματα τα οποία είναι σύνθετα, πολυπαραγοντικά. Απαιτούν τη συνεργασία πολλών φορέων και γι’ αυτό τον λόγο αναφέρατε και ο ίδιος προηγουμένως ότι υπάρχει η ενεργή εμπλοκή, συμμετοχή στις διαδικασίες αυτές και του Υπουργείου Εμπορικής Ναυτιλίας. Μάλιστα ο κ. Γκίκας στον οποίο αναφερθήκατε που εκλέγεται στην Κέρκυρα κάνει μια μεγάλη προσπάθεια, όπως και εσείς, για να βρεθεί λύση στο συγκεκριμένο ζήτημα καθότι υπάρχουν ζητήματα ιδιοκτησιακά.

Αναφερθήκατε κι εσείς ο ίδιος σε προγενέστερες απαντήσεις του κ. Βεσυρόπουλου. Προφανώς και δεν σας δούλευε και δεν σας κορόιδευε. Σας ανέφερε πραγματικά γεγονότα νομικής φύσεως τα οποία έπρεπε να λυθούν και πρέπει να υπάρχει μία πρόοδος σ’ αυτή την κατάσταση. Το ότι υπάρχουν, λοιπόν, πολεοδομικά, περιβαλλοντικά, νομικά θέματα τα οποία πρέπει να ληφθούν υπόψη, όπως είναι η συνύπαρξη τουριστικών, αθλητικών, εμπορικών, κοινωφελών χρήσεων αντιλαμβανόμαστε όλοι ότι και αυτές είναι ένα ζήτημα το οποίο πρέπει να επιλυθεί. Με βάση τα στοιχεία που έχουμε διαθέσιμα και από την αρμόδια Γενική Γραμματεία Δημόσιας Περιουσίας του Υπουργείου Οικονομικών υπήρξε πρόσφατα και νέα συμπληρωματική αίτηση τον Ναυταθλητικού Ομίλου Κέρκυρας που συνοδεύεται με φάκελο με επιπρόσθετα απαραίτητα δικαιολογητικά για την αδειοδότηση χρήσης υφιστάμενων κατασκευών οι οποίες αυτή τη στιγμή βρίσκονται σε διαδικασία αξιολόγησης, όπως και για το αίτημα του δήμου Κέρκυρας από τον Νοέμβριο του 2023.

Δεν μιλάμε για μια διαδικασία η οποία είναι εύκολη στην επίλυσή της καθότι υπάρχουν πολλές διαστάσεις που πρέπει να ληφθούν υπόψη, πολεοδομικές και νομικές. Το ενδιαφέρον του Υπουργείου Οικονομικών για να λυθεί το θέμα αυτό είναι υπαρκτό και πρέπει να γίνει με έναν τρόπο ο οποίος θα είναι νομικά άρτιος και θα διασφαλίζει τη διάρκεια της επιλογής αυτής και τη νομιμότητά της. Αντιλαμβάνεστε λοιπόν ότι γι’ αυτόν τον λόγο, έχει προταθεί η λύση της νομοθετικής διάταξης. Και επειδή ακριβώς είναι ένα σύνθετο ζήτημα το οποίο αφορά και άλλες περιοχές στην Ελλάδα, η Γενική Γραμματεία Δημόσιας Περιουσίας επεξεργάζεται διάταξη η οποία θα επιλύει θέμα. Θα το επιλύει σωστά, νομικά, άρτια και με όραμα για το μέλλον. Γιατί όπως σας είπα, όλα αυτά που αναφέρατε προφανώς και δεν είναι ένα ζήτημα, όπως αναφέρατε εσείς εμπαιγμού της κοινωνίας ή προς εσάς. Πολλώ δε μάλλον που γίνεται μια προσπάθεια να βρεθεί μια λύση σ’ ένα σύνθετο νομικό περιβάλλον. Οπότε η υπεύθυνη απάντηση που ζητάτε δεν μπορεί να είναι μια εύκολη απάντηση. Αντιθέτως η υπευθυνότητα πρέπει να συνδυάζεται και με μία όραση στο σύνολο του ζητήματος. Οπότε εγώ αυτό που σας λέω σήμερα αναφέροντάς σας και τα στοιχεία της πρόσφατης αίτησης που έγινε εκ νέου για να λυθούν και ζητήματα που αφορούν πολεοδομικά υφιστάμενες κατασκευές αλλά και το αίτημα του δήμου Κέρκυρας το οποίο επεξεργάζεται είναι ότι η αρμόδια Γενική Γραμματεία Δημόσιας Περιουσίας επεξεργάζεται διάταξη η οποία θα μπορέσει να επιλύσει το θέμα αυτό σοβαρά, συντεταγμένα και με διάρκεια.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Κύριε Αυλωνίτη, έχετε τον λόγο για τη δευτερολογία σας.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Κύριε Υφυπουργέ, παρακολουθώ το θέμα από την πρώτη στιγμή και κατά συνέπεια έχω και νομική επίγνωση του όλου θέματος, του ιδιοκτησιακού και του πολεοδομικού. Η ερώτηση που έρχεται στο μυαλό μου είναι: από τον Νοέμβριο του 2019 μέχρι τον Ιούνιο του 2025 ποιες ακριβώς διοικητικές ενέργειες έχουν γίνει, τι ζητήματα δικαστικά και ιδιοκτησιακά έχουν επιλυθεί και σε τι οφείλεται αυτό το μπελαντσάρισμα των θέσεων που έχουν ακουστεί διά στόματος Υφυπουργών και Υπουργού; Ας είχα κάποιο δεδομένο έγγραφο, εάν κάποιος φιλοτιμούνταν από το Υπουργείο να μου δώσει ένα έγγραφο και να πει ότι «αυτό, αυτό κι αυτό έχουμε κάνει και πρέπει να κάνουμε εκείνο και το άλλο» οπότε σε ένα χρονικό διάστημα πέντε ετών, μισού αιώνα, να πάρω κάποια απάντηση. Όμως δεν έχω πάρει κάποια απάντηση. Και δεν έχουν πάρει απάντηση οι φορείς αυτού του τόπου με αποτέλεσμα να οργιάζουν οι φήμες τις οποίες προηγουμένως σας ανέφερα. Έχει παραδοθεί επί κυβερνήσεως ΣΥΡΙΖΑ, είναι στα χέρια σας, έτοιμο νομοσχέδιο, πλήρες νομοσχέδιο με όλες τις παραμέτρους εκείνης της εποχής το οποίο συνετάγη μετά από τις 19-12-2018 οπότε και δημοσιεύθηκε ο αποχαρακτηρισμός του παραλιακού μετώπου. Το έχω διαβάσει και το έχω καταθέσει στα Πρακτικά. Η υπεκφυγή του κ. Βεσυρόπουλου σε σχέση με το ιδιοκτησιακό είναι ότι υπάρχει κάποιο τμήμα, αδιάφορο για το παραλιακό μέτωπο, εντελώς στη στεριά, να το πω έτσι, το οποίο έχει κάποιο πρόβλημα με το κτηματολόγιο. Ήταν τέτοιο ζήτημα και είχε συσταθεί και ομάδα νομικών για να το διαπιστώσουμε. Τίποτα δεν διαπιστώσαμε από αυτό, απλώς δεν έχει καμία σχέση με την πραγματικότητα.

Όλα τα άλλα τα οποία αναφέρετε, ειλικρινά σας λέω, επειδή είμαι σίγουρος ότι το έχετε δει με ιδιαίτερη σοβαρότητα και γνωρίζω το πρόσωπό σας και τις ενέργειές σας στην Κυβέρνηση αυτή, πέστε μου: Μπορώ εγώ σήμερα να εμπιστευτώ μια άποψη η οποία έρχεται από το Υπουργείο σας που τι να λέει; Να λέει ότι;

Παντού και απέναντί μας ξεκίνησε να μεταφερθεί το παραλιακό μέτωπο στον Δήμο Ηγουμενίτσας εδώ και καιρό και έχει μεταβιβαστεί κανονικότατα, χωρίς κανένα πρόβλημα. Έχει κατασκευαστεί εκεί ένα εθνικό λιμάνι, ένα λιμάνι της Ευρωπαϊκής Ένωσης, παραχωρήθηκαν και έγιναν του κόσμου τα έργα σε αυτή τη λωρίδα εδάφους, αλλά και εντός της θάλασσας και εμείς εδώ δεν έχουμε οποιαδήποτε πρόσβαση.

Ιδού το γελοίον του πράγματος! Η παραλία, το τοιχίο της παραλίας και η θάλασσα ανήκουν στο Υπουργείο Οικονομικών, το πεζοδρόμιο που είναι προς τη θάλασσα και ο δρόμος ανήκει στην Περιφέρεια και, προσέξτε, από εκεί και πέρα ανήκει στον Δήμο. Πέστε μου, σας παρακαλώ, σε μία απόσταση περίπου δέκα μέτρων υπάρχουν τρεις ιδιοκτησίες με τρίτη τον Δήμο της Κέρκυρας. Εάν αυτό δεν αποτελεί θεσμική γελοιότητα, τότε τι να αντιλαμβάνομαι; Και θέλετε παραπάνω από έξι χρόνια, όταν είχε ξεκινήσει από το 2018 αυτή η ιστορία, για να διευκρινιστούν όλα αυτά τα πράγματα τα οποία μου είπατε;

Και τελειώνω, γιατί ήδη πήρα παραπάνω χρόνο. Θα ήθελα στη δευτερομιλία σας, σας παρακαλώ, να μου πείτε ποια είναι αυτή η διεύθυνση του Υπουργείου η οποία έχει αναλάβει αυτή την υπόθεση. Θα την επισκεφτώ εγώ μαζί με την επιτροπή που συνέστησε ο δήμος και άλλοι, φυσικά, συνάδελφοι, για να μας εξηγήσει σε τι μπορούμε να βοηθήσουμε εμείς την Κέρκυρα, τι θα κάνει, εάν έχει αρχίσει να συντάσσεται το νομοσχέδιο. Ή, επαναλαμβάνω, υπάρχει βασιμότητα στις φήμες που λένε ότι η ιδιοκτησία του «Corfu Palace» έχει προτείνει να φτιάξει μαρίνα ακριβώς απέναντι και, ουσιαστικά, να ιδιωτικοποιηθεί ένα από τα ομορφότερα μέρη της Κέρκυρας, ο όρμος της Γαρίτσας; Και είμαι σαφής, νομίζω, πιο σαφής δεν μπορώ να γίνω.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει για να απαντήσει ο Υπουργός.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κατ’ αρχάς, να τονίσω, κύριε συνάδελφε, ότι η παραχώρηση του παραλιακού μετώπου της Κέρκυρας δεν αποτελεί, προφανώς, ένα απλό διοικητικό βήμα, αλλά είναι ένα έργο στρατηγικής σημασίας. Και σε αυτό αναγνωρίζω και τη δική σας προσπάθεια να το κυνηγήσετε και να διευκολύνετε την επίλυσή του, όπως και του κ. Γκίκα, ο οποίος επίσης έχει κάνει μια προσπάθεια να αναδειχθεί και να επιλυθεί αυτό το ζήτημα.

Σας ξαναλέω -το είπατε και μόνος σας- και επειδή είστε νομικός και εσείς και καλός νομικός καταλαβαίνετε ότι η ίδια η κατηγορία που θέτετε προς την Κυβέρνηση με τα πολλαπλά ιδιοκτησιακά ζητήματα περί αποχαρακτηρισμού, με τις αιτήσεις που εκκρεμούν στο Υπουργείο Οικονομικών και στην αρμόδια Γενική Γραμματεία -μιας και με ρωτήσατε ποια είναι η αρμόδια υπηρεσία που το χειρίζεται, είναι η Γενική Γραμματεία Δημόσιας Περιουσίας- και οι εκκρεμείς αιτήσεις είτε του δήμου από τον Νοέμβριο του 2023 είτε του Ναυταθλητικού Συλλόγου που προσκόμισε επιπρόσθετα στοιχεία σε σχέση με πολεοδομικά ζητήματα -που είναι του 2025 αυτή η αίτηση- δείχνουν και αποδεικνύουν ότι το ζήτημα αυτό δεν είναι ένα εύκολο ζήτημα. Και εάν θέλουμε να το κάνουμε συντεταγμένα και σοβαρά και με διάρκεια και βασισμένο στη νομιμότητα, πρέπει όλοι μας -και θεωρώ ότι είναι αυτονόητο αυτό- να επιδιώξουμε τη βέλτιστη λύση και όχι μια λύση η οποία μπορεί να είναι πρόσκαιρα ευχάριστη, αλλά να δημιουργεί άλλα προβλήματα.

Και γι’ αυτόν τον λόγο και η Γενική Γραμματεία Δημόσιας Περιουσίας προτάσσει τη λύση της νομοθετικής διάταξης, η οποία, επειδή ακριβώς υπάρχουν και αντίστοιχες περιπτώσεις σε όλη την υπόλοιπη Ελλάδα και για λόγους ασφάλειας δικαίου πρέπει να γίνει με μια σοβαρή και συντεταγμένη ρύθμιση αυτό για να μη δημιουργεί άλλα προβλήματα, επεξεργάζεται ακριβώς αυτά τα ζητήματα. Και το ότι υπάρχουν ακριβώς όλες αυτές οι εν εξελίξει διοικητικές διαδικασίες δείχνει όχι μόνο ότι δεν σας ενέπαιζε κάποιος στο παρελθόν, αλλά, αντιθέτως, ότι υπάρχει μια σοβαρή διοικητική διαδικασία εν εξελίξει.

Τώρα, το ότι αυτή η διαδικασία για να μπορέσει να ευδοκιμήσει και να έχει ένα σοβαρό νομικό αποτέλεσμα χρειάζεται νομοθετική ρύθμιση, είναι ένα ζήτημα το οποίο σας το αναφέρω σήμερα εδώ, προκειμένου να έχετε και εσείς την πλήρη εικόνα. Αλλά θέλω, προς Θεού, να αποκρούσω ότι είναι ένα εύκολο ζήτημα. Και επειδή αντιλαμβάνομαι ότι ως Βουλευτής της περιοχής το προσπαθείτε πολλά χρόνια, ναι, μπορεί να είναι μεγάλο το χρονικό διάστημα. Αλλά σας ξαναλέω, υπάρχουν αιτήσεις του Δήμου Κέρκυρας από τον Νοέμβριο του 2023 για τη συγκεκριμένη διαδικασία και του Ναυταθλητικού Συλλόγου από το 2025. Οπότε λύνονται θέματα και για να μπορέσει να φτάσει στην οριστική του λύση, χρειάζεται μια σοβαρή, συντεταγμένη και ολοκληρωμένη νομοθετική πρόβλεψη.

Σε ό,τι αφορά προφανώς στην αναφορά σας στην επιδιωκόμενη συνάντηση φορέων με τον Υπουργό Εθνικής Οικονομίας και Οικονομικών ή με την αρμόδια Γενική Γραμματεία, είναι προφανές ότι το Υπουργείο Οικονομικών είναι ανοιχτό σε οποιαδήποτε συζήτηση, γιατί σε τόσο σύνθετα ζητήματα το να υπάρχει μία ολοκληρωμένη συνεργασία με τους τοπικούς φορείς -όπως και υπάρχει και με τον Δήμο, εξ όσων γνωρίζω- είναι πάντα επ’ ωφελεία της τελικής λύσης, την οποία όλοι επιθυμούμε.

Οπότε, κύριε Πρόεδρε και αγαπητέ συνάδελφε, νομίζω ότι μπορούμε να βρούμε μια λύση, μπορούμε να βγάλουμε από τη συζήτηση τα περί εμπαιγμού ή οποιασδήποτε άλλης διαδικασίας, να αναγνωρίσουμε τη συνθετότητα του ζητήματος και να προχωρήσουμε, για να μπορέσουμε να το λύσουμε.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Συνεχίζουμε με την πρώτη με αριθμό 1478/28-3-2025 αναφορά του κύκλου των αναφορών – ερωτήσεων του Βουλευτή Δράμας της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Θεόφιλου Ξανθόπουλου προς τον Υπουργό Εθνικής Οικονομίας και Οικονομικών με θέμα: «Κλείνει τελικά η ΔΟΥ Δράμας;».

Κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, είχα καταθέσει τον Μάρτιο του 2025 αναφορά ένα πρωτοσέλιδο δημοσίευμα της εφημερίδας «Χρονικά της Δράμας» με τον τίτλο «Κλείνει τελικά η ΔΟΥ Δράμας;».

Οι πληροφορίες της εφημερίδας ανέφεραν ότι στην κατεύθυνση των αλλαγών που επιχειρούνται στην περιοχή μας είναι πιθανό το ενδεχόμενο να κλείσει η ΔΟΥ Δράμας και να δημιουργηθεί ελεγκτικό κέντρο στις Σέρρες, καθώς και μια κεντρική υπηρεσία στην Καβάλα ή να αναδιαρθρωθούν οι υπηρεσίες σε όλη την Περιφέρεια της Ανατολικής Μακεδονίας και Θράκης και οι υπηρεσίες των ΔΟΥ να μεταφερθούν στις νέες κεντρικές υπηρεσίες.

Όπως ανέφερε η καλή εφημερίδα, η τακτική αυτή έχει προχωρήσει σε μεγάλα αστικά κέντρα με τη θέσπιση κεντρικών υπηρεσιών ανά φορολογικό αντικείμενο, όπως το Κέντρο Φορολογικών Διαδικασιών (ΚΕΦΟΔΕ), τα Ελεγκτικά Κέντρα (ΕΛΚΕ), τα Κέντρα Βεβαίωσης και Είσπραξης (ΚΕΒΕΙΣ) και ενώ το ίδιο σχεδιάζεται από τη διοίκηση της ΑΑΔΕ και για την επαρχία μέσα στο 2025.

Αν αυτές οι αλλαγές υλοποιηθούν, είναι προφανές ότι χιλιάδες πολίτες που δεν μπορούν να εξυπηρετηθούν ψηφιακά και χρειάζονται τη φυσική παρουσία των στελεχών της ΔΟΥ, θα ταλαιπωρηθούν και θα αναγκάζονται να μετακινούνται σε άλλους νομούς, για να διεκπεραιώνουν συγκεκριμένες υποθέσεις. Μια «ταξιδιωτική» ταλαιπωρία που γνωρίζει καλά η τοπική κοινωνία εξαιτίας των ελλείψεων που υπάρχουν και στο δημόσιο σύστημα υγείας, το οποίο αναγκάζει χιλιάδες Δραμινούς να μετακινούνται σε Καβάλα, Θεσσαλονίκη και Αλεξανδρούπολη, για να εξυπηρετηθούν, ξοδεύοντας χρόνο και χρήμα, αλλά και να υφίστανται αδικαιολόγητη για τα ευρωπαϊκά δεδομένα ταλαιπωρία.

Η πιθανή κατάργηση της ΔΟΥ Δράμας θα προστεθεί σε μια σειρά ενεργειών της Κυβέρνησης, όπως είναι η υποβάθμιση του νοσοκομείου, η κατάργηση των πρακτορείων των ΕΛΤΑ της περιοχής, η σιδηροδρομική απομόνωση, η έλλειψη ασφαλούς οδικής πρόσβασης, οι οποίες ενέργειες επιτείνουν τα προβλήματα και επιδεινώνουν τις συνθήκες διαβίωσης των κατοίκων της ακριτικής περιοχής μας.

Επίσης, ήθελα να σας ενημερώσω ότι έγινε κοινή κινητοποίηση των εργαζομένων της ΔΟΥ Δράμας και Καβάλας πριν από λίγες ημέρες στο διοικητήριο της Δράμας, γιατί το ζήτημα αυτό είναι γενικότερο και απασχολεί την περιοχή της Ανατολικής Μακεδονίας.

Και τέλος, κύριε Υπουργέ και κύριε Πρόεδρε, το θέμα εξακολουθεί και απασχολεί την τοπική κοινωνία, διότι βλέπω σε δημοσίευμα της τοπικής εφημερίδας «Εργασία Συν» επιστολή -μακροσκελή θα έλεγα- του Επιμελητηρίου Δράμας με θέμα πάλι το ενδεχόμενο κατάργησης και υποβάθμισης των φορολογικών υπηρεσιών της Δράμας.

Άρα, και οι άμεσα ενδιαφερόμενοι, που είμαστε οι πολίτες, αλλά και οι επιχειρηματίες και επαγγελματίες σηκώνουν τη φωνή τους και θέλουν διαβεβαιώσεις από το Υπουργείο ότι τέτοιο ενδεχόμενο δεν υφίσταται και ότι ο σχεδιασμός θα περιλαμβάνει την παραμονή των επιμέρους ΔΟΥ στις φυσικές έδρες τους που είναι οι πρωτεύουσες των νομών.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε συνάδελφε.

Κύριε Υπουργέ, έχετε τον λόγο για την απάντησή σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, πράγματι είχα απαντήσει και στο παρελθόν σε ανάλογη επίκαιρη ερώτηση. Επαναλαμβάνω ότι η βασική επιδίωξή μας -και το θέσατε στο γενικότερο πλαίσιο της φορολογικής συμμόρφωσης και της φορολογικής διοίκησης της Ανεξάρτητης Αρχής Δημοσίων Εσόδων- αφορά στην ενίσχυση της φορολογικής συμμόρφωσης, την ψηφιοποίηση, στην καλύτερη δυνατή αντιμετώπιση μείζονων ζητημάτων, όπως είναι η φοροδιαφυγή, το λαθρεμπόριο και η προάσπιση των συμφερόντων της πολιτείας στα αντικείμενα αυτά.

Επίσης, για να γίνει αυτό είναι δεδομένο ότι η διοίκηση της ΑΑΔΕ προβαίνει σε μελέτες, αξιολογήσεις και συνεκτίμηση των δεδομένων που υπάρχουν σε κάθε φορολογική αρχή, ώστε αυτές οι υπηρεσίες να μπορούν ακριβώς να ανταποκριθούν στα σύγχρονα ζητήματα που καλούμαστε αντιμετωπίσουμε. Αντιλαμβανόμαστε όλοι ότι η ψηφιοποίηση που έχει επιτευχθεί στη φορολογική διοίκηση είναι μια πολύ σημαντική κατάκτηση της ελληνικής διοίκησης συνολικά, διότι μπορεί και συνδράμει την ελληνική πολιτεία στο να φέρει επιπρόσθετα έσοδα από την πάταξη της φοροδιαφυγής.

Υπενθυμίζω ότι πέρσι είχαμε 2 δισεκατομμύρια ευρώ επιπρόσθετα έσοδα τα οποία μπορούμε και τα επιστρέφουμε στην κοινωνία και αυτό θέλουμε να συνεχίσουμε να κάνουμε. Οπότε η όλη αναδιαμόρφωση της ΑΑΔΕ, είτε αφορά στην ψηφιοποίηση είτε αφορά στη βελτίωση των παρεχόμενων υπηρεσιών προς τους πολίτες, είναι μια πραγματικά πολύ σημαντική προτεραιότητα και πρέπει με κάθε δυνατό τρόπο να μπορέσουμε να την υπηρετήσουμε. Στο μέτρο αυτό και το Υπουργείο Εθνικής Οικονομίας, πάντα με τον θεσμικό σεβασμό που επιτρέπει ο διαχωρισμός σε σχέση με την Ανεξάρτητη Αρχή Δημοσίων Εσόδων, προσπαθεί με τη νομοθέτηση να βελτιώσει αυτήν την κατεύθυνση.

Σε ό,τι έχει να κάνει με τη δομή που αναφέρατε και την τυχόν αναλογική διαδικασία σε σχέση με άλλες περιοχές, όπως ήταν η Αθήνα και η Θεσσαλονίκη, τόσο ο Διοικητής της Ανεξάρτητης Αρχής Δημοσίων Εσόδων όσο και η ίδια η υπηρεσία με έγγραφο που υπάρχει και προς το Υπουργείο Εθνικής Οικονομίας και Οικονομικών, μας αναφέρει ρητά ότι δεν υπάρχει καμία απόφαση που να αφορά μεταβολή της οργανωτικής δομής της ΔΟΥ Δράμας. Οπότε, νομίζω ότι η απάντησή μου είναι πολύ σαφής. Κατανοητή η διαδικασία του κοινοβουλευτικού ελέγχου που και εσείς θέτετε.

Ξαναλέω ότι το ζήτημα της βέλτιστης παρεχόμενης υπηρεσίας προς τους φορολογούμενους και η διασφάλιση των συμφερόντων της ελληνικής πολιτείας είναι ένας μείζων στόχος, ο οποίος πρέπει να υπηρετηθεί από όλους μας, γιατί έχει σοβαρά ζητήματα κοινωνικής αλληλεγγύης και κοινωνικής συνοχής η καταπολέμηση της φοροδιαφυγής και η χρήση των ψηφιακών μέσων και η βελτίωση των υπηρεσιών των φορολογικών αρχών.

Σε ό,τι έχει να κάνει με το θέμα της Δράμας, νομίζω ότι σας απάντησα και με βάση τα επίσημα στοιχεία που μας έχει διαβιβάσει η Ανεξάρτητη Αρχή Δημοσίων Εσόδων.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Κύριε Ξανθόπουλε, έχετε τον λόγο για τη δευτερολογία σας.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, να ξεκινήσω από μια διαπίστωση. Είναι προφανές ότι δεν είμαστε τεχνοφοβικοί και ειδικά εμείς στην Αριστερά που αντιλαμβανόμαστε πολύ καλύτερα λόγω ιδεολογικοπολιτικής συγκρότησης τη σημασία που έχουν οι νέες τεχνολογίες στην ανάπτυξη των κοινωνιών. Άρα, τουλάχιστον από εμάς δεν υπάρχει κριτική ή επιφύλαξη απέναντι στη μηχανοργάνωση, στην ηλεκτρονική διακυβέρνηση, στις νέες τεχνολογίες και προφανές είναι ότι στο μέτρο που μας αναλογεί και θα στηρίξουμε και θα συνεργήσουμε πάντα από τη δική μας σκοπιά.

Θα ήθελα όμως να σας υπενθυμίσω ότι ο δρόμος για την κόλαση είναι στρωμένος με τις καλύτερες προθέσεις, που σημαίνει ότι δεν θέλουμε να υπάρχει ψήγμα αμφιβολίας ότι μια τέτοιου είδους εξέλιξη τεχνολογικής ενδυνάμωσης της ΑΑΔΕ του Υπουργείου Οικονομικών θα μπορέσει να αποτελέσει το βάθρο, την αφετηρία, την αφορμή, αν θέλετε, για να αποψιλωθούν ή ακόμη χειρότερο να κλείσουν κάποιες υπηρεσίες που είναι κομβικές για τη λειτουργία και της κοινωνίας και των επιχειρήσεων.

Βεβαίως κρατώ τη δέσμευσή σας ότι με βάση τα στοιχεία που έχετε δεν υπάρχει τέτοια σκέψη για το κλείσιμο της ΔΟΥ Δράμας. Δεν επεξέτεινα την ερώτηση για τη ΔΟΥ της Καβάλας γιατί η αφορμή ήταν τα πρωτοσέλιδα των τοπικών εφημερίδων και με αυτά κατέθεσα την αναφορά. Αλλά αναλογικά κρίνοντας, αφού δεν θα κλείσει της Δράμας, πολύ περισσότερο δεν φαντάζομαι να κλείσει της Καβάλας. Το κρατώ αυτό.

Και ξαναλέω, για να μην αφήσω κανένα ενδεχόμενο, ότι οποιαδήποτε τεχνολογική εξέλιξη, πρόοδος και ηλεκτρονικού τύπου διαχείριση των υποθέσεων φορολογικού ενδιαφέροντος δεν θα πρέπει να έχει ως παράμετρο την κατάργηση υπηρεσιών, οι οποίες με τη φυσική τους παρουσία βοηθούν τη λειτουργία της κοινωνίας, αλλά και των επιχειρήσεων.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Ξανθόπουλε, για την οικονομία στον χρόνο, όχι συνέπεια, αλλά και οικονομία.

Κύριε Υπουργέ, έχετε τον λόγο να απαντήσετε με άνεση στον κ. Ξανθόπουλο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ.

Χαίρομαι κατ’ αρχάς, κύριε συνάδελφε, κύριε Ξανθόπουλε, που συμφωνούμε στο μείζον που είναι ότι η προσπάθεια για να επιτύχουμε αποτελέσματα σε μια σύγχρονη δημοκρατία και σε μια σύγχρονη διοίκηση δεν μπορεί παρά να μην περνάει και από την ψηφιοποίηση βασικών διαδικασιών της ελληνικής δημόσιας διοίκησης. Νομίζω ότι αυτό είναι μια παρακαταθήκη η οποία θα αγκαλιαστεί από το σύνολο της κοινωνίας και ήδη αγκαλιάζεται, ειδικότερα και από τις νεότερες γενιές, που πλέον βλέπετε ότι τα τεχνολογικά δεδομένα αρχίζουν και ξεπερνούν ακόμα και τις δικές μας πολλές φορές προβλέψεις –παγκοσμίως, όχι στην Ελλάδα.

Και σίγουρα σε ένα τόσο σύνθετο θέμα, όπως είναι η φορολογική συμμόρφωση και η φορολογική διοίκηση και η λεπτότητα που χρειάζεται στη διασταύρωση των στοιχείων, είναι δεδομένο ότι απαιτεί ισχυρές ψηφιακές δομές. Και αυτό γίνεται όλο αυτό το χρονικό διάστημα με πολύ σημαντική επιτυχία, με περαιτέρω πρόγραμμα επέκτασης αυτής της προσπάθειας, προκειμένου ακριβώς να φτάσουμε σε ένα σημείο όπου οποιαδήποτε ερωτήματα διαφάνειας, οποιαδήποτε ζητήματα φοροδιαφυγής, οποιαδήποτε ζητήματα έκνομων δραστηριοτήτων θα μπορούν να αντιμετωπίζονται μέσω και της ψηφιοποίησης.

Αναμφίβολα επίσης ο ρόλος του ανθρώπινου παράγοντα είναι σημαντικός και γι’ αυτόν τον λόγο και ο ίδιος ο Διοικητής της Ανεξάρτητης Αρχής Δημοσίων Εσόδων έχει αναφέρει ότι ουδεμία πρόθεση αλλαγής του στάτους των εργασιακών δεδομένων των υπαλλήλων των ΔΟΥ υφίσταται. Σε πλαίσιο χωροταξικό και γεωγραφικό αναφέρθηκα και προηγουμένως. Νομίζω ότι η απάντησή μου ήταν καθαρή και βασισμένη και στην ίδια τη θέση της Ανεξάρτητης Αρχής Δημοσίων Εσόδων.

Οπότε θεωρώ, κύριε Πρόεδρε, ότι η μεγάλη εικόνα είναι αυτή η οποία μπορούμε να τη συνδυάσουμε προφανώς και με τη δυνατότητα του πολίτη να έχει επαφή με τη διοίκηση εκεί που χρειάζεται, προκειμένου να μπορέσουμε από κοινού να επιτύχουμε τους μείζονες στόχους, οι οποίοι νομίζω ότι είναι αυτοί που θα μείνουν και στο τέλος και στην κοινωνία και στην ελληνική δημόσια διοίκηση, όπως είναι η πάταξη της φοροδιαφυγής, όπως είναι η αύξηση της διαφάνειας και όπως είναι η αύξηση και η βελτίωση της παρεχόμενης υπηρεσίας στον Έλληνα φορολογούμενο και στον Έλληνα πολίτη.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Να σας ανακοινώσω ότι δεν θα συζητηθεί κατόπιν συνεννόησης η πρώτη με αριθμό 1137/25-6-2025 επίκαιρη ερώτηση δεύτερου κύκλου της Βουλευτού Αιτωλοακαρνανίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Χριστίνας Σταρακά προς την Υπουργό Παιδείας, Θρησκευμάτων και Αθλητισμούμε θέμα: «Ανακατασκευή ταρτάν και συνολική αναβάθμιση του Δημοτικού Αθλητικού Κέντρου Αγρινίου "Μιχάλης Κούσης"».

Κυρίες και κύριοι συνάδελφοι, έχουν αναρτηθεί ηλεκτρονικά στη διαδικτυακή ιστοσελίδα της Βουλής των Ελλήνων όπως και διανεμηθεί στα Τμήματα Έκδοσης Πρακτικών και Εντύπων, απ’ όπου μπορείτε να τα αναζητήσετε, τα Πρακτικά των κάτωθι συνεδριάσεων της Ολομέλειας της Βουλής: ΞΗ΄ της Τετάρτης 5 Φεβρουαρίου 2025, Ο΄ της Παρασκευής 7 Φεβρουαρίου 2025, ΟΑ΄ της Δευτέρας 10 Φεβρουαρίου 2025, ΟΒ΄ της Τρίτης 11 Φεβρουαρίου 2025, ΟΔ΄ της Πέμπτης 13 Φεβρουαρίου 2025, ΟΕ΄ της Παρασκευής 14 Φεβρουαρίου 2025, ΟΣΤ΄ της Δευτέρας 17 Φεβρουαρίου 2025, ΟΖ΄ της Τρίτης 18 Φεβρουαρίου 2025, ΟΗ΄ της Τετάρτης 19 Φεβρουαρίου 2025, ΟΘ΄ της Παρασκευής 21 Φεβρουαρίου 2025, Π΄ της Δευτέρας 24 Φεβρουαρίου 2025, ΠΑ΄ της Τετάρτης 26 Φεβρουαρίου 2025, ΠΒ΄ της Πέμπτης 27 Φεβρουαρίου 2025, ΠΓ΄ της Παρασκευής 28 Φεβρουαρίου 2025 και ΠΔ΄ της Τρίτης 4 Μαρτίου 2025 (πρωί) και ερωτάται το Σώμα εάν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς, τα Πρακτικά των συνεδριάσεων ΞΗ΄ της Τετάρτης 5 Φεβρουαρίου 2025, Ο΄ της Παρασκευής 7 Φεβρουαρίου 2025, ΟΑ΄ της Δευτέρας 10 Φεβρουαρίου 2025, ΟΒ΄ της Τρίτης 11 Φεβρουαρίου 2025, ΟΔ΄ της Πέμπτης 13 Φεβρουαρίου 2025, ΟΕ΄ της Παρασκευής 14 Φεβρουαρίου 2025, ΟΣΤ΄ της Δευτέρας 17 Φεβρουαρίου 2025, ΟΖ΄ της Τρίτης 18 Φεβρουαρίου 2025, ΟΗ΄ της Τετάρτης 19 Φεβρουαρίου 2025, ΟΘ΄ της Παρασκευής 21 Φεβρουαρίου 2025, Π΄ της Δευτέρας 24 Φεβρουαρίου 2025, ΠΑ΄ της Τετάρτης 26 Φεβρουαρίου 2025, ΠΒ΄ της Πέμπτης 27 Φεβρουαρίου 2025, ΠΓ΄ της Παρασκευής 28 Φεβρουαρίου 2025 και ΠΔ΄ της Τρίτης 4 Μαρτίου 2025 (πρωί) επικυρώθηκαν.

Θα συζητηθεί τώρα η δέκατη με αριθμό 1144/30-6-2025 επίκαιρη ερώτηση πρώτου κύκλου, του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εθνικής Οικονομίας και Οικονομικών με θέμα: «Φτάνει η κοροϊδία και ο εμπαιγμός των Θεσσαλονικέων. Μητροπολιτικό Πάρκο εδώ και τώρα στο χώρο της Διεθνούς Εκθέσεως Θεσσαλονίκης».

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):**...(δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Δεν γίνεται, γιατί εγώ κέρδισα χρόνο για τον κ. Χουρδάκη για να τον εξυπηρετήσουμε, διαβάζοντας κάποια πράγματα τα οποία θα διαβαζόντουσαν στο τέλος. Ο κ. Χουρδάκης γνωρίζει το θέμα για το οποίο κατέθεσε την ερώτηση και έτσι μπορεί να ξεκινήσει την τοποθέτησή του, την πρωτολογία του.

Ορίστε, κύριε Χουρδάκη, έχετε τον λόγο για την πρωτολογία σας.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ.

Ούτως η άλλως ο κύριος Υπουργός έχει την καλοσύνη, γιατί προσπαθήσαμε να κάνουμε μια συνεννόηση να τη μεταθέταμε, αλλά δεν γινόταν. Τον ευχαριστώ πολύ έτσι κι αλλιώς για την επικοινωνία την περασμένη εβδομάδα.

Η ερώτηση που έχω απευθύνει προς τον κ. Πιερρακάκη και γενικώς προς το Υπουργείο Οικονομίας και Οικονομικών σχετίζεται με ένα σύνολο ερωτήσεων και αιτημάτων κατάθεσης εγγράφων που έχω κάνει προς το συγκεκριμένο Υπουργείο, για τα οποία δεν έχω πάρει καμία απάντηση. Και λέω ότι εδώ και εννέα μήνες δεν έχουν απαντηθεί οι με αριθμό πρωτοκόλλου ερωτήσεις 7165/01.10.2024, 336/21.10.2024, 3961/13.03.2025, καθώς και η Αίτηση Κατάθεσης Εγγράφων 885/24.3.2025 και ούτω καθεξής. Και όλα αυτά, κύριε Κώτσηρα, έχουν σαν αποτέλεσμα να εντείνεται η αγωνία των Θεσσαλονικέων για το τι θα γίνει στη Διεθνή Έκθεση Θεσσαλονίκης σε ό,τι αφορά και το να μην κατασπαταληθούν δημόσιοι πόροι και το να υπάρξει Μητροπολιτικό Πάρκο το οποίο θα επιφέρει θεαματική βελτίωση στον αναπνεόμενο αέρα, και άρα και στην υγεία των συμπολιτών μου, και τα ερωτήματα να μένουν αναπάντητα.

 Μαζί με όλα αυτά και με δεδομένο ότι και ο Δήμαρχος Θεσσαλονίκης πρόσφατα φάνηκε να αναδιπλώνεται -και χαίρομαι γι’ αυτό- σε ό,τι αφορά το τι προτείνει ο ίδιος ή τι προτείνει η Παράταξή του για το τι μέλλει γενέσθαι στον χώρο της υφιστάμενης Διεθνούς Έκθεσης Θεσσαλονίκης, αλλά και ο Πρωθυπουργός στην πρόσφατη επίσκεψή του στη Θεσσαλονίκη φάνηκε εξίσου να αναδιπλώνεται και να λέει δεν θα γίνει το real estate, αναρωτιέμαι ποιος είναι ο ρόλος του διοικητικού συμβουλίου της ΔΕΘ-HELEXPOόλα αυτά τα χρόνια, πόσα χρήματα έχουν ξοδευτεί. Και γι’ αυτό, όπως θα δείτε, το δεύτερο ερώτημά μου -και είμαι βέβαιος ότι θα σας έχουν δώσει οι συνεργάτες σας σχετικές πληροφορίες και ανυπομονώ να τις ακούσω- είναι για το κόστος στο Ελληνικό Δημόσιο, άρα στους Έλληνες φορολογούμενους, άρα και στους Θεσσαλονικείς συμπολίτες μου, σε ό,τι αφορά τη διοίκηση της ΔΕΘ Α.Ε. η οποία εδώ και δεκατρία χρόνια απασχολείται αποκλειστικά με αυτό το φαραωνικό σχέδιο. Και λέω «απασχολείται αποκλειστικά», διότι θα έχετε γνώση –και ήταν μια από τις ερωτήσεις που έχω καταθέσει- ότι η Γερμανία ήταν δύο φορές την τελευταία πενταετία η χώρα που ήταν η προτεινόμενη στη ΔΕΘ. Φέτος δεν υπάρχει τέτοια χώρα, δεν βρέθηκε καμία χώρα να θέλει να πληρώσει την αντίστοιχη χορηγία και συνολικά -χωρίς να κατασπαταλήσω στην πρωτολογία μου χρόνο- περιμένω από εσάς να ακούσω αυτά που έχετε ετοιμάσει σε σχέση με τις δύο ερωτήσεις που υπάρχουν στην επίκαιρη.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, κατ’ αρχάς εισαγωγικά να πω ότι η Διεθνής Έκθεση Θεσσαλονίκης Α.Ε. εποπτικά ανήκει στο Υπουργείο Εσωτερικών -αν θέλετε να σας προσκομίσω και το ΦΕΚ που έχετε- οπότε τα στοιχεία που αφορούν σε ζητήματα που έχουν να κάνουν με την εποπτεία της, που τυχόν ζητάτε, πρέπει να απευθυνθούν στο αρμόδιο Υπουργείο. Οπότε, ένα μεγάλο μέρος των θεμάτων που θέτετε, τουλάχιστον σε επίπεδο διοικητικού ελέγχου, εποπτείας, κλπ., δεν αφορούν στο Υπουργείο Οικονομικών.

Από εκεί και πέρα, οφείλω -και σε σεβασμό και της προσπάθειας που κάνετε και εσείς στο πλαίσιο του κοινοβουλευτικού ελέγχου να αναδείξετε ένα θέμα το οποίο σας απασχολεί κοινοβουλευτικά- να τονίσω ότι την απάντηση, σε μεγάλο βαθμό, την έδωσε και πρόσφατα ο Πρωθυπουργός, όταν στις 19 Ιουνίου του 2025 αναφέρθηκε ότι έχει ζητηθεί από το Υπερταμείο να επανεξεταστούν με προσοχή όλα τα δεδομένα που αφορούν την πρόταση που είχε αρχικά κατατεθεί για την αξιοποίηση του χώρου της Διεθνούς Έκθεσης Θεσσαλονίκης.

Προφανώς και αυτή τη στιγμή δεν υπάρχει τελική απάντηση ή βεβαιότητα για το ποια θα είναι αυτή η κατεύθυνση. Όπως τόνισε και ο ίδιος ο Πρωθυπουργός, σε καμία περίπτωση δεν θα προχωρήσουμε σε οποιαδήποτε ενέργεια, χωρίς πρώτα να υπάρξει πλήρης και ουσιαστική συνεννόηση με την τοπική κοινωνία. Να ακούσουμε και να σεβαστούμε τις ανάγκες, να αναγνωρίσουμε το αυτονόητο, ότι η ανάγκη της πόλης να αποκτήσει έναν μεγαλύτερο και πιο λειτουργικό πνεύμονα πρασίνου στο κέντρο της που θα συμβάλει στη βελτίωση της ποιότητας ζωής των πολιτών και υπάρχει σεβασμός, προφανώς, και στην ιστορική αξία της Διεθνούς Έκθεσης Θεσσαλονίκης, η οποία είναι αναμφίβολα άρρηκτα συνδεδεμένη με την ίδια την ταυτότητα και την ιστορία της πόλης. Γι’ αυτόν τον λόγο εξετάζονται όλες οι πιθανές λύσεις και επιλογές βέλτιστης αξιοποίησης του χώρου της Διεθνούς Έκθεσης Θεσσαλονίκης, με πλήρη σεβασμό, προφανώς, στις ανάγκες και τις προτεραιότητες της πόλης.

Εξάλλου, όπως γνωρίζετε, το έργο της ανάπλασης του εκθεσιακού κέντρου της ΔΕΘ έχει ενταχθεί στο Αναπτυξιακό Πρόγραμμα Συμβάσεων Στρατηγικής Σημασίας επιβεβαιώνοντας την έμπρακτη βούληση της Κυβέρνησης να στηρίξει ενεργά αυτή τη μεγάλη προσπάθεια, η οποία αναμφίβολα και λόγω των ιστορικών χαρακτηριστικών δεν αφορά μόνο την πόλη της Θεσσαλονίκης, αφορά το σύνολο και της Βόρειας Ελλάδας και της πατρίδας μας.

Οπότε, σε ό,τι έχει να κάνει με αυτό το σκέλος της ερώτησής σας που μπορώ να σας τονίσω είναι ακριβώς αυτή η επιλογή. Σε ό,τι έχει να κάνει με ζητήματα που δεν αφορούν στο Υπουργείο Οικονομικών με χαρά να συνδράμουμε οποιονδήποτε άλλο φορέα στην κατεύθυνση της απάντησης αυτής.

 Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Ορίστε, κύριε Χουρδάκη, έχετε τον λόγο για τη δευτερολογία σας.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Υπουργέ.

Η ερώτησή μου και η αγωνία που εκφράζεται μέσα από μένα όλων των Θεσσαλονικέων που ενδιαφέρονται για το Μητροπολιτικό Πάρκο και για την τύχη της ΔΕΘ σχετίζεται, βασικά, με δύο θέματα: Αφενός με το κόστος α) της ΔΕΘ Α.Ε. και β) της όποιας διαφοροποίησης γίνει ή όποιου σχεδιασμού τελικώς προκριθεί και δεύτερον, με τον σχεδιασμό αυτόν καθαυτόν ο οποίος θα αποτελέσει το κριτήριο τού αν θα έχουμε ένα ενιαίο και μεγάλο και αληθινό Μητροπολιτικό Πάρκο ή αν απλώς θα φυτευτούν μερικές χιλιάδες δέντρα για τα μάτια του κόσμου.

 Είπατε -όπως το είπα και εγώ- ότι στην πρόσφατη συνάντησή του ο κ. Μητσοτάκης αναφέρθηκε σε νέα δεδομένα. Ποια είναι αυτά τα νέα δεδομένα; Ίσως εκεί να λέτε ότι χρειάζεται να απευθυνθεί κάποιος στο Υπουργείο Εσωτερικών, αλλά σε κάθε περίπτωση επειδή είπατε, επίσης, ότι θα ληφθεί υπόψη το τι θέλει η πόλη και οι φορείς, θέλω να σας υπενθυμίσω ή να σας ενημερώσω εάν δεν το ξέρετε -δεν είστε υποχρεωμένος να το ξέρετε- ότι εδώ και μερικές εβδομάδες με μια πάρα πολύ ενεργητική και ζωντανή διαδικασία έχουν ήδη συλλεχθεί 20.000 υπογραφές, που θα ζητήσουν δημοψήφισμα για το τι πρόκειται να γίνει εκεί.

Και όπως πολύ σωστά είπατε, η Διεθνής Έκθεση Θεσσαλονίκης έχει ιστορική σημασία, η οποία όμως με το παρόν Διοικητικό Συμβούλιο έχει υποπέσει μάλλον σε πάρα πολύ χαμηλότερο επίπεδο αξιοπιστίας και γι’ αυτό, όπως σας είπα και νωρίτερα, η τιμώμενη χώρα δύο φορές σε μια πενταετία ήταν ίδια και για φέτος δεν υπάρχει καμία ενδιαφερόμενη ως τιμώμενη χώρα.

Σε κάθε περίπτωση, υπενθυμίζω ότι, όπως και όλοι όσοι βρίσκονται και υποστήριζαν όλα αυτά τα χρόνια με την πρωτοβουλία για το Μητροπολιτικό Πάρκο τη βιώσιμη ανάπτυξη της Θεσσαλονίκης, έτσι και εγώ και το Κίνημα Δημοκρατίας, που κάναμε δύο συγκεντρώσεις στη Θεσσαλονίκη, θέλουμε ένα Μητροπολιτικό Πάρκο ενιαίο, το οποίο θα ενωθεί και με το Πάρκο της Αγίας Φωτεινής, θα ενωθεί και με το campus του Αριστοτελείου Πανεπιστημίου, ιδανικά -και έχω ήδη ξεκινήσει έναν τέτοιο γύρο διαβουλεύσεων- και με το Γ΄ Σώμα Στρατού, το οποίο μπορεί να μεταφερθεί στο Στρατόπεδο «Νταλίπη» και αυτό και το Νατοϊκό Στρατηγείο.

Αναρωτιέμαι: Εσείς, ως Υπουργείο Οικονομικών, αφού βάλατε με μια περίτεχνη τρίπλα το Υπουργείο Εσωτερικών στο παιγνίδι, τουλάχιστον έχετε εικόνα, γιατί αφορούν οικονομικά στοιχεία; Πόσες είναι και ποιες οι απευθείας αναθέσεις -αυτό αφορά το αίτημα κατάθεσης εγγράφων, που από τον Μάρτιο έχω καταθέσει- που έχουν υπογραφεί από τη ΔΕΘ ΑΕ σε τρίτους για παροχή υπηρεσιών προμηθειών και για το 2022 και για το 2023 και για το 2024, από τα οποία φαίνεται -και αυτή είναι η ενημέρωση που έχω- πως υπάρχουν αρκετοί που πληρώνονται για να διαφημίζουν, για να παπαγαλίζουν το δήθεν θετικό αυτού του φαραωνικού σχεδίου;

Σε κάθε περίπτωση, κύριε Υπουργέ, θα ήθελα μια ξεκάθαρη απάντηση στο εξής: Η δυτική Θεσσαλονίκη έχει ανάγκη από ανάπτυξη. Υπάρχει ένα δημόσιο οικόπεδο 800 στρεμμάτων, το οποίο έχει προκριθεί από δύο Πρωθυπουργούς, από πληθώρα δημάρχων όλων των όμορων δήμων. Ήταν το βασικό σχέδιο μέχρι που ο ΣΥΡΙΖΑ επί υπουργίας Φάμελλου και πρωθυπουργίας Τσίπρα άλλαξε αυτό τον σχεδιασμό και δυστυχώς και η Κυβέρνησή σας από την πρώτη τετραετία υιοθετεί αυτή την αλλαγή.

Για ποιον λόγο δεν προκρίνεται μια μικρή έκθεση-μπουτίκ, με ένα κτήριο και ίσως και ένα συνεδριακό κέντρο, αν πρέπει, στον υφιστάμενο χώρο, να αποδοθεί όλο το υπόλοιπο για ένα Μητροπολιτικό Πάρκο και να μεταφερθούν όλες οι οχληρές εκθέσεις στη δυτική Θεσσαλονίκη;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κατ’ αρχάς, δεν έκανα κάποια τρίπλα. Σας ανέφερα τα δεδομένα βάσει της νομοθεσίας. Και μάλιστα, προς επίρρωση αυτού που σας ανέφερα, η Νέα Αριστερά είχε καταθέσει προ διμήνου περίπου, αν δεν κάνω λάθος, ερώτηση που απαντήθηκε αναλυτικά, με πάρα πολλά στοιχεία σε σχέση με τη ΔΕΘ ΑΕ από το αρμόδιο Υπουργείο Εσωτερικών. Και ήταν, μάλιστα, υπογράφουσα και η κ. Φωτίου, νομίζω, που βρίσκεται στην Αίθουσα. Δηλαδή, είναι τα δεδομένα που υπάρχουν βάσει της οικείας νομοθεσίας.

Από εκεί και πέρα, προφανώς επειδή είναι ένα θέμα το οποίο -σας το είπα και προηγουμένως- αφορά τη Θεσσαλονίκη, αφορά τη Βόρεια Ελλάδα, αφορά το σύνολο των κατοίκων εκεί και έχει και πολιτιστικά και ιστορικά χαρακτηριστικά τα οποία ανέφερα προφανώς στην πρωτολογία μου, αναφέρθηκα στην πολύ πρόσφατη δήλωση του ίδιου του Πρωθυπουργού, η οποία αναφέρει ότι αυτή τη στιγμή έχει ζητηθεί από το Υπερταμείο να επανεξεταστούν με προσοχή όλα τα δεδομένα που αφορούν στην πρόταση που είχε αρχικά κατατεθεί για την αξιοποίηση του χώρου της Διεθνούς Έκθεσης Θεσσαλονίκης, προφανώς αναγνωρίζοντας και τις ανάγκες της τοπικής κοινωνίας, την ιστορική αξία, την ανάγκη για πράσινο, που είναι ένα σημαντικό ζήτημα που τίθεται από τους φορεί.

Μάλιστα και το Υπερταμείο σε έγγραφο σε σχέση με την ερώτηση που έχετε κάνει -γιατί αντιλαμβάνεστε ότι είναι ένας αυτοτελής νομικός οργανισμός- αναφέρει ρητά ότι η διαδικασία σχεδιασμού εστιάζει στη δημιουργία ενός βιώσιμου και λειτουργικού χώρου και λαμβάνει υπ’ όψιν δύο βασικές παραμέτρους, την ανάγκη ενίσχυσης του αστικού πρασίνου, ως ζωτικής σημασίας παράγοντα για τη βελτίωση της ποιότητας ζωής των πολιτών, την τόνωση της τοπικής οικονομίας μέσα από την ανάπτυξη δραστηριοτήτων και υποδομών που θα ενισχύσουν ακριβώς την επιχειρηματικότητα και την ευρύτερη οικονομική ανάπτυξη.

Είναι προφανές ότι ο στόχος είναι να υπηρετηθεί το δημόσιο συμφέρον, να ανταποκρίνεται στις προσδοκίες των πολιτών της Θεσσαλονίκης, στην ιστορικότητα του χώρου, στην προοπτική για τα επόμενα χρόνια και ακριβώς για αυτόν τον λόγο και ο ίδιος ο Πρωθυπουργός προ ολίγων ημερών ανέδειξε αυτή την προτεραιότητα και αυτόν τον σχεδιασμό, προκειμένου να μπορέσει να βρεθεί η βέλτιστη λύση.

Για ζητήματα που δεν αφορούν στο Υπουργείο Οικονομικών ούτε συμπληρωματικά, όπως το θέμα του Υπερταμείου, προφανώς, οι αρμόδιες αρχές είναι στη διάθεσή σας για οποιαδήποτε παρεχόμενη πληροφορία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Στις επόμενες δύο επίκαιρες ερωτήσεις θα απαντήσει ο Υφυπουργός Εργασίας και Κοινωνικής Ασφάλισης, ο κ. Κωνσταντίνος Καραγκούνης.

Και συνεχίζουμε με την πέμπτη με αριθμό 1139/27-6-2025 επίκαιρη ερώτηση της Βουλευτού Β3΄ Νότιου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κ. Θεανώς Φωτίου προς την Υπουργό Εργασίας και Κοινωνικής Ασφάλισης, με θέμα: «Η Κυβέρνηση αδιαφορεί για την υπογραφή συλλογικών συμβάσεων εργασίας των δημοσιογράφων και συνολικά, των εργαζόμενων στα μέσα μαζικής ενημέρωσης, ενισχύοντας την αυθαιρεσία των εργοδοτών».

Κυρία Φωτίου, έχετε τον λόγο για την πρωτολογία σας.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κύριε Υφυπουργέ, το πρόβλημα είναι ότι δημοσιογράφοι και άλλοι εργαζόμενοι στα μέσα μαζικής ενημέρωσης, με συνεχείς κινητοποιήσεις και απεργίες, διεκδικούν υπογραφή συλλογικής σύμβασης εργασίας. Γιατί; Για να μπει τέλος στην ομηρία δεκαεπτά χρόνων, που, παρά την ακρίβεια, κρατά τους μισθούς τους καθηλωμένους, με ατομικές συμβάσεις εργασίας.

Η ομηρία των ατομικών συμβάσεων εργασίας και η εξάρτηση του δημοσιογράφου από τη συμφωνία με τον διευθυντή του, προφανώς, βλάπτει σοβαρά την ανεξαρτησία της ενημέρωσης, την ελευθεροτυπία και τη δημοκρατία. Η ποιότητα της ενημέρωσης εξαρτάται -φαντάζομαι ότι συμφωνείτε- και από τους αξιοπρεπείς μισθούς των δημοσιογράφων.

Τι κάνει η Υπουργός κ. Κεραμέως; Κωφεύει στα δίκαια αιτήματα και τις κινητοποιήσεις ενός κλάδου και δεν τους δέχεται. Δεν δέχεται, δηλαδή, να συναντηθεί με τους εκπροσώπους τους, παρόλο που είναι η κυρίως Υπουργός που πηγαίνει στα κανάλια. Γιατί; Διότι είναι κυβερνητική απόφαση να τορπιλίσετε τον ν. 5163/2024, που ψηφίσατε πριν επτά μήνες. Ο νόμος ενσωμάτωνε καθυστερημένα ευρωπαϊκή Οδηγία του 2022 που ζητούσε κάλυψη πάνω από το 80% των εργαζομένων από συλλογικές συμβάσεις εργασίας, οι οποίες στη χώρα μας παραμένουν στο χαμηλότερο ποσοστό της Ευρώπης, δηλαδή κάτω από 25%.

Τι κάνουν οι εργοδότες; Γνωρίζοντας τη βούληση της Κυβέρνησης, απλούστατα δεν προσέρχονται στη διμερή διαπραγμάτευση, η οποία είναι απαιτούμενη. Παράδειγμα: Πρόσφατα, στις 2 Ιουλίου, η Ένωση Ιδιοκτητών Τηλεοπτικών Σταθμών Εθνικής Εμβέλειας, στη συνάντηση με την ΕΣΗΕΑ δήλωσε ορθά-κοφτά ότι δεν πρόκειται να υπογράψει συλλογική σύμβαση εργασίας στα ιδιωτικά κανάλια. Και ακολουθούν οι ιδιοκτήτες ιστοσελίδων και ραδιοσταθμών, που δηλώνουν ότι θα πράξουν ό,τι και τα κανάλια. Πλήρης αδιαφορία από την Ένωση Ημερησίων Εφημερίδων Αθηνών, με Πρόεδρο τον κ. Χατζηνικολάου, ζοφερή η κατάσταση στην περιφέρεια, όπου οι μισθοί κινούνται στο 60% του μέσου όρου των Αθηνών -φαντάζομαι ότι τα γνωρίζετε- και οργιάζει η υποχρεωτική εκ περιτροπής εργασία. Δηλαδή, τρεις μήνες υποχρεωτική και εννέα μήνες εκ περιτροπής.

Γιατί, λοιπόν, η κ. Κεραμέως αρνείται να συναντηθεί με την ΕΣΗΕΑ και την ΠΟΕΣΥ, τα σωματεία των δημοσιογράφων; Σας το λέω ευθέως: Διότι η κ. Κεραμέως στηρίζει την αδιαλλαξία των εργοδοτών, που αρνούνται τις συλλογικές διαπραγματεύσεις ή προσέρχονται σε αυτές προσχηματικά, χωρίς καν να επικαλούνται οικονομική δυσπραγία.

Γι’ αυτό ρωτάμε: Τι θα κάνετε για να υπογραφούν συλλογικές συμβάσεις εργασίας στα μέσα ενημέρωσης και ποια μέτρα λαμβάνετε για την αύξηση του ποσοστού κάλυψης των εργαζομένων από συλλογικές συμβάσεις εργασίας, όπως ορίζει ο ν. 5163/2024;

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Φωτίου.

Κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κυρία συνάδελφε, πάντα έχουμε πολύ γόνιμες συζητήσεις στις ερωτήσεις που κάνετε και τις τοποθετείτε με ευαισθησία. Κι εδώ είναι ένα κρίσιμο ερώτημα. Θα σας πω κάποιες συγκεκριμένες, όχι παραδοχές, αλλά βήματα τα οποία έχουμε κάνει και βεβαίως να το εξειδικεύσουμε και σ’ αυτό στο οποίο αναφέρεστε.

Καταρχήν, εμείς το έχουμε πει από την πρώτη στιγμή κι αυτό φαίνεται τελικά και αποδεικνύεται καθημερινά με την υπογραφή νέων συλλογικών συμβάσεων εργασίας, που είναι συνεχείς και μάλιστα είναι με πολύ ευνοϊκούς όρους για τους εργαζόμενους, κυρία συνάδελφε. Είδατε την τελευταία για το μέταλλο και για τους ξενοδοχοϋπάλληλους. Είχαμε πει ότι εμείς θα βάλουμε ένα πλαίσιο προστασίας, ένα δίχτυ προστασίας για τους εργαζόμενους και πάνω σ’ αυτό θα μπορούν να χτιστούν πολύ καλύτερες συλλογικές συμβάσεις εργασίας και καλύτερες συμφωνίες.

Κι αυτό βλέπετε ότι γίνεται καθημερινά, κυρία συνάδελφε. Απόδειξη λοιπόν είναι η υπογραφή αυτών των συλλογικών συμβάσεων τις οποίες, βεβαίως, τις επεκτείνουμε και τις καθιστούμε υποχρεωτικές, οπότε καταλαβαίνετε πόσο περιλαμβάνει συνολικά κλάδους.

Τώρα, η αλήθεια είναι για το συγκεκριμένο ζήτημα, όπως ξέρετε, υπάρχει σε ισχύ μια συλλογική σύμβαση εργασίας για τους όρους αμοιβής και εργασίας των δημοσιογράφων που απασχολούνται στο Δημόσιο, στα νομικά πρόσωπα δημοσίου δικαίου, στους ΟΤΑ Α΄ και Β΄ βαθμού -αυτή ισχύει από τις 23-5-2024- και τα νομικά πρόσωπα αυτών, τις δημόσιες επιχειρήσεις, τα νομικά πρόσωπα ιδιωτικού δικαίου, όπως ορίζεται σχετικά στο κεφάλαιο Α΄ του 3429/2005 και έχει διάρκεια ισχύος μέχρι 31-12-2025.

Από κει και πέρα γνωρίζετε, επίσης -για να έρθω στο επίδικο και να σας μεταφέρω ούτως ή άλλως και τη δική μας βούληση- προφανώς, ότι το πλαίσιο των συλλογικών διαπραγματεύσεων στη χώρα μας είναι ελεύθερο και οι συλλογικές συμβάσεις καθορίζονται από απευθείας διαπραγματεύσεις των συμβαλλομένων μερών και βεβαίως, σε περίπτωση αποτυχίας από τα μέρη, υπάρχει ο ΟΜΕΔ. Το λέω, γιατί από αυτήν την αρχή ξεκινάμε να προωθήσουμε πάρα πολύ την κάλυψη συλλογικών συμβάσεων εργασίας.

Τι κάναμε, λοιπόν; Όσα προλάβω θα σας τα πω τώρα, αλλιώς και στη δευτερολογία. Γνωρίζετε την Οδηγία την οποία, όπως κι εσείς αναφέρετε, έχουμε ενσωματώσει. Κι εκεί υπήρχε το κατώφλι των 950 ευρώ μέχρι το 2025, το δίχτυ προστασίας που εμείς είπαμε και φαίνεται πόσο σημαντικό είναι τώρα με τις συλλογικές συμβάσεις εργασίας που υπογράφονται, που οι ατομικές συμβάσεις δεν μπορούν να είναι πιο δυσμενείς από τις συλλογικές συμβάσεις, μόνο ευνοϊκότερες ρυθμίσεις μπορούν να έρθουν και το γνωρίζετε πάρα πολύ καλά.

Μπήκαμε, λοιπόν, στα σχέδια δράσης, στο συγκεκριμένο με την ενσωμάτωση της Κοινοτικής Οδηγίας. Στις 30 Απριλίου -το ξέρετε- έχουμε αποστείλει επιστολή προς τους κοινωνικούς εταίρους, που τους καλούμε να προετοιμαστούν για τα σχέδια δράσης. Πρέπει να σας πω ότι έχουμε μια εξαιρετική συνεργασία, κυρία συνάδελφε, με τους κοινωνικούς εταίρους. Ακούγονται και πολύ σημαντικές προτάσεις για την αύξηση κάλυψης των συλλογικών διαπραγματεύσεων. Είμαστε, λοιπόν, σ’ αυτήν τη διαδικασία διαβούλευσης.

Το χρονοδιάγραμμα για την κατάθεση του πρώτου σχεδίου δράσης ξέρετε ότι θα εκδοθεί περίπου ως το τέλος του έτους. Ευκαιρία είναι -και θα κλείσω μ’ αυτό, κύριε Πρόεδρε- να σας πω και συγκεκριμένα βήματα που περιλαμβάνονται στο σχέδιο δράσης που είναι για μένα πάρα πολύ σημαντικά. Έχει να κάνει με την ενίσχυση της αποτελεσματικότητας των διαπραγματεύσεων και των οργανώσεων εργαζομένων και εργοδοτών, τη δημιουργία βάσεων δεδομένων με στοιχεία για μισθούς, κόστος παραγωγής, ανταγωνιστικότητα και απασχόληση, μελέτες, έρευνες και εκπαιδευτικές δράσεις για θέματα συλλογικών διαπραγματεύσεων. Γίνεται λοιπόν μια πάρα πολύ σημαντική δουλειά αυτήν τη στιγμή, κυρία συνάδελφε.

Από εκεί και πέρα βεβαίως ο στόχος μας είναι, και σας το είπα και πριν και αποδεικνύεται και από την υπογραφή πολλών συλλογικών συμβάσεων και προφανώς αφορά και τον συγκεκριμένο κλάδο, με συμφωνία των μερών, υπάρχουν πολύ συγκεκριμένα κίνητρα, ώστε πραγματικά να ενισχύσουμε και να υπογραφούν ακόμα πολύ περισσότερες συλλογικές συμβάσεις εργασίας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κυρία Φωτίου, έχετε τον λόγο για τη δευτερολογία σας.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κύριε Υφυπουργέ, δεν κατάλαβα τι μου είπατε, πόσες νέες συλλογικές συμβάσεις εργασίας έχετε υπογράψει, όχι την επέκταση των κλαδικών. Βέβαια, γνωρίζω τη συλλογική σύμβαση, γιατί σ’ αυτήν αναφερθήκατε, τη μοναδική δηλαδή, η οποία έχει κι αυτή πολλά προβλήματα.

Εν πάση περιπτώσει, κατηγόρησα ευθέως την Υπουργό ότι τορπιλίζει την Ευρωπαϊκή Οδηγία και στηρίζει την αδιαλλαξία των εργοδοτών στον Τύπο -και είπα πιο συγκεκριμένα παραδείγματα- για να μην προσέρχονται σε συλλογικές διαπραγματεύσεις και να υπογράφουν μόνο ατομικές συμβάσεις. Βέβαια, αφήνω στην άκρη αυτά που μου είπατε σχετικά με το τι καλές που είναι οι ατομικές συμβάσεις και στο πώς τις προστατεύετε. Εσείς δεν μου απαντήσατε πάνω σ’ αυτό, κύριε Υφυπουργέ.

Μπορούσε η Υπουργός να στηρίξει τις συλλογικές διαπραγματεύσεις. Βεβαίως και μπορούσε. Δηλαδή τι αρκούσε να κάνει; Να επαναφέρει την απρόσκοπτη και χωρίς προϋποθέσεις μονομερή προσφυγή της διαιτησίας. Να αποκαταστήσει τις αρχές της επεκτασιμότητας και της ευνοϊκότερης ρύθμισης, αρχές που καταργήσατε με την αντεργατική σας νομοθεσία. Μπορούσε η κυρία Υπουργός να ακυρώσει την αδιαλλαξία των εργοδοτών. Να απαγορεύσει διαφημίσεις από το κράτος σε μέσα ενημέρωσης τα οποία δεν έχουν υπογράψει συλλογικές συμβάσεις εργασίας και να καταργήσει τις φοροαπαλλαγές που θεσπίσατε για τις διαφημίσεις σε αυτά.

Έχετε τρόπους πίεσης των εργοδοτών, κύριε Υφυπουργέ. Μπορούσατε να στηρίξετε τον έντυπο τύπο, όπως έκαναν άλλες χώρες στην Ευρωπαϊκή Ένωση και στον κόσμο. Η κυκλοφορία εφημερίδων στην Ελλάδα συρρικνώθηκε σε λιγότερο από το πέντε τοις χιλίοις του πληθυσμού. Εκεί έχουμε φτάσει. Το κόστος ταχυδρομικής αποστολής είναι δύο ή τρεις φορές της εφημερίδας. Ιδού δύο κρίσιμα μέτρα στήριξης: Επιδότηση των σημείων πώλησης εντύπων, ώστε να πολλαπλασιαστούν, ιδιαίτερα σε περιοχές που σε ακτίνα δεκάδων χιλιομέτρων δεν υπάρχει σημείο πώλησης, και επιδότηση της ταχυδρομικής αποστολής του Τύπου ώστε να ενθαρρυνθεί και η συνδρομητική κουλτούρα.

Δεν πρόκειται να κάνετε δυστυχώς –και με θλίψη το λέω- τίποτα από όλα αυτά. Γιατί; Γιατί απεχθάνεστε την αντικειμενική ενημέρωση, κύριε Υπουργέ, και ευνοείτε την ομάδα δήθεν της αλήθειας. Αυτό αποδεικνύουν οι λίστες Πέτσα και οι θέσεις 107 και 108 της χώρας μας στη διεθνή κατάταξη αντικειμενικής ενημέρωσης.

Όμως, υπάρχουν βαθύτεροι λόγοι, δυστυχώς, που δεν στηρίζετε τις συλλογικές διαπραγματεύσεις γενικά. Είναι η πολιτική σας από το 2009 που έχει κύριους άξονες την περιστολή εργασιακών δικαιωμάτων και τη φτωχοποίηση εργαζομένων αποσκοπώντας στην αύξηση των κερδών των επιχειρήσεων με εντατικοποίηση της εργασίας και μείωση του μισθολογικού κόστους. Έτσι προκύπτει η τεράστια αύξηση των κερδών και αντίστοιχα η μείωση της αγοραστικής δύναμης των μισθών την τελευταία εξαετία.

Για να το πετύχετε αυτό έπρεπε βέβαια να περιορίσετε τις συλλογικές διαπραγματεύσεις, γι’ αυτό είναι κομβικής σημασίας οι συλλογικές διαπραγματεύσεις σ’ αυτήν την πολιτική, ώστε να επικρατήσει η ατομική διαπραγμάτευση, όπου ξέρετε πολύ καλά ότι σ’ αυτήν την ατομική διαπραγμάτευση ο αδύναμος είναι ο εργαζόμενος. Μάλιστα, το νέο εργασιακό νομοσχέδιο απαξιώνει ακόμη περισσότερο τις συλλογικές διαπραγματεύσεις, όπως καταγγέλλει η ΓΣΕΕ. Μ’ αυτήν δεν είπατε πιο πριν ότι διαπραγματεύεστε πολύ καλά και τα πάτε καλά; Και γιατί σας καταγγέλλει λοιπόν για το νέο νομοσχέδιο; Έτσι φτωχοποιείτε τους πολίτες. Κατά την Eurostat πάνω από το 66% των Ελλήνων πολιτών νιώθουν φτωχοί, όταν ο ευρωπαϊκός μέσος όρος είναι κάτω από 25%.

Ο δεύτερος λόγος είναι ότι όλα αυτά δεν πρέπει να τα μαθαίνουν οι πολίτες. Γι’ αυτό απεχθάνεστε την αντικειμενική ενημέρωση και την ανεξαρτησία του Τύπου για να μπορείτε να αναβιώνετε έναν παλαιοδεξιό τρόπο διακυβέρνησης με ρουσφέτια, με ψηφοθηρική διασπάθιση δημοσίου χρήματος, με διαφθορά και σκάνδαλα που αποκαλύπτονται πλέον με μορφή χιονοστιβάδας.

Σήμερα ο ΟΠΕΚΕΠΕ, αύριο το Ταμείο Ανθεκτικότητας της χώρας.

Επομένως, το τελευταίο που σας νοιάζει, κατά την άποψή μας και μακάρι να διαψευστούμε, είναι η ελευθεροτυπία, η δημοκρατία και η ποιότητά της. Γι’ αυτό επιμένω στις ερωτήσεις, κύριε Υφυπουργέ, και ελπίζω αυτήν τη φορά να μου απαντήσετε.

Ευχαριστώ, κύριε Πρόεδρε, και για την ανοχή σας.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Ορίστε, κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ναι, ευχαριστώ, κύριε Πρόεδρε.

Σας είπα, κυρία συνάδελφε, συγκεκριμένες πρωτοβουλίες τις οποίες έχουμε πάρει και πόσο αυτό έχει πραγματικό αποτύπωμα στον χώρο της εργασίας για να ενισχύσουμε τις συλλογικές διαπραγματεύσεις και αυτό γίνεται με έναν τρόπο μεθοδικό, πραγματικά πάντα σε συνεργασία με τους κοινωνικούς εταίρους, το οποίο το έχουμε ως προμετωπίδα. Και σας είπα ότι έχουμε όντως πολύ γόνιμη συνεργασία και αυτό έχει αποτύπωμα, όπως είπα και νωρίτερα, στην πράξη, δηλαδή υπογράφονται συλλογικές διαπραγματεύσεις και γίνονται συμφωνίες σε διάφορους τομείς. Και θα σας θυμίσω μερικούς.

Και η αλήθεια είναι ότι πολύ θα ήθελα να κάνουμε την κουβέντα και όχι τώρα να αναφερθώ σε εσάς με την πρότερη ιδιότητά σας, αλλά πράγματι δεν είδα την ίδια ζέση να υπάρχουν συγκεκριμένα κριτήρια στην προηγούμενη πενταετία ΣΥΡΙΖΑ στο να υπογραφούν ακόμα περισσότερες συλλογικές συμβάσεις, πρέπει να το αναφέρω αυτό. Εντάξει, εγώ καταλαβαίνω, θα μου πείτε για το μνημόνιο, αλλά μέχρι ενός σημείου ήταν το μνημόνιο.

**ΘΕΑΝΩ ΦΩΤΙΟΥ:** Όχι, δεν σας λέω για το μνημόνιο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Εντάξει, θα το συζητήσουμε σε κάποια άλλη επίκαιρη ερώτηση, αλλά η αλήθεια είναι αυτό που σας είπα πριν, ότι βάλαμε το πλαίσιο των 950 ευρώ στο οποίο είχαμε κατακριθεί και θυμάστε τι ακριβώς λέγατε, αλλά και η πρόσφατη του μετάλλου, αλλά και των ξενοδοχοϋπαλλήλων έχουν μισθούς που είναι πάνω από αυτό το ποσό. Και επειδή είχαμε πραγματικά φάει πολλή κριτική γιατί υπογράφεται συγκεκριμένο ποσό και ότι αυτό θα είναι το κατώφλι πάνω από το οποίο δεν θα μπορούν οι εργαζόμενοι να πάρουν περισσότερα χρήματα και εμείς σας λέγαμε «όχι, ένα δίκτυ προστασίας, λέμε το κατώφλι προς τα κάτω, όχι προς τα πάνω». Και τελικά ήρθε η ίδια η πραγματικότητα και το απέδειξε με συλλογικές συμβάσεις που αποφάσισαν τα μέρη, κάθισαν σε ένα τραπέζι, γιατί η αλήθεια είναι ότι αυτό είναι πολύ δύσκολο.

Το ξέρετε και εσείς, συνάδελφε, ότι πράγματι είναι δύσκολο σε ένα σημείο να υπάρχει αυτή η συμφωνία των μερών, αλλά γι’ αυτό συνεργαζόμαστε και με τους κοινωνικούς εταίρους, αλλά και με τα κόμματα και προτείνουμε και συγκεκριμένα πράγματα, ώστε να έχουμε περισσότερες συλλογικές συμβάσεις και ευνοϊκές, γιατί από τη στιγμή που θα έχεις μία υποχρεωτική συλλογική σύμβαση εργασίας -και την επεκτείνουμε, όπως την επεκτείναμε πρόσφατα και για τους ξενοδοχοϋπαλλήλους- από εκεί και πέρα οι ατομικές συμβάσεις δεν μπορεί να είναι χαμηλότερου επιπέδου προστασίας από τις συλλογικές συμβάσεις. Μπορεί να είναι ευνοϊκότερες, αλλά δεν μπορεί να είναι χαμηλότερες και αν αυτό γίνει, γι’ αυτό υπάρχει η Ανεξάρτητη Αρχή Επιθεώρησης Εργασίας που επιβάλλει και πολλά πρόστιμα και βεβαίως, θα τα ακυρώσει όλα αυτά τα ζητήματα.

Αναφέρθηκα, λοιπόν, για τις συλλογικές συμβάσεις και στη βιομηχανία τροφίμων και ποτών, συν 5,5% παραπάνω οι μισθοί, αφορά τετρακόσιες χιλιάδες και στην καπνοβιομηχανία συν 4%, παραπάνω αυξήσεις 6,8% και στους ξενοδοχοϋπαλλήλους συν 5% παραπάνω αυξήσεις, δηλαδή συλλογικές συμβάσεις που πραγματικά καλύπτουν εκατοντάδες χιλιάδες εργαζομένους.

Και αυτό γίνεται γιατί και εμείς προσπαθούμε και είναι δική μας βούληση να ενισχύσουμε τις συλλογικές συμβάσεις εργασίας. Θα μείνουμε προς αυτήν την κατεύθυνση και προφανώς, μέσα από τον γόνιμο διάλογο που ανέφερα και νωρίτερα με τους κοινωνικούς εταίρους πέρα και πάνω από όλα, αλλά και με εσάς τα κόμματα θα έρθουμε να καταλήξουμε πραγματικά σε προτάσεις που θα ενισχύσουν την κατεύθυνση αυτή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Συνεχίζουμε με τη δεύτερη με αριθμό 1147/30-6-2025 επίκαιρη ερώτηση δεύτερου κύκλου του Βουλευτή Ιωαννίνων της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικολάου Έξαρχου προς την Υπουργό Εργασίας και Κοινωνικής Ασφάλισης με θέμα: «Για τις ατομικές συμβάσεις εργασίας στα ξενοδοχεία της Κέρκυρας».

Ορίστε, κύριε Έξαρχε, έχετε τον λόγο για την πρωτολογία σας.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Θα σας διορθώσει ο κ. Γεωργιάδης, κύριε Πρόεδρε, που είναι καλός στα ονόματα, «Εξάρχου» λέει ο κ. Γεωργιάδης, έτσι πρέπει να λέμε, που είναι καλός, φημίζεται. Χαριτολογώντας το λέω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Είναι σημειωμένο τονίζοντας «του Έξαρχου».

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Έχετε δίκιο, εσείς έχετε δίκιο, όχι ο Υπουργός.

Κύριε Υπουργέ, πρόσφατα, όπως ξέρετε, υπογράφηκε η κλαδική συλλογική σύμβαση των ξενοδοχοϋπαλλήλων όλης της χώρας και κηρύχθηκε γενικώς υποχρεωτική, έστω αυτή με αυτά τα κουτσά και τα στραβά που έχει. Ωστόσο, οι μεγάλοι επιχειρηματικοί όμιλοι επιβάλλουν στους εργαζόμενους την υπογραφή ατομικών συμβάσεων εργασίας ως προϋπόθεση για την πρόσληψή τους με όρους πολύ χειρότερους από αυτούς που προβλέπει η κλαδική συλλογική σύμβαση.

Χαρακτηριστικό παράδειγμα είναι ο Όμιλος Atlantica στην Κέρκυρα, ο οποίος εκβιαστικά επέβαλε στο ξενοδοχείο Grand Mediterraneo την υπογραφή ατομικών συμβάσεων ως προϋπόθεση πρόσληψης, ακόμα και στους εργαζόμενους εκείνους που είχαν βάσει του ν. 1346 και της κλαδικής συλλογικής σύμβασης εργασίας αιτηθεί μέσω της συνδικαλιστικής τους οργάνωσης για την επαναπρόσληψή τους. Μάλιστα, οι εργαζόμενοι ζητούν πλέον με προσφυγή τους στο Τμήμα Επιθεώρησης Εργασίας της Κέρκυρας την ανάκληση των υπογραφών τους στις ατομικές συμβάσεις. Παρά τις κινητοποιήσεις των εργαζόμενων, τις απεργίες, τις καταγγελίες του Εργατικού Κέντρου και του κλαδικού συνδικάτου, το Τμήμα Επιθεώρησης Κέρκυρας δεν έχει προβεί στους απαραίτητους ελέγχους, αλλά ούτε και οι ειδικοί επιθεωρητές που πήγαν για έλεγχο στην Κέρκυρα τον Μάιο εξέτασαν τις καταγγελίες του Εργατικού Κέντρου για τους μεγάλους ξενοδοχειακούς ομίλους.

Ρωτάμε, λοιπόν: Ποια μέτρα θα πάρετε για την καθολική και αποκλειστική εφαρμογή της υποχρεωτικής κλαδικής συλλογικής σύμβασης των ξενοδοχοϋπαλλήλων όλης της χώρας και την ανάκληση των ατομικών συμβάσεων στα ξενοδοχεία και πιο συγκεκριμένα στο ξενοδοχείο Atlantica Grand Mediterraneo στην Κέρκυρα; Και βεβαίως, τι προτίθεστε να κάνετε για να ενισχυθεί με όλο το απαραίτητο μόνιμο προσωπικό η Επιθεώρηση Εργασίας στην Κέρκυρα, ώστε να έχει τη δυνατότητα διενέργειας ελέγχων, μιας και ο υφιστάμενος αριθμός των επιθεωρητών δεν επαρκεί ούτε καν για τη διεκπεραίωση των γραφειοκρατικών λειτουργιών της Υπηρεσίας; Και φυσικά, σε ποιες επιχειρήσεις διενήργησαν ελέγχους οι ειδικοί επιθεωρητές που πήγαν τον Μάιο στην Κέρκυρα; Με ενημερώνετε, αν το γνωρίζετε, βέβαια.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Έξαρχο και για τη συνέπεια στον χρόνο.

Και τον λόγο τώρα έχει για να απαντήσει ο Υπουργός.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Κύριε Πρόεδρε, σας ευχαριστώ.

Κύριε συνάδελφε, προτού πούμε διάφορα πράγματα, γιατί πράγματι είναι πολύ σημαντική η επίκαιρη που κάνετε και αφορά, βεβαίως, τους εργαζομένους εκεί, στην ξενοδοχειακή αυτή μονάδα και στην εταιρεία, θα σας δώσω την απάντηση της Επιθεώρησης Εργασίας, της Ανεξάρτητης Αρχής Επιθεώρησης Εργασίας, γιατί σε πολλά από αυτά τα οποία ρωτάτε δίνονται οι απαντήσεις εδώ και μετέπειτα θα κάνουμε και ειδικότερη αναφορά και για τη στελέχωση της Ανεξάρτητης Αρχής και για το τι περισσότερο κάνουμε προς αυτήν την κατεύθυνση. Θα τα πούμε, όμως, στη δευτερολογία, θα δούμε λίγο τον χρόνο πρώτα, για να μην πάρουμε και τον χρόνο των άλλων συναδέλφων.

Λέει, λοιπόν, η Επιθεώρηση: «Για τη συγκεκριμένη εταιρεία διενήργησε εργατική διαφορά μετά από αιτήσεις δεκαπέντε εργαζομένων, με αντικείμενο συζήτησης τη βλαπτική μεταβολή των όρων σύμβασης μετά από εξαναγκασμό υπογραφής ατομικής σύμβασης εργασίας με δυσμενέστερους όρους ως προϋπόθεση για επαναπρόσληψη. Η εν λόγω εργατική διαφορά συζητήθηκε και αφού προσκομιστούν τα ζητηθέντα στοιχεία και ληφθούν υπόψη οι νομικοί και πραγματικοί ισχυρισμοί των μερών, η Επιθεωρήτρια Εργασιακών Σχέσεων θα προβεί σε έκδοση πορίσματος». Η ενημέρωση που έχω είναι ότι σύντομα θα ενημερωθούν τα μέρη για αυτό το πόρισμα, δηλαδή έχει ήδη καταρτιστεί το πόρισμα.

«Σημειώνουμε ότι οι εργαζόμενοι της ανωτέρω επιχείρησης απευθύνονταν εντός του μηνός Μαΐου 2025 στην Τοπική Υπηρεσία μας και κρίθηκε προτιμότερο για λόγους ορθότερου χειρισμού της υπόθεσης να συστήσουμε τη μαζική κατάθεση από τους ενδιαφερομένους των αιτήσεων για τη διενέργεια εργατικής διαφοράς, όπερ συνέβη στις 29-5-2025».

Επίσης, η επιχείρηση καθ’ όλη τη διάρκεια των μηνών Απριλίου και Μαΐου 2025 προχωρούσε στη σταδιακή επαναπρόσληψη του εποχικού της προσωπικού, σύμφωνα με το άρθρο 8 του νόμου του 1983, καθώς και της ΣΣΕ, η οποία υπογράφηκε, όπως ξέρετε, στις 27-2-2025 για τους όρους αμοιβής και εργασίας των εργαζομένων στις ξενοδοχειακές επιχειρήσεις όλης της χώρας. Έχει κηρυχθεί, όπως ξέρετε, στις 25-4 υποχρεωτική και είναι και αυτό που έλεγα στη συνάδελφο, την κ. Φωτίου, ότι από τη στιγμή που εμείς -γιατί το σημαντικό είναι ότι την έχουμε κηρύξει υποχρεωτική- την έχουμε κηρύξει υποχρεωτική, δεν μπορεί η ατομική σύμβαση να είναι λιγότερο ευνοϊκή από τη ΣΣΕ. Οπότε κρατήστε το αυτό, γιατί είναι το πιο σημαντικό και αυτή είναι και η βούληση –γι’ αυτό μίλησα για βούληση- της Κυβέρνησης για περισσότερες συλλογικές συμβάσεις, για υποχρεωτικότητα και αυτό βεβαίως, θα καλύπτει τους εργαζόμενους και μιλάμε για εκατοντάδες χιλιάδες εργαζομένους.

Επίσης, λέει η Ανεξάρτητη Αρχή «σας ενημερώνουμε ότι επιλαμβάνεται άμεσα κάθε υποβληθείσας καταγγελίας που προέρχεται από θεσμικούς φορείς» -και ειδικά γίνεται αναφορά στο Εργατικό Κέντρο Κέρκυρας και στη συγκεκριμένη στις 28-4-2025 καταγγελία- «ενώ επίκειται η διενέργεια ελέγχων και στους υπόλοιπους ξενοδοχειακούς ομίλους κατά την τρέχουσα περίοδο».

Ειδικά, βέβαια, η Υπηρεσία Ειδικών Επιθεωρητών μάς λέει -και θα κλείσω και θα σας πω μετά για να έχουμε και τον χρόνο για τα υπόλοιπα ζητήματα- ότι για το χρονικό διάστημα από 11-5-2025-15-5-2025 διενήργησε συνολικά τριάντα έξι ελέγχους και επανελέγχους στην Κέρκυρα. Οι έλεγχοι πραγματοποιήθηκαν κυρίως σε κλάδους τουρισμού, ξενοδοχεία, καταλύματα, εστίαση, γραφεία ταξιδίων και στο λιανικό εμπόριο. Για τις διαπιστωθείσες παραβάσεις των διατάξεων της εργατικής νομοθεσίας, για τη μη υποβολή στοιχείων ψηφιακής κάρτας, για τα χρονικά όρια εργασίας και για τη μη χορήγηση διαλείμματος επιβλήθηκαν τρεις διοικητικές κυρώσεις, πρόστιμα συνολικού ύψους 9.500 ευρώ, ενώ βρίσκονται σε εξέλιξη ακόμα δέκα έλεγχοι, οπότε θα υπάρξουν και τα πορίσματα. Βεβαίως μένει ότι θα συνεχίσει τους ελέγχους εντατικά όλο το καλοκαίρι. Θα σας πω μετά για την Επιθεώρηση Εργασίας, τι στελέχωση υπάρχει στην Κέρκυρα, όπως και τι περισσότερο προτιθέμεθα να κάνουμε εμείς.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Ορίστε, κύριε Έξαρχε, έχετε τον λόγο για τη δευτερολογία σας.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Θα ήθελα να έχω την ανοχή σας, κύριε Πρόεδρε.

Πάντως, κύριε Υπουργέ, αν έχετε τον χρόνο μιας και μας είπατε πολλά για τις συλλογικές συμβάσεις, ότι υπάρχει βούληση κ.λπ, απαντήστε μας γιατί την κλαδική συλλογική σύμβαση των οικοδόμων παρ’ ότι έχει υπογραφεί μήνες τώρα δεν την κηρύσσετε γενικώς υποχρεωτική; Αν έχετε χρόνο, θα θέλαμε να μας το πείτε. Βέβαια, θα επανέλθουμε κάποια στιγμή γι’ αυτό το θέμα.

Τώρα και για να ξεκαθαρίζουμε αυτά που λέμε, κύριε Υπουργέ, έρχομαι στο τι περιλαμβάνει αυτή η ατομική σύμβαση. Θα σας πω ενδεικτικά δύο, τρία πραγματάκια.

Πρώτον, μπορεί να χρησιμοποιήσει τον εργαζόμενο και αλλού εντός ξενοδοχείου. Δεύτερον, σε πάσης φύσεως εργασία ανάλογα με τις ανάγκες της εργοδοσίας και μάλιστα ανάλογα με τις υφιστάμενες ανάγκες, κατά την αδέσμευτη κρίση της. Αν, για παράδειγμα, είσαι στην υποδοχή, θα μπορεί να σε στείλει να δουλέψεις και για καμαριέρα και για να σκουπίσεις και στον κήπο και οπουδήποτε αλλού σε χρειαστεί.

Επίσης, χωρίς να θεωρείται ως βλαπτική μεταβολή, θα μπορεί να δανείσει ή να μεταβιβάσει τους εργαζόμενούς της. Τυχόν άρνηση για υπερωρίες, για νυχτερινά, για Κυριακές κ.λπ. αντίκειται στην καλή τη πίστει, άρα απόλυση. Όσον αφορά την απασχόληση με μειωμένο ωράριο ημερήσιου ή εβδομαδιαίου χρόνου, μπορεί η εργοδοσία να τον επαναφέρει όποτε θέλει στα ανώτατα όρια χωρίς πρόσθετη αμοιβή ή αποζημίωση.

Όσον αφορά το συνεχές ή διακεκομμένο ωράριο, το οποίο θα καθορίζεται από τον εργοδότη ανάλογα με τις λειτουργικές και άλλες ανάγκες του, δηλαδή όποτε θέλουν. Οποιοδήποτε πρόβλημα δημιουργηθεί θα συνεπάγεται εκ μέρους του εργαζομένου την οικειοθελή αποχώρησή του και πολλά άλλα, αλλιώς δεν θα δουλεύει. Δεν θα έχει καμία σημασία αν ο εργαζόμενος δουλεύει δεκαπέντε και είκοσι χρόνια. Δεν θα του επιτρέπεται να δουλέψει, να μπει μέσα στο ξενοδοχείο.

Και επειδή, κύριε Υπουργέ, δεν έχουμε καμία αυταπάτη, αυτά συμβαίνουν τώρα με τη δική σας ανοχή και στήριξη. Και αυτά συμβαίνουν στη βαριά βιομηχανία του τουρισμού, εκεί που λέτε ότι λείπουν δεκάδες χιλιάδες εργαζόμενοι. Δεν σας λείπουν, λοιπόν, οι εργαζόμενοι. Αυτοί που σας λείπουν είναι οι σκλάβοι. Έτσι θέλετε τους εργαζόμενους, σύγχρονους δούλους. Δουλειά για οπότε σε θέλω, για όσο σε θέλω, για όπου σε θέλω και όποτε θέλω σε απολύω. Αυτό λέει αυτή η σύμβαση.

Στον αντίποδα, τη χρονιά που μας πέρασε, είχαμε αφίξεις 38 εκατομμυρίων τουριστών. Τα τέσσερα εκατομμύρια στην Κέρκυρα με 20 δισεκατομμύρια έσοδα, αλλά οι μισθοί των ξενοδοχοϋπαλλήλων έμειναν στα επίπεδα του 2011, όταν οι αφίξεις ήταν το 1/3, δηλαδή 14 εκατομμύρια. Αυτό είναι, λοιπόν, το τουριστικό θαύμα: πακτωλός κερδών για το κεφάλαιο, μισθοί πείνας και δουλειά χωρίς δικαιώματα για τους εργαζόμενους!

Και φυσικά αυτή τη στρατηγική του κεφαλαίου έρχεστε να την απογειώσετε με το σχέδιο νόμου που εσείς ο ίδιος εμφανίσατε πριν λίγες μέρες. Αναφέρομαι στο σχέδιο νόμου για το δεκατριάωρο με τον προκλητικό τίτλο «Δίκαιη εργασία για όλους, στήριξη των εργαζομένων».

Με αυτό, λοιπόν, το κατάπτυστο νομοσχέδιο, κύριε Υπουργέ, που στόχο έχει να βάλει οριστική ταφόπλακα στο οκτάωρο, με αυτό το τερατούργημα που φτιάξατε με εντολή των βιομηχάνων, των μεγάλων τουριστικών ομίλων και όλων των υπολοίπων παραγόντων που εκμεταλλεύονται τους εργαζόμενους με απόλυτο κυνισμό και μάλιστα χωρίς κανένα ίχνος ντροπής, προσπαθείτε να πείσετε τους εργαζόμενους ότι είναι για το καλό τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για το καλό σου, λοιπόν, θα δουλεύεις δεκατρείς ώρες την ημέρα, για να βγει ο μήνας με τα ψίχουλα, για το καλό σου δεν θα έχεις χρόνο να δεις τα παιδιά σου, για το καλό σου δε θα πάρεις και καλοκαιρινή άδεια –εξάλλου, πού να πας, αφού δεν θα έχεις λεφτά!-, για το καλό σου δεν θα έχεις χρόνο για ξεκούραση, ακόμα και αυτές οι επαγγελματικές ασθένειες που είναι από την πολύωρη εργασία για το καλό σου είναι, αλλά ακόμα κι αν πέσεις από κανένα μαδέρι σε καμία υποδομή μετά από δέκα-δώδεκα ώρες και αυτό για το καλό σου είναι. Θα ξεκουραστείς! Βεβαίως μπορεί να ξεκουραστεί μια και καλή ο εργαζόμενος, όπως γίνεται κάθε τρεις μέρες με συναδέλφους.

Μάλιστα, η Υπουργός κ. Κεραμέως έχει το θράσος να εφευρίσκει εργαζόμενους -γιατί περί θράσους πρόκειται και περί εφεύρεσης- που την παρακαλάνε, τάχα, να δουλέψουν δεκατρείς ώρες. Μάλιστα, πήγε προχθές σε μία ταβέρνα και εκεί που έτρωγε, της είπαν οι εργαζόμενοι ότι θέλουν να δουλεύουν δεκατρείς ώρες την ημέρα!

Εγώ, κύριε Υπουργέ, σαράντα χρόνια στο μεροκάματο και εργαζόμενο τέτοιο, που να θέλει να δουλεύει παραπάνω, δεν έχω βρει. Τώρα πού τον βρήκε η κ. Κεραμέως, ας μας δώσει τη διεύθυνσή του. Σε κάθε περίπτωση, πάντως, να προτείνετε την Υπουργό στον Σύνδεσμο Ελλήνων Βιομηχάνων να της δώσει βραβείο εφευρετικότητας. Αυτό είναι το μόνο σίγουρο! Η εφευρετικότητα αφορά εργαζόμενους που δεν θέλουν αυξήσεις, αλλά θέλουν να δουλεύουν παραπάνω ώρες. Δεν θέλουν παραπάνω μισθό, αλλά παραπάνω ώρες! Απ’ ό,τι καταλαβαίνω, αυτές τις εφευρέσεις πρέπει να τις μαθαίνουν στα Harvard, στα Cambridge και δεν ξέρω κι εγώ πού αλλού.

Φυσικά, η Υπουργός λέει ότι αυτό γίνεται αν συμφωνεί ο εργαζόμενος. Προσέξτε τώρα, λέει αν συμφωνεί ο εργαζόμενος. Δεν έχει ακούσει η κ. Κεραμέως ούτε για τρομοκρατία ούτε για απολύσεις ούτε για εργοδοτική αυθαιρεσία. Δεν έχει ακούσει η κ. Κεραμέως για τις εφτά χιλιάδες απολύσεις την ημέρα που έχουμε το πρώτο εξάμηνο του 2025, αλλά φυσικά και με τις ανάλογες προσλήψεις που δείχνουν την εργασιακή ζούγκλα.

Άρα, λοιπόν, δουλειά ήλιο με ήλιο για ψίχουλα, για να βγάλετε τον μήνα. Και ποιος τα λέει αυτά; Εσείς, κυρία Υπουργέ, που οι Υπουργοί σας, οι Βουλευτές σας, τα στελέχη σας είναι βουτηγμένα στον βούρκο του ΟΠΕΚΕΠΕ. Ντροπή και αίσχος!

Και κλείνω, κύριε Πρόεδρε -και σας ευχαριστώ για την ανοχή σας- με το εξής: Όταν πρόκειται να υπηρετηθούν τα συμφέροντα των καπιταλιστών, δεν υπάρχει ντροπή. Πείτε κι άλλα, λοιπόν! Δεν έχει ανάγκη ο φούρνος από γάνες!

Η συναδέλφισσα εργαζόμενη που ενεπλάκη στο προχθεσινό τροχαίο στη Βούλα με αποτέλεσμα τον τραυματισμό σαράντα οκτώ επιβατών, τις τελευταίες τέσσερις ημέρες δούλευε δύο δεκαεξάωρα και δύο οκτάωρα. Ποιος, λοιπόν, έχει την ευθύνη γι’ αυτό το έγκλημα, γι’ αυτό το προδιαγεγραμμένο έγκλημα; Εσείς, κύριε Υπουργέ, έχετε ακέραια την ευθύνη, εσείς που έχετε δώσει το δικαίωμα στην εργοδοσία να ξεσαλώνει, να εξοντώνει τους εργαζόμενους και να βάζει σε κίνδυνο…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Έξαρχε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Έχουμε δεκαεφτά επίκαιρες! Κλείστε, σας παρακαλώ!

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Κύριε Πρόεδρε, έκανα 800 χιλιόμετρα!

Μιλάμε για δεκατριάωρα, κύριε Πρόεδρε!

Πάρτε το πίσω, κύριε Υπουργέ και μην τολμήσετε να το φέρετε στη Βουλή. Αν σκέφτεστε να το φέρετε μέσα στο καλοκαίρι, να ξέρετε ότι οι εργαζόμενοι δεν θα πάνε διακοπές. Έτσι κι αλλιώς, εδώ θα είναι. Δεν θα παραδώσουμε στα παιδιά μας δεκατριάωρα, όταν εμείς κληρονομήσαμε το οκτάωρο. Οι εργαζόμενοι θέλουν αυξήσεις στους μισθούς στο ύψος των σύγχρονων αναγκών τους, επτάωρο, πενθήμερο, τριανταπεντάωρο. Και σημειώστε εδώ το εξής: Αν ξέρετε, στη Σοβιετική Ένωση το 1929 είχαν κατακτήσει το εφτάωρο. Στην Ελλάδα, λοιπόν, της προόδου σας του 2025 πάμε για δεκατριάωρα!

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Έξαρχε. Έχετε φτάσει τα επτά λεπτά.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Δεν είμαστε του ΟΠΕΚΕΠΕ…

**ΠΡΟΕΔΡΕΥΩΝ (Αθανάσιος Μπούρας):** Κύριε Έξαρχε, δεν έχουμε επερώτηση σήμερα, αλλά συγκεκριμένη ερώτηση.

Σας ευχαριστώ, κύριε Έξαρχε.

Κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ο συνάδελφος επεκτάθηκε σε πάρα πολλά ζητήματα.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Αναγκαστικά!

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Μακάρι να είχαμε χρόνο να τα συζητήσουμε όλα αυτά. Βέβαια, θα γίνει διεξοδική συζήτηση.

Όσον αφορά τη Σοβιετική Ένωση, πολλοί αναπολούν αυτό το καθεστώς που ήταν πραγματικά εκπληκτικό!

Εγώ λοιπόν, κύριε συνάδελφε, θα σας πω μόνο λίγα στοιχεία, μιας και πήγατε στα δικαιώματα των εργαζομένων. Διότι οι εργαζόμενοι όλα τα προηγούμενα χρόνια –εντάξει, εσείς σωστά να καταγγέλλετε, αλλά βεβαίως θα πρέπει να ακούμε και προτάσεις- δεν είχαν δει την εργασία τους να αμείβεται. Θα σας πω, λοιπόν, εγώ μερικά στοιχεία. Μιλήσατε για δεκατριάωρο. Όμως, δεν υπάρχει δεκατριάωρο. Υπάρχει ακόμα μία ώρα υπερωριακής απασχόλησης 40% προσαυξημένη. Να πείτε στον κόσμο της εργατιάς ότι αυτό είναι κάτι που δεν θέλετε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Μειώσατε τις ασφαλιστικές εισφορές, μειώσατε την αποζημίωση…

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Σας άκουσα!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε συνάδελφε. Μιλήσατε χωρίς διακοπές. Θα πρέπει να ακουστεί και η απάντηση του κυρίου Υπουργού.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Να βγείτε και να πείτε, κύριε συνάδελφε, ότι πράγματι δεν θέλουμε μία ακόμα υπερωριακή απασχόληση για τον εργαζόμενο 40% προσαυξημένη. Καταλαβαίνω ότι δεν το θέλετε. Θέλετε άλλες μορφές, αλλά αυτό δεν το θέλετε.

Προσέξτε τώρα! Ξέρετε στον τουρισμό πόσες περισσότερες είναι οι δηλωθείσες υπερωρίες, κύριε συνάδελφε; Αυτά τα λεφτά πάνε στον εργαζόμενο. Μιλάμε για την τσέπη του εργαζόμενου. Είναι 1105% παραπάνω! Αυτά τον Μάρτη, τον Απρίλη και θα δούμε τι θα γίνει και τον Μάη. Εδώ θα είμαστε και θα μας κάνετε ξανά ερώτηση. Θα σας δώσω τα στοιχεία του Μαΐου και του Ιουνίου.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Γι’ αυτό τις μειώσατε!

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Όχι, γι’ αυτό αυξάνονται! Προσέξτε, γιατί δεν μπορεί να υπάρχει δεκατριάωρο, κύριε συνάδελφε και δεν πρέπει να το αναπαράγετε!

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

Γιατί δεν μπορεί να υπάρχει; Ξέρετε γιατί; Διότι ο μέσος όρος πρέπει να είναι το σαρανταοκτάωρο και είναι εκατόν πενήντα υπερωρίες τον χρόνο εκ του νόμου, της κοινοτικής νομοθεσίας, η οποία σε σχέση με το παρελθόν εφαρμόζεται. Ξέρετε γιατί εφαρμόζεται; Διότι υπάρχουν έλεγχοι πια. Υπάρχει η Ανεξάρτητη Αρχή Επιθεώρησης Εργασίας. Θέλετε να σας πω τι ελέγχους κάνει; Όμως, δεν χρειάζεται να σας πω ότι υπάρχουν έλεγχοι, γιατί πρέπει να δείτε εδώ τι δηλώνεται. Αναγκαστικά δηλώνονται. Στο λιανεμπόριο είναι 131% πάνω οι δηλωθείσες υπερωρίες. Πού πάνε τα λεφτά αυτά, κύριε συνάδελφε; Πάνε στην τσέπη των εργαζομένων. Είναι 40% προσαυξημένη η αμοιβή τους. Στην εστίαση είναι 105%, στη βιομηχανία 68%, στα σούπερ μάρκετ 55%. Όμως, στον τουρισμό στον οποίο αναφέρεστε, είναι 1105% μόνο σε έναν μήνα! Φανταστείτε τι θα γίνει τους επόμενους μήνες. Εγώ δεν λέω τίποτα. Θα τα δούμε τα αποτελέσματα.

Οπότε, μη μου λέτε ποιος ενδιαφέρεται για τους εργαζόμενους. Αυτά είναι τα χρήματα που πάνε στους εργαζόμενους που δεν τα έπαιρναν, δυστυχώς, ή δεν ξέρω τι γινόταν. Ούτε εγώ θα το κρίνω. Εγώ βλέπω τα στατιστικά στοιχεία.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Στο θέμα μας!

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Αυτή είναι η αντεργατική Νέα Δημοκρατία και Κυβέρνηση! Αυτοί είναι οι αντεργατικοί, που προστατεύουμε τα δικαιώματα των εργαζομένων! Διότι καλά άκουγα εγώ όλα αυτά τα χρόνια υπέρ των εργαζομένων, για την προστασία, κλπ, αλλά στην πράξη δεν έβλεπα τίποτα. Τώρα, όμως, βλέπει ο κόσμος, γιατί αναφερθήκατε στην Υπουργό και είπατε ότι είναι δήθεν αντεργατική και ότι είναι δήθεν υπέρ των συμφερόντων των εργοδοτών. Ναι, αλλά τώρα οι εργοδότες πληρώνουν! Πριν δεν πληρώνανε μάλλον, γιατί έτσι λένε τα στοιχεία!

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Δεν απαντήσατε…

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Περιμένω, πραγματικά, να τοποθετηθείτε γύρω από αυτό το ζήτημα σε άλλη ίσως επίκαιρη που θα συζητήσουμε.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υφυπουργού)

Συγγνώμη, κύριε Πρόεδρε, ξέρω ότι πέρασε λίγο ο χρόνος.

Για πάμε να δούμε τώρα τι έχουμε κάνει όσον αφορά την ενίσχυση της Ανεξάρτητης Αρχής Επιθεώρησης Εργασίας, γιατί εμείς πιστεύουμε στην Ανεξάρτητη Αρχή και θεωρούμε ότι κάνει εξαιρετικό έργο και βοηθάει πάρα πολύ στην προστασία των δικαιωμάτων των εργαζομένων πέρα και πάνω από όλα, αλλά βοηθά και τον υγιή ανταγωνισμό, κύριε συνάδελφε. Και αυτό είναι πάρα-πάρα πολύ σημαντικό, διότι δεν μπορεί να υπάρχουν δύο μέτρα και δύο σταθμά στις επιχειρήσεις. Δεν μπορεί ο ένας να εφαρμόζει τον νόμο και πιο κάτω κάποιος άλλος να μην τον εφαρμόζει και να υπάρχει αθέμιτος ανταγωνισμός. Οπότε είναι πάρα πολύ σημαντικό.

Ακούστε λίγο τώρα τα στοιχεία. Το 2023 είχαν γίνει εβδομήντα τρεις χιλιάδες πεντακόσιοι εβδομήντα εννέα έλεγχοι, δέκα έξι χιλιάδες σαράντα εννέα κυρώσεις, 44.560.000 ευρώ πρόστιμα. Δεν πάω πιο παλιά, γιατί αν πάω πιο παλιά, καταλαβαίνετε πού είναι τα νούμερα.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ξέρω εγώ τι γίνεται. Ξέρω καλύτερα απ’ ό,τι φαντάζεστε.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Τα ξέρετε. Επειδή τα ξέρετε, γι’ αυτό σας τα λέω. Τα ξέρετε πάρα πολύ καλά.

Πάμε στο 2024. Ανέβηκαν στις εβδομήντα εννέα χιλιάδες οι έλεγχοι, στις δεκαοκτώ χιλιάδες οι κυρώσεις και στα 50.000.000 τα πρόστιμα. Ξέρετε πόση είναι η αύξηση; Είναι 13,8% στις κυρώσεις και 11,4% στην αύξηση των προστίμων. Δεν πάω παλαιότερα, γιατί μετά είναι χαοτικές οι διαφορές και δεν είναι στην ουσία να κάνουμε τώρα αντιπαράθεση για το τι γινόταν παλαιότερα ή τι γίνεται τώρα. Μάλλον με ενδιαφέρει το τι γίνεται τώρα και τι θα γίνει και στο μέλλον.

Στην επίκαιρη ερώτησή σας θέτετε ως θέμα τις θέσεις. Έχουμε επτακόσιες πενήντα οκτώ θέσεις καλυμμένες και έχουν δεσμευθεί ακόμα εκατόν τριάντα εννέα θέσεις για νέες προσλήψεις μέσω ΑΣΕΠ. Αυτό είναι που κάνουμε εμείς. Δηλαδή, έχουμε επιπλέον εκατόν τριάντα εννέα από τις εννιακόσιες ενενήντα πέντε οργανικές που προβλέπει ο νόμος, δηλαδή πάνω από το 90% είναι καλυμμένες.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Συγγνώμη, κύριε Πρόεδρε.

Βέβαια, τα αποτελέσματα που έρχονται για τους ελέγχους για τις υπερωρίες, για τα πρόστιμα, κλπ, δεν έρχονται γιατί δεν καλυμμένες οι θέσεις προφανώς, αλλά στο νομοσχέδιο το οποίο θα συζητήσουμε και για το δεκατριάωρο και για το αν υπάρχουν δεκατριάωρα –προφανώς δεν υπάρχουν και σας το εξήγησα- ένα ξεχωριστό κομμάτι έχει να κάνει με την ενίσχυση της Επιθεώρησης Εργασίας, διότι εδώ αυστηροποιούμε πάρα πολύ τις ποινικές κυρώσεις για πράξεις βίας ή παρεμπόδιση του ελέγχου. Τα έχουμε ζήσει και αυτά. Είναι καθημερινό φαινόμενο να γίνονται βιαιοπραγίες εναντίον των επιθεωρητών, γιατί ακριβώς πρέπει να εφαρμοστεί ο νόμος και γιατί ακριβώς πρέπει να προστατευθούν τα δικαιώματα των εργαζομένων.

Επίσης, εκσυγχρονίζεται το πλαίσιο μετακινήσεων, διότι αναπροσαρμόζονται τα ναυτικά μίλια –σας ενδιαφέρει για την Κέρκυρα, γιατί είναι στα Γιάννενα η βάση- και για αναγνώριση εξόδων διανυκτέρευσης, για να καλύπτονται νησιωτικές περιοχές. Προβλέπονται περισσότερα χρήματα για να μπορούν να πάνε οι επιθεωρητές. Αυτό είναι ένα από τα βασικά θέματα που αλλάζουμε τώρα όσον αφορά τον έλεγχο. Βεβαίως, θα ενισχύσουμε και τις δομές, ώστε να πάρουν περισσότερο προσωπικό και σας είπα ήδη για τις θέσεις τις οποίες έχουμε δεσμεύσει.

Οπότε εκσυγχρονίζουμε τη νομοθεσία υπέρ της προστασίας των εργαζομένων και αποδεικνύεται ότι είναι υπέρ της προστασίας των εργαζομένων. Προσπαθούμε να βάλουμε μια τάξη.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Οι ατομικές συμβάσεις;

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Η ατομική σύμβαση, από τη στιγμή που είναι υποχρεωτική –το έλεγα νωρίτερα στην κ. Φωτίου- και τώρα το έχουμε επεκτείνει και την έχουμε καταστήσει υποχρεωτική, δεν μπορούν οι ατομικές…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σας παρακαλώ!

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Αφήστε να το πω αυτό στον κόσμο να το ακούσει…

**ΠΡΟΕΔΡΕΥΩΝ (Βασίλειος Βιλιάρδος):** Μα, κύριε Υπουργέ, είναι εξίμισι λεπτά!

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ναι, το είδα.

Δεν μπορούν οι ατομικές συμβάσεις να είναι δυσμενέστερες της κλαδικής, μόνο ευμενέστερες. Εάν, λοιπόν, εδώ –γιατί θα βγει και το πόρισμα, εγώ δεν θα πω τίποτα το πόρισμα, θα φανεί- υπάρχει τέτοια καταχρηστικότητα, γι’ αυτό επεμβαίνει η Ανεξάρτητη Αρχή Επιθεώρησης Εργασίας και επιβάλλονται κυρώσεις, γιατί δεν μπορεί να είναι δυσμενέστερες της κλαδικής συλλογικής.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Παρακαλούμε πολύ να τηρείται ο χρόνος. Δεν γίνεται να έχει τέτοια υπέρβαση.

Θα συνεχίσουμε τώρα με την τρίτη με αριθμό 1154/30-6-2025 επίκαιρη ερώτηση δεύτερου κύκλου του Βουλευτή Λαρίσης της Κ.Ο. «ΝΙΚΗ» κ. Γεώργιου Ρούντα προς τον Υπουργό Ψηφιακής Διακυβέρνησης με θέμα:  «Για ποιο λόγο έχει καταρρεύσει η ιστοσελίδα του Κτηματολογίου;».

Θα απαντήσει ο Υφυπουργός Ψηφιακής Διακυβέρνησης κ. Χρήστος Δερμεντζόπουλος.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΡΟΥΝΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, την περασμένη εβδομάδα, η ιστοσελίδα του Κτηματολογίου από την οποία εξυπηρετούνται καθημερινά για τις συναλλαγές τους και την ενημέρωσή τους εκατοντάδες χιλιάδες πολίτες, δικηγόροι, συμβολαιογράφοι και μηχανικοί, κατέρρευσε απροειδοποίητα. Επειδή αυτή η κατάσταση δοκιμάζει τις αντοχές όλων όσοι συναλλάσσονται με το Κτηματολόγιο, θα πρέπει άμεσα να δοθούν εξηγήσεις γι’ αυτήν την αστοχία, όπως λέει το δελτίο Τύπου του Υπουργείου και του Κτηματολογίου.

Εν όψει, λοιπόν, των ανωτέρω, ερωτάσθε, πρώτον, για ποιον λόγο κατέρρευσε η ιστοσελίδα της «Εθνικό Κτηματολόγιο και Χαρτογράφηση Α.Ε.» και, δεύτερον, αν υπάρχουν ευθύνες για την κατάρρευση της ιστοσελίδας και, αν ναι, ποιοι είναι οι υπεύθυνοι.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ρούντα.

Ορίστε, κύριε Υφυπουργέ, έχετε τον λόγο.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Υφυπουργός Ψηφιακής Διακυβέρνησης):** Ευχαριστώ, κύριε συνάδελφε, για την ερώτηση γιατί σήμερα συμπληρώνεται μια εβδομάδα από την ανάληψη των καθηκόντων μου και μου δίνετε την ευκαιρία να αναφερθώ σε κάποια πράγματα και, φυσικά, να δώσω και απάντηση στο ερώτημά σας, το οποίο, για να είμαι ειλικρινής, ήταν και δικό μου ερώτημα μιας και συνέβη λίγες μέρες πριν αναλάβω.

Από την επικοινωνία, λοιπόν και σε συνεννόηση και με τον φορέα και με αίσθημα θεσμικής διαφάνειας θα ήθελα να τονίσω πως το πρόσφατο τεχνικό ζήτημα που σημειώθηκε στο Σύστημα Κεντρικής Αποθήκευσης Δεδομένων του Ελληνικού Κτηματολογίου στις 26 Ιουνίου δεν προήλθε ούτε από κυβερνοεπίθεση ούτε υπήρξε παραβίαση δεδομένων ούτε φυσικά υπήρξε κατάρρευση συστημάτων που κάποιοι ισχυρίστηκαν. Αντιθέτως, πρόκειται για ένα μεμονωμένο τεχνικό ζήτημα, το οποίο επηρέασε συγκεκριμένες λειτουργίες του Κτηματολογίου και αντιμετωπίστηκε άμεσα και υπεύθυνα.

Ειδικότερα, κατόπιν σύστασης των αναδόχων του Ελληνικού Κτηματολογίου έλαβε χώρα προληπτική διακοπή των ψηφιακών υπηρεσιών, μέτρο με καθαρά προληπτικό χαρακτήρα που απέβλεπε ακριβώς στην ίδια την προστασία του συστήματος. Η αποκατάσταση, λοιπόν, ολοκληρώθηκε με εντατικές προσπάθειες την Κυριακή και τη Δευτέρα επανήλθε η λειτουργία όλων των ψηφιακών υπηρεσιών.

 Όλη αυτή η προσωρινή διακοπή προφανώς και κατανοούμε ότι οδήγησε σε αυξημένη ζήτηση και επιμέρους καθυστερήσεις τις επόμενες ημέρες. Και είναι αυτός ακριβώς ο λόγος, ξέρετε, κύριε συνάδελφε, γιατί η σημερινή Διοίκηση του Κτηματολογίου, σε συνεργασία με το Υπουργείο, έχει ξεκινήσει ένα ολιστικό σχέδιο ριζικής αναβάθμισης των υποδομών. Κεντρικός μας στόχος είναι η πλήρης μετάβαση στον G-Cloud. Πρόκειται για ένα κολοσσιαίο εγχείρημα που συνεπάγεται τεχνικές και επιχειρησιακές προκλήσεις. Τέτοια προβλήματα έχουν παρουσιαστεί και στο παρελθόν κυρίως λόγω των παρωχημένων υποδομών. Μιλάμε για υποδομές που λειτουργούσαν σε «Windows 2003» για όποιον γνωρίζει.

Όμως, ήδη από τότε έχουν γίνει αρκετές προσπάθειες με απτά αποτελέσματα. Μιλάμε για μίσθωση σύγχρονου εξοπλισμού, για προμήθεια χιλίων νέων σύγχρονων υπολογιστών, για ενεργοποίηση του «Disaster Recovery Site», για εφαρμογή σύγχρονων πολιτικών ασφάλειας. Όλες αυτές οι παρεμβάσεις έχουν βελτιώσει ουσιαστικά τη σταθερότητα, τη λειτουργικότητα και την ασφάλεια των πληροφοριακών μας συστημάτων, ενώ τα όποια περιστατικά τεχνικής αστοχίας αντιμετωπίζονται πλέον ταχύτερα και αποτελεσματικότερα. Νομίζω ότι αυτό πρέπει να είναι το συμπέρασμα, ότι δηλαδή το μέλλον ανήκει στις ανθεκτικές υποδομές, στις καινούργιες τεχνολογίες και στη διαρκή εγρήγορση.

Το τεχνικό ζήτημα, λοιπόν, στις 26 Ιουνίου ήταν μια δοκιμασία, αλλά ήταν και μια απόδειξη ετοιμότητας. Η αποκατάσταση έγινε άμεσα. Η διαχείριση ήταν υπεύθυνη και η ακεραιότητα των δεδομένων παρέμεινε αλώβητη.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό. Με «Windows 2003» πάντως που ακούστηκε, δύσκολα!

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΡΟΥΝΤΑΣ:** Κύριε Υπουργέ, τι να σας κάνω; Σε σας έλαχε ο κλήρος, αλλά κανονικά θα πρέπει να λογοδοτήσουν οι προκάτοχοί σας, οι οποίοι έχουν βαλθεί με πραγματικά υποχρεωτικό τρόπο να επιβάλουν στους Έλληνες πολίτες την ψηφιακή μετάβαση και τη μετάβαση σε όλον αυτόν τον ψηφιακό κόσμο, σ’ αυτήν την ψηφιακή ψευδαίσθηση.

Γνωρίζουμε πολύ καλά ότι στην Κυβέρνησή σας έχετε προβλήματα ιδεολογικής ταυτότητας, πολιτικής ταυτότητας. Έχετε ζητήματα διακυβέρνησης, αλλά έχετε και ένα άλλο πολύ μεγάλο πρόβλημα, μια πλήρη εξάρτηση από την ψηφιοποίηση των πάντων. Καλό, λοιπόν, θα ήταν να μεταφέρετε και στους ανωτέρους σας –οι οποίοι γνώριζαν για τα προβλήματα του Κτηματολογίου και θα σας απαντήσω ευθύς αμέσως- ότι ελλοχεύει τεράστιος κίνδυνος στην πλήρη ψηφιοποίηση των πάντων. Ο μεγαλύτερος και ασφαλέστερος παράγοντας είναι ο άνθρωπος.

Μου είπατε ότι είναι ένα μεμονωμένο τεχνικό ζήτημα, μια αστοχία. Όχι δεν είναι απλά ένα μεμονωμένο τεχνικό ζήτημα ή μια αστοχία. Εδώ κόντεψε να τιναχτεί στον αέρα όλο το κτηματολόγιο, δικηγόροι, μηχανικοί, πολίτες. Μιλάμε για περιουσίες ολόκληρες, για συμβόλαια, για συναλλαγές. Εδώ συνέβη αυτό που συνέβη και με τα Τέμπη και με τον ΟΠΕΚΕΠΕ και με πολλές άλλες περιπτώσεις. Εδώ οι εργαζόμενοι είχαν στείλει ολόκληρη επιστολή ένα μήνα πριν. Θα σας την καταθέσω στα Πρακτικά. Προειδοποιούσαν οι άνθρωποι και φώναζαν ότι ελλοχεύει σοβαρός κίνδυνος αποσταθεροποίησης ή και πλήρους απώλειας του συστήματος με συνακόλουθες επιπτώσεις που ενδέχεται «να περιλάβουν την προσωρινή και οριστική αναστολή των συναλλαγών επί των ακινήτων». Και μάλιστα αυτή την επιστολή την έχουν κοινοποιήσει στον Πρωθυπουργό, στον κ. Παπαστεργίου, στον κ. Μπουκώρο, στον κ. Σακαρέτσο και την κ. Μαρκέλλου. Δηλαδή γνωρίζατε. Δεν είναι λοιπόν κάτι που έγινε τυχαία, μια απλή αστοχία. Περίπου 6-7 μέρες ήταν το Κτηματολόγιο στον αέρα.

Με βάση αυτές τις ανακοινώσεις δεν ήταν έτσι όπως εμμέσως πλην σαφώς αφήνετε να εννοηθεί ότι είδατε, δηλαδή, το πρόβλημα και κάνατε μια τεχνική συντήρηση. Όχι δεν ήταν μια απλή τεχνική συντήρηση. Γιατί αν ήταν τεχνητή συντήρηση και εν πάση περιπτώσει το είχατε καταλάβει νωρίτερα θα προειδοποιούσατε. Οι ανακοινώσεις από το Κτηματολόγιο –τις έχω εδώ- η μία στις 26 Ιουνίου και η άλλη στις 29 Ιουνίου φαίνεται ξεκάθαρα από το περιεχόμενό τους ότι ήταν κατασταλτικές. Δεν ήταν προσυνεφωνημένη η συντήρηση. Δεν είναι, δηλαδή, ότι ήξεραν το πρόβλημα από πριν.

Θα ξαναπάω στην επιστολή των υπαλλήλων και θα πω το εξής. Έχει σημασία να ακουστεί αυτό. Τα πληροφοριακά συστήματα βρίσκονται στις εγκαταστάσεις του φορέα εντός ενός data center που κατασκευάστηκε το 2007 και αυτά, λέει, «δοκιμάστηκαν σε πραγματικές συνθήκες το 2014». Μετέπειτα λόγω μνημονιακών περικοπών «τα συστήματα έμειναν χωρίς συντήρηση, τα συμβόλαια υποστήριξης έληξαν ενώ παράλληλα πάγωσαν και οι προσλήψεις» και λέει μάλιστα ότι «λόγω της περιόδου της πανδημίας έγιναν και απολύσεις. Έφυγε προσωπικό από τον τομέα της πληροφορικής υποστήριξης του Κτηματολογίου λόγω αυξημένης κινητικότητας. Οι αποχωρούντες δεν αντικαταστάθηκαν, οι προσλήψεις παραμένουν παγωμένες». Η επιστολή τα λέει αυτά, ένα μήνα πριν. Λέει «η αναβάθμιση είναι πλέον επιτακτική καθώς υπάρχουν τεράστια προβλήματα εξυπηρέτησης των υπηρεσιών. Το κύριο και εφεδρικό κέντρο δεδομένων είναι επικίνδυνα απαρχαιωμένο και ο καθημερινός φόρτος εργασίας είναι τεράστιος».

Να πω και κάτι άλλο που έχει σημασία. Θα σας διαβάσω από την ιστοσελίδα του Υπουργείου Οικονομικών, Ειδική Υπηρεσία Συντονισμού Ταμείου Ανάκαμψης. Ορίστε, αυτό είναι για να το δείτε. Κατάλογος με τους 100 τελικούς αποδέκτες με την υψηλότερη χρηματοδότηση από το Ταμείο Ανάκαμψης και Ανθεκτικότητας. Ξέρετε ποιος είναι δεύτερος στη λίστα; Το Υπουργείο Ψηφιακής Διακυβέρνησης. Και αν όντως βλέπω καλά έχει πάρει ένα ποσό του 1.669.414.750 ευρώ. Αυτά είναι από την ιστοσελίδα του Υπουργείου Οικονομικών. Δεν τα έχω βγάλει εγώ από το μυαλό μου. Αν το διαβάσετε πουθενά δεν υπάρχει επένδυση για το Κτηματολόγιο να προστατευθεί έστω ο server. Έχουν οι Έλληνες πολίτες μέσα το βιός τους, τις οικονομίες τους, τα σπίτια, τα συμβόλαιά τους.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ.

**ΓΕΩΡΓΙΟΣ ΡΟΥΝΤΑΣ:** Τελειώνω, κύριε Πρόεδρε, σας ευχαριστώ.

Ενδεικτικά εντελώς θα πω ότι σας ένοιαζε να ασχοληθείτε με τον ψηφιακό μετασχηματισμό του αγροδιατροφικού τομέα -βλέπε σκάνδαλο ΟΠΕΚΕΠΕ- τις ξένες έξυπνες πόλεις των 15 λεπτών και με την ανάπτυξη δικτύου μικροδορυφόρων. Όταν, λοιπόν, την επόμενη φορά που θα ξαναπέσει το Κτηματολόγιο να πείτε στους Έλληνες πολίτες που θα θα κινδυνεύσουν να χάσουν οι ιδιοκτησίες τους «εμείς αυτά τα χρήματα, το 1 δισεκατομμύριο ευρώ, τα αξιοποιήσαμε σε αυτά εδώ».

Κλείνοντας, κύριε Πρόεδρε, να σας πω ότι έχω καταθέσει και ερώτηση γραπτή για ποιο λόγο κατέρρευσε, αν υπάρχει εφεδρικό σχέδιο, αν έχουν γίνει μέχρι στιγμής οι ενδεδειγμένες ενέργειες συντήρησης των συστημάτων. Έχω καταθέσει και μια αίτηση κατάθεσης εγγράφων να δω ποιες είναι οι συμβάσεις συντήρησης της βάσης δεδομένων μέχρι στιγμής.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, κλείστε παρακαλώ.

**ΓΕΩΡΓΙΟΣ ΡΟΥΝΤΑΣ:** Κλείνω, κύριε Πρόεδρε. Με συγχωρείτε. Το 2024 έγινε η μεγάλη κυβερνοεπίθεση στο Κτηματολόγιο. Περιμένω πραγματικά τις απαντήσεις σας. Επειδή ξέρω ότι δεν θα απαντήσετε, θα καταλήξουμε σε δύο παράλληλους μονολόγους, όπως συνηθίζει η Κυβέρνηση, απαξιώνοντας τον κοινοβουλευτικό έλεγχο.

Ευχαριστώ.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ρούντα.

Κύριε Υφυπουργέ, έχετε τον λόγο.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Υφυπουργός Ψηφιακής Διακυβέρνησης):** Δεν θα καταλήξουμε σε δύο παράλληλους μονολόγους, αν και προετοιμαστήκατε να πείτε αυτά τα οποία θέλατε να πείτε ανεξαρτήτως του γεγονότος ότι σας έδωσα απάντηση σε κάποια πράγματα από την πρώτη τοποθέτησή μου. Όσον αφορά στο γεγονός ότι κινδυνολογείτε θα απαντήσω στο γεγονός ότι οι πολίτες δεν κινδυνεύουν να χάσουν καμία προθεσμία. Δεν υπήρξε κανένας κίνδυνος για συναλλαγές. Έχουν εκδοθεί ήδη από τον φορέα επίσημες αποφάσεις που καλύπτουν όλες τις σχετικές προθεσμίες. Τώρα αντιλαμβάνομαι ότι είστε εναντίον της ψηφιοποίησης. Εντάξει. Εμείς παρόλα αυτά έχουμε κάνει σαφές ότι το Εθνικό Κτηματολόγιο αποτελεί ένα σημαντικό έργο του σύγχρονου ελληνικού κράτους. Εσείς μπορεί να επιλέξατε από μια σειρά από καταλόγους τι έχει κάνει, τι έχουμε απορροφήσει από το Ταμείο Ανάκαμψης. Εγώ σας λέω όμως ότι από το 2007 και μετά που ήταν τεχνολογικά στάσιμο το data center, παραδείγματος χάρη, έχουμε προχωρήσει στην προμήθεια νέου server, στην αναβάθμιση πολιτικών ασφάλειας, στην ενίσχυση της κουλτούρας του cyber security, την τεχνική προετοιμασία για ασφαλή μετάβαση G-Cloud. Οπότε, ναι, υπήρχε μια περίοδος που υπήρχε μεγάλη καθυστέρηση και πολλές δυσκολίες. Εμείς όμως ήμασταν αυτοί που αποφασίσαμε να τρέξουμε αυτό το έργο και γι’ αυτό σήμερα βρισκόμαστε σε ένα κομβικό σημείο.

Η κτηματογράφηση έχει προχωρήσει σημαντικά. Η βάση δεδομένων διευρύνεται και το στοίχημα πλέον είναι η λειτουργικότητα, η διαφάνεια και η εξυπηρέτηση του πολίτη. Στόχος, λοιπόν, όλων μας, είτε είστε υπέρ, είτε είστε έναντι της ψηφιοποίησης, οφείλει να είναι ένα Κτηματολόγιο πλήρες και ασφαλές.

Θα καταλήξω όπως ακριβώς ξεκίνησα μιας και σήμερα συμπληρώνω μια βδομάδα στη θέση του Υφυπουργού Ψηφιακής Διακυβέρνησης θέλω να εκφράσω δημόσια την εκτίμησή μου για τους ανθρώπους του Κτηματολογίου, τη διοίκηση, τα στελέχη, όλους τους εργαζόμενους που στηρίζουν με επαγγελματισμό και γνώση μια κρίσιμη υπηρεσία. Διαπιστώνω ότι υπάρχει βούληση, εμπειρία και ικανότητα για να πετύχουμε έναν κοινό στόχο. Ένα Κτηματολόγιο αντάξιο της χώρας μας και της νέας ψηφιακής εποχής παρά το γεγονός ότι κάποιοι θέλουν να μας αφήσουν πίσω. Προς αυτή, λοιπόν, την κατεύθυνση είμαι και είμαστε, όλοι όσοι σας προανέφερα, αποφασισμένοι να δουλέψουμε και είμαι σίγουρος πως θα τα καταφέρουμε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συζητήσουμε τώρα την έκτη με αριθμό 1149/30-6-2025 επίκαιρη ερώτηση δεύτερου κύκλου του Βουλευτή Ιωαννίνων της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικολάου Έξαρχου προς τον Υπουργό Εθνικής Άμυνας με θέμα: «Αξιοποίηση του στρατοπέδου «Βελισσαρίου» στα Ιωάννινα προς όφελος του λαού».

Θα απαντήσει ο Υπουργός Εθνικής Άμυνας, κ. Αθανάσιος Δαβάκης.

Έχετε τον λόγο, κύριε συνάδελφε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κύριε Πρόεδρε.

Κύριε Υπουργέ, όπως ξέρετε, εδώ και πάνω από πέντε μήνες έχει ληφθεί απόφαση για την παύση λειτουργίας του στρατοπέδου «Βελισσαρίου» στα Γιάννενα έπειτα από πολυετείς διεργασίες και διαβουλεύσεις διάρκειας πλέον των 20 ετών με το Ταμείο Εθνικής Άμυνας στο οποίο ανήκει η συγκεκριμένη έκταση. Η έκταση του πρώην στρατοπέδου υπερβαίνει τα 550 στρέμματα και βρίσκεται σε κομβική θέση στις παρυφές της πόλης των Ιωαννίνων μεταξύ των περιοχών Ανατολής και Σεισμοπλήκτων. Αξίζει να σημειωθεί ότι εφάπτεται με το πάρκο Πυρσινέλλα το οποίο συνιστά έναν από τους ελάχιστους πνεύμονες πρασίνου της πόλης που πλέον είναι αρκετά άνω των 100.000 κατοίκων. Η αξιοποίηση του συγκεκριμένου χώρου μπορεί να προσφέρει ουσιαστική αναβάθμιση της ποιότητας ζωής των κατοίκων της περιοχής συμβάλλοντας στην κάλυψη χρόνιων ελλείψεων σε ελεύθερους χώρους, άθλησης, ψυχαγωγίας, πολιτιστικής έκφρασης και κοινωνικής δραστηριότητας ιδιαίτερα για τη νεολαία και τα παιδιά καθώς και τις εργατικές λαϊκές οικογένειες. Η αξιοποίηση του χώρου του πρώην στρατοπέδου Βελισσαρίου οφείλει κατά τη γνώμη μας να προσανατολιστεί αποκλειστικά στην κάλυψη κοινωνικών αναγκών και όχι στην επιχειρηματική εκμετάλλευση ή εμπορευματοποίηση η οποία τελικά επιβαρύνει οικονομικά τους πολίτες και βάζει εμπόδια στην πρόσβαση των λαϊκών στρωμάτων.

Ρωτάμε, λοιπόν, σε ποιες ενέργειες προτίθεται να προβεί η Κυβέρνηση προκειμένου να αποδοθεί το σύνολο της έκτασης του πρώην στρατοπέδου «Βελισσαρίου» στον Δήμο Ιωαννιτών προς αξιοποίηση για κοινωφελείς και κοινόχρηστες χρήσεις. Προβλέπεται η άμεση έναρξη των απαιτούμενων εργασιών συντήρησης και διαμόρφωσης των υφιστάμενων κτιριακών υποδομών καθώς και η ανάπλαση της έκτασης ώστε να μετατραπεί σε σύγχρονο μητροπολιτικό πάρκο ανοιχτό και προσβάσιμο στους πολίτες, με λειτουργίες ψυχαγωγίας, πολιτισμού, αθλητισμού και περιβαλλοντικής αναβάθμισης; Ποιος είναι ο προγραμματισμός για την εξασφάλιση του αναγκαίου προσωπικού τόσο για τη λειτουργία όσο και για την συνεχή συντήρηση του χώρου με στόχο φυσικά τη μακροπρόθεσμη βιωσιμότητα και χρήση του;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ τον κύριο συνάδελφο.

Κύριε Υφυπουργέ, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Ευχαριστώ, κύριε Πρόεδρε.

Θέλω να ευχαριστήσω τον κύριο συνάδελφο του Κομμουνιστικού Κόμματος γιατί με την ερώτησή του ανοίγει ένα κεφάλαιο το οποίο θα ήταν χρήσιμο έστω να καταγραφεί στα Πρακτικά αλλά και να αποτελέσει και ένα αντικείμενο ευρύτερου προβληματισμού και συζήτησης. Έχει να κάνει με την προσφορά, τη διαχείριση όλων αυτών των στρατοπέδων τα οποία προσφάτως έχουν κριθεί μη επιχειρησιακά αναγκαία, όπως το στρατόπεδο Βελισσαρίου που αναφέρατε και τα οποία έχουν τύχει πλέον μιας συστηματικής και ουσιαστικής επεξεργασίας προκειμένου να αποδοθούν κατά βάση στην τοπική κοινωνία αλλά παράλληλα προς ωφέλεια και του Ταμείου Εθνικής Άμυνας, του λεγόμενου ΤΕΘΑ, το οποίο από τη σύστασή του έχει να κάνει και με την υποστήριξη του Στρατού Ξηράς.

Ανοίγετε, λοιπόν, μία ήδη ανοιχτή πόρτα με αυτό που λέτε. Θέλω να εξάρω το ενδιαφέρον σας για την τοπική κοινωνία, μέρος της οποίας αποτελούν και οι Ένοπλες Δυνάμεις. Οι Ένοπλες Δυνάμεις μας -όπως πολύ καλά γνωρίζετε και είμαι βέβαιος ότι συμφωνείτε- αποτελούν ένα αυθεντικό κομμάτι του ελληνικού λαού με τα ίδια προβλήματα που έχουν οι εργαζόμενοι, με τις ίδιες ανάγκες, με τις ίδιες πιο επιτακτικές ανάγκες από άλλους εργαζόμενους, λόγω της φύσεως της αποστολής τους.

Αυτό το οποίο εγώ θέλω να σας πω αυτή τη στιγμή, αγαπητέ συνάδελφε, είναι ότι υπήρξε μια αλληλογραφία μεταξύ του Δήμου Ιωαννιτών και του ΤΕΘΑ, του Ταμείου Εθνικής Άμυνας. Υπήρξε απάντηση εκ μέρους του Ταμείου Εθνικής Άμυνας σχετικά με τον σκοπό, την προοπτική και τις δυνατότητες διάθεσης ενός μεγάλου μέρους του στρατοπέδου, της πλειοψηφίας, αλλά μέχρι στιγμής δεν έχουμε κάποια απάντηση εκ μέρους του Δήμου Ιωαννιτών. Και θα έλεγα ότι και με τη δική σας συμβολή και το ενδιαφέρον θα μπορέσετε να προκαλέσετε αυτή την απάντηση, προκειμένου και εμείς να προχωρήσουμε.

Θέλω να ξέρετε ότι υπάρχουν πολλές συνεργασίες με άλλους δήμους, συνεργασίες οι οποίες οδηγούν στη χρήση μερών των στρατοπέδων επ’ ωφελεία των τοπικών κοινωνιών, της νεολαίας και άλλων υπηρεσιών και κυρίως έχουν να κάνουν με την εκμετάλλευσή τους και με την καλύτερη απόδοσή τους στην κοινωνία.

Αυτά προς το παρόν και θα συνεχίσουμε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε συνάδελφε, έχετε τον λόγο.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ.

Καταλαβαίνω πώς το τοποθετείτε, κύριε Υπουργέ.

Απλώς εγώ θέλω να επισημάνω ότι προφανώς και αναμένουμε την τοποθέτηση του Δήμου, έχει ιδιαίτερο ενδιαφέρον αυτή η πλευρά που βάζετε και θα σας πω παρακάτω γιατί. Μιλάμε για μια πόλη με πάνω από εκατό χιλιάδες κατοίκους και, φυσικά, το πρώην στρατόπεδο «Βελισσαρίου», όπως παλιότερα όλα τα στρατόπεδα ήταν εκτός πόλης, τώρα μπορούμε να πούμε ότι είναι σε κεντρικότατο σημείο. Δηλαδή, είναι ένας ιδανικός πραγματικά χώρος μαζί με το γειτονικό πάρκο, για να αποτελέσουν ένα μητροπολιτικό πάρκο, το οποίο μέσω του Δήμου να αποδοθεί στον γιαννιώτικο λαό.

Ασφαλώς εδώ πρέπει να εξασφαλιστεί και η απαιτούμενη κρατική χρηματοδότηση κι εμείς βάζουμε απαραίτητα ως όρο: χωρίς να αναπτυχθεί καμία επιχειρηματική δράση, αλλά να είναι προσβάσιμο εντελώς δωρεάν. Φυσικά, από μόνη της η παραχώρηση του στρατοπέδου «Βελισσαρίου» δεν αρκεί, εάν δεν υπάρχει η απαιτούμενη κρατική χρηματοδότηση -προφανώς δεν είστε εσείς το αρμόδιο Υπουργείο, αλλά εμείς οφείλουμε την πρόταση να την καταθέσουμε ολοκληρωμένα- για τις υποδομές και για τη συντήρησή τους, ώστε να δημιουργήσουν πραγματικά έναν χώρο που θα δοθεί και θα μπορεί να το απολαμβάνει ανεμπόδιστα ο γιαννιώτικος λαός και η νεολαία.

Σε διαφορετική περίπτωση, δηλαδή εάν δεν υπάρχει η ανάλογη χρηματοδότηση, παρά και το ότι θα δοθεί στον Δήμο, παίρνοντας υπόψη την οικονομική κατάσταση των δήμων όλων πανελλαδικά, δηλαδή το ότι παρά το χαράτσωμα του λαού, αδυνατούν και σε βασικές υπηρεσίες -ξέρουμε πολύ καλά τι γίνεται- η εξέλιξη θα είναι ο χώρος, οι υποδομές που υπάρχουν να εγκαταλειφθούν στην τύχη τους. Πάρτε σαν παράδειγμα το στρατόπεδο «Καρατάσιου» στη Θεσσαλονίκη.

Οπότε, σαν μόνη διέξοδος πια θα είναι να αποδοθεί μετά από ένα διάστημα σε ιδιώτες, για να την αξιοποιήσουν. Και φυσικά, επειδή είναι «φιλέτο», πολλοί είναι αυτοί που θα ήθελαν να βάλουν το δάχτυλο στο μέλι. Ήδη έχει αρχίσει να καλλιεργείται ένα τέτοιο κλίμα, μιας και κάνει η δημοτική αρχή λόγο για μεγάλο πονοκέφαλο για τη συντήρησή του, πόσο μάλλον για το στρατόπεδο.

Συζητιέται, φυσικά, η αξιοποίηση του χώρου και υπάρχουν σκέψεις και δημοσιεύματα στον Τύπο και τα λοιπά για αξιοποίηση real estate, δήθεν για την ανέγερση κοινωνικών κατοικιών. Δεν μπορούμε φυσικά να σκεφτούμε σε καμία περίπτωση και να δεχτούμε ότι η δημοτική αρχή και η πλειοψηφία των παρατάξεων που σφυρίζουν αδιάφορα στους πλειστηριασμούς των σπιτιών του λαού, τώρα σκέφτονται τα προβλήματα του γιαννιώτικου λαού σε στέγη. Αυτός θα είναι, κατά τη γνώμη μας τουλάχιστον, ο τρόπος με τον οποίο θα επιχειρηθεί να βάλουν τους ιδιώτες από την πίσω πόρτα, στην κατεύθυνση της εμπορευματοποίησης του χώρου.

Και, φυσικά, καταλαβαίνουμε και τη λογική που υπάρχει στην Κυβέρνηση. Όταν πρόκειται να ικανοποιήσουν λαϊκές ανάγκες, προβάλλουν τον «μπαμπούλα» των αντοχών της οικονομίας, των δημοσιονομικών αντοχών, του κόστους-οφέλους κ.λπ..

Βεβαίως, εάν ήταν πριν εδώ ο Υπουργός, θα του έλεγα, τι να το κάνουμε το μητροπολιτικό πάρκο, όταν δουλεύουμε δεκατρείς ώρες; Πού να βρούμε τον χρόνο να πάμε; Αλλά, σε κάθε περίπτωση, οι ανάγκες του λαού για ψυχαγωγία, για πολιτισμό, για αθλητισμό, προφανώς και είναι κόστος.

Δεν έχουμε δει ολοκληρωμένη την πρόταση, όπως και εσείς λέτε, ούτε φυσικά ξέρουμε ποια είναι η δική σας θέση, ποια ήταν η δική σας πρόταση, γιατί πολλά λέγονται για άλλη αξιοποίηση του χώρου. Εμείς σαν κόμμα καλούμε τους Γιαννιώτες να μην συμβιβαστούν με τίποτα λιγότερο από την παραχώρηση του συνόλου της έκτασης του πρώην στρατοπέδου «Βελισσαρίου», μαζί φυσικά με την απαραίτητη επαρκή κρατική χρηματοδότηση στον Δήμο Ιωαννιτών για τη δημιουργία ενός αποκλειστικά σύγχρονου μητροπολιτικού πάρκου αθλητισμού, πολιτισμού, ψυχαγωγίας, που θα απολαμβάνουν ανεμπόδιστα και εντελώς δωρεάν ο γιαννιώτικος λαός και η νεολαία.

Και φυσικά, ακριβώς σε αυτή την κατεύθυνση καλούμε τον γιαννιώτικο λαό, τα ερασιτεχνικά σωματεία, τα αθλητικά, τους πολιτιστικούς συλλόγους, τα εργατικά σωματεία, το σύνολο των φορέων της πόλης να βάλουμε εμπόδια σε όποιες σκέψεις και τακτικές υπάρχουν για την εμπορευματοποίηση-ιδιωτικοποίηση του χώρου, γιατί κατά τη γνώμη μας, αυτός ο χώρος ανήκει στον λαό και πρέπει να αποδοθεί ανεμπόδιστα και αποκλειστικά στον γιαννιώτικο λαό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο συνάδελφο.

Κύριε Υφυπουργέ, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Αυτός ο χώρος ανήκει στις Ένοπλες Δυνάμεις οι οποίες, όπως είπα, αγαπητέ συνάδελφε, προηγουμένως, είναι ένα κομμάτι του ελληνικού λαού. Δεν θα διαφωνήσουμε, γιατί νομίζω στη βάση συμφωνούμε σε αυτό το θέμα.

Αναφέρατε το στρατόπεδο «Καρατάσιου» προηγουμένως. Από το στρατόπεδο «Καρατάσιου» δώσαμε εκατόν πενήντα στρέμματα για να γίνει το νέο σύγχρονο Ογκολογικό Νοσοκομείο «Παίδων» στη Θεσσαλονίκη, το νέο ογκολογικό νοσοκομείο της πόλης. Πρόσφατα υπέγραψα απόφαση που δίνουμε οκτώ στρέμματα στο «Παίδων» εδώ, για να γίνει ένα ογκολογικό κέντρο, μια νέα πτέρυγα για τα παιδιά.

Για αυτά που είπατε σχετικά με την αξιοποίηση και το μητροπολιτικό πάρκο, δεν θα διαφωνήσω. Το θέμα είναι ότι ο Δήμος Ιωαννιτών ως η έχουσα την άμεση ευθύνη των τοπικών υποθέσεων υπηρεσία πρέπει να δημιουργήσει ένα συγκεκριμένο πλάνο, μία συγκεκριμένη πρόταση, προκειμένου και εμείς ως Υπουργείο και ως ΤΕΘΑ να ξέρουμε πού να περπατήσουμε.

Και ο Υπουργός κ. Δένδιας και εγώ έχουμε έρθει σε πολλές αντίστοιχες συναντήσεις με δημάρχους οι οποίοι, αγαπητέ συνάδελφε, έχουν συγκεκριμένο πλάνο, μας λένε τετραγωνικό-τετραγωνικό, ας πούμε, πώς θα αξιοποιήσουν το συγκεκριμένο ακίνητο το οποίο διεκδικούν και εμείς προχωρούμε επ’ ωφελεία πάντα της τοπικής κοινωνίας, αλλά και του ΤΕΘΑ. Ξαναλέω, το ΤΕΘΑ είναι ένα από τα τρία ταμεία των Ενόπλων Δυνάμεων που έχουν ακίνητα. Ταμείο Εθνικής Άμυνας, Στρατός Ξηράς.

Εμείς δίνουμε το 60% του «Βελισσαρίου» στην παρούσα φάση και αυτή τη στιγμή δεν υπάρχει καμία απάντηση. Δίνουμε το 60% του στρατοπέδου, δηλαδή, την πλειοψηφία των στρεμμάτων, με μοναδική υποχρέωση από τον Δήμο να αναλάβει την πολεοδόμησή του -για να χρηματοδοτήσει ευρύτερα την όλη ιστορία- και να έχει και δύο κτιριακές εγκαταστάσεις ΣΟΑ, Στρατιωτικά Οικήματα Αξιωματικών, προκειμένου να μείνει το άλλο κομμάτι του ελληνικού λαού που είναι τα στελέχη μας, τα οποία θα πρέπει και αυτά να διαμείνουν κάπου.

Αυτό ήταν η όλη υποχρέωση του Δήμου. Δεν έχουμε καμία απάντηση στην συγκεκριμένη επιστολή την οποία είχαμε αποστείλει. Και σας καλώ, επειδή εσείς κάνετε τώρα αυτή τη διαδικασία και το φέρνετε στη Βουλή, και καλώς το φέρνετε, να αναλάβετε μία πρωτοβουλία, να πείτε στον Δήμο ότι «μας είπε η πολιτική ηγεσία του Υπουργείου Άμυνας ότι δεν έχει λάβει απάντηση στη δική της πρόταση». Αυτό είναι όλο.

Θέλω να ξέρετε ότι αυτό το οποίο συντελείται, όσον αφορά την ακίνητη περιουσία των Ενόπλων Δυνάμεων, μέρος της νομοθετικής πρωτοβουλίας που θα έρθει σύντομα στη Βουλή ως νόμος για την ακίνητη περιουσία των Ενόπλων Δυνάμεων είναι κάτι κοσμογονικό που συμβάλλει στην τοπική κοινωνία. Συμφωνώ απόλυτα ότι δικαιούται ο γιαννιώτικος λαός να έχει έναν χώρο αναψυχής που σημαίνει ποιότητα ζωής, που σημαίνει όλα εκείνα τα οποία συνθέτουν μια καλύτερη ζωή για την οποία όλοι αγωνιζόμαστε.

Σαφέστατα όμως πρέπει να επιδιωχθούν και κάποια συμφέροντα, κάποιες οικονομικές σταθερές του Υπουργείου Εθνικής Άμυνας και του ΤΕΘΑ το οποίο εκ του νόμου πρέπει να προασπίζει και τα συμφέροντα των μελών του και των στελεχών. Αυτό είναι όλο.

Περιμένουμε την απάντηση από τον Δήμο Ιωαννιτών και είμαστε έτοιμοι να προχωρήσουμε στο πνεύμα το οποίο πολύ σωστά εσείς αναλύσατε στην πρωτολογία σας.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την πρώτη με αριθμό 1132/24-6-2025 επίκαιρη ερώτηση πρώτου κύκλου του Βουλευτή Ροδόπης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ιλχάν Αχμέτ, προς τον Υπουργό Αγροτικής Ανάπτυξης και Τροφίμωνμε θέμα: «Απαγόρευση σφαγών αμνοεριφίων στα Σφαγεία Κομοτηνής και Σαπών Ροδόπης και Σουφλίου Έβρου εξαιτίας κρουσμάτων ευλογιάς στην Περιφερειακή Ενότητα Ξάνθης». Θα απαντήσει ο Υφυπουργός Αγροτικής Ανάπτυξης και Τροφίμων, ο κ. Χρήστος Κέλλας.

Έχετε τον λόγο, κύριε συνάδελφε.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Απλώς μια διόρθωση για τα Πρακτικά της Βουλής που προκύπτει από δικό μου λάθος εκ παραδρομής. Αντί για Σουφλίου Έβρου θα είναι Ορεστιάδας και Φερών, δηλαδή τα σφαγεία είναι κλειστά σε Ορεστιάδα και Φέρες, όχι στο Σουφλί. Έτσι κι αλλιώς το Υπουργείο θα γνωρίζει. Έγινε ένα λάθος εκ παραδρομής κατά την εγγραφή της επίκαιρης.

Λοιπόν, κύριε Υπουργέ, με απόφαση των κτηνιατρικών υπηρεσιών της Περιφέρειας Ανατολικής Μακεδονίας και Θράκης, βέβαια κατόπιν εντολής του Υπουργείου Αγροτικής Ανάπτυξης και Τροφίμων, όπως ξέρετε, απαγορεύτηκε η σφαγή μικρών ζώων, προβάτων και αιγών, στα σφαγεία της Κομοτηνής και των Σαπών Ροδόπης, καθώς και σε Ορεστιάδα και Φέρες του Νομού Έβρου. Αιτία φέρεται να είναι η εμφάνιση της ασθένειας της ευλογιάς των προβάτων στην Ξάνθη.. Όμως προσέξτε, στη Ροδόπη δεν έχει διαπιστωθεί κανένα κρούσμα ασθένειας και ο οικείος νομός παραμένει καθαρός από κάθε κρούσμα ζωονόσου εδώ και 4 με 6 μήνες, ακόμη και 6 μήνες στον Έβρο και στη Ροδόπη 3 μήνες. Είναι εντελώς καθαρό.

Παρόλα αυτά, με αυτήν την ακατανόητη απόφαση, επιβάλλετε απαγόρευση της σφαγής και ουσιαστικά εξοντώνονται οι κτηνοτρόφοι της περιοχής, καταστρέφονται και δεν θα μείνει ούτε ένα ζώο, ενώ με το σκάνδαλο του ΟΠΕΚΕΠΕ χιλιάδες πρόβατα εμφανίζονται παρανόμως στην Κρήτη, δεν το δέχομαι αυτό, κύριε Υπουργέ, στη Θράκη να μην υπάρχει ούτε ένα ζώο από ανθρώπους που θέλουν να βγάλουν το μεροκάματό τους. Αλλά θα επανέλθω στη δευτερολογία μου.

Ενώ η Ξάνθη απέχει τουλάχιστον 50 χιλιόμετρα από την Κομοτηνή και 80 χιλιόμετρα από τις Σάπες, ενώ από την Ορεστιάδα και τις Φέρες είναι πάνω από 100 χιλιόμετρα, αυτή η απαγόρευση είναι η ταφόπλακα στους κτηνοτρόφους. Οι κτηνοτρόφοι που φροντίζουν τα ζώα τους σε κλειστές εγκαταστάσεις με μεγάλες θυσίες για πάνω από έναν χρόνο σήμερα στερούνται και τη δυνατότητα να διαθέσουν αυτά τα μοναδικά προϊόντα τους, αντιμετωπίζοντας τεράστια οικονομική ζημιά που έρχεται να σωρευτεί στις πληγές που άνοιξε και η καραντίνα, οδηγώντας στην οικονομική καταστροφή των κτηνοτρόφων, άρα και ολόκληρης της Θράκης.

Κατόπιν αυτών, ερωτάστε τα εξής.

Γιατί απαγορεύτηκε αυτή η σφαγή των μικρών ζώων στα σφαγεία Κομοτηνής και Σαπών, Ροδόπης και Ορεστιάδας και Φερών, τη στιγμή που βρίσκονται σε μεγάλες χιλιομετρικές και γεωγραφικές αποστάσεις από την εστία της ζωονόσου ασθένειας της Ξάνθης; Σκοπεύετε να επανεξετάσετε άμεσα και να ανακαλέσετε αυτήν σας την απόφαση; Το πρώτο ερώτημα είναι αυτό.

Δεύτερον, πότε θα καταβληθεί, τέλος, κύριε Υπουργέ, η αποζημίωση σε κτηνοτρόφους που επλήγησαν από καταστροφές της ζωονόσου, όπως η ευλογία και η πανώλη των αιγοπροβάτων; Και δεν εννοώ για τα ζώα που θανατώθηκαν. Αυτά πληρώθηκαν, αν και με καθυστέρηση. Εννοώ για όλους αυτούς που είχαν σταβλισμένα τα ζώα τους τα οποία δεν μπορούσαν για μήνες ολόκληρους να τα θρέψουν και γνωρίζετε ότι έχουν μια τεράστια απώλεια εισοδήματος.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αχμέτ.

Κύριε Υφυπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Αγαπητέ κύριε Αχμέτ, γνωρίζω και κατανοώ απόλυτα τα προβλήματα τα οποία αντιμετωπίζουν οι κτηνοτρόφοι μας λόγω των ζωονόσων. Με σχέδιο και σκληρά μέτρα καταφέραμε να εξαλείψουμε την πανώλη και παλεύουμε το ίδιο και με την ευλογιά, μια ασθένεια η οποία έχει προκαλέσει αναστάτωση και δικαιολογημένη ανησυχία στον κτηνοτροφικό κόσμο της χώρας μας.

Καταλαβαίνουμε την αγωνία των ανθρώπων της παραγωγής και γι’ αυτό και βρισκόμαστε από την πρώτη στιγμή δίπλα τους με όσα μέσα διαθέτουμε. Όταν ένας άνθρωπος παλεύει όλο τον χρόνο για να μεγαλώσει τα ζώα του και φτάνει στο σημείο να μην μπορεί να τα διαθέσει στην αγορά, φυσικά και είναι απόλυτα δικαιολογημένος να είναι εξοργισμένος. Επ’ αυτού δεν υφίσταται αμφιβολία.

Η ευλογιά, αγαπητέ συνάδελφε, δυστυχώς, ενώ μέχρι τις παραμονές του Πάσχα που ίσχυαν τα μέτρα απαγόρευσης τα κρούσματα ήταν μηδενικά σε όλη τη χώρα, μετά το Πάσχα και μετά τις μέρες του κουρμπάν μπαϊράμ έχουν θεριέψει. Από τον Απρίλιο μέχρι σήμερα βλέπουμε σημαντική αύξηση των κρουσμάτων. Στην Ξάνθη εξακολουθούμε σε καθημερινή βάση να έχουμε νέα κρούσματα. Ήδη την περασμένη εβδομάδα είχαμε 12 νέα κρούσματα.

Ο ιός δυστυχώς είναι ανθεκτικός. Αντέχει έξι μήνες στο περιβάλλον και μεταδίδεται εύκολα κυρίως μέσω των μετακινήσεων των ζώων και της ελλιπούς απολύμανσης των μέσων μεταφοράς. Εκεί ακριβώς εντοπίζεται και το πρόβλημα. Όταν σε ένα φορτηγό μεταφέρονται ζώα από διαφορετικές εκτροφές χωρίς τα σωστά μέτρα βιοασφάλειας, καταλαβαίνετε ότι ανοίγει ο δρόμος για τη διασπορά της ασθένειας. Τι κάναμε λοιπόν;

Προχωρήσαμε σε καθολική απαγόρευση όλων των μετακινήσεων αιγοπροβάτων προς σφαγή εντός των απαγορευμένων ζωνών για 15 μέρες. Παράλληλα, επεκτείναμε τις ζώνες απαγόρευσης σε μεγαλύτερη γεωγραφική ακτίνα, για να μειώσουμε όσο το δυνατόν τη διασπορά. Γνωρίζετε ότι υπάρχει ο φόβος μεταφοράς της νόσου από τη Σαμοθράκη στον Έβρο. Πρόκειται για προληπτικά μέτρα τα οποία έχουμε διαπιστώσει ότι και στην περίπτωση της πανώλης και της ευλογιάς έχουν αποδώσει. Είναι από τα λίγα εργαλεία που αποδίδουν και ευελπιστούμε σε σημαντική μείωση των κρουσμάτων μέχρι τις 15 του μηνός.

Ξέρω ότι πρόκειται για σκληρά μέτρα τα οποία είναι απολύτως αναγκαία, αλλά αν δεν τα παίρναμε, θα διακινδύνευε όχι μόνο το ζωικό κεφάλαιο, αλλά και κάτι ακόμα, την απώλεια εξαγωγών των γαλακτοκομικών προϊόντων μας από αιγοπρόβειο γάλα, το οποίο θα ήταν μεγάλο πλήγμα για την εθνική μας οικονομία, αλλά και για τους ίδιους τους κτηνοτρόφους.

Εξάλλου πρέπει να σας πω ότι αυτήν την περίοδο οι σφαγές είναι πολύ μειωμένες. Ξέρετε ότι σφάζονται τα ζώα τα στέρφα που λένε οι κτηνοτρόφοι. Δεν είναι ευχάριστο. Δεν ήταν κάτι το οποίο το κάναμε με χαρά. Είναι μια κατάσταση η οποία θέλει ψυχραιμία και υπευθυνότητα και πάνω από όλα η πολιτεία είναι παρούσα και θα συνεχίζουμε να στηρίζουμε τους κτηνοτρόφους με πράξεις και όχι με υποσχέσεις.

Μια βδομάδα υπομονή ζητάμε από τους κτηνοτρόφους. Την άλλη εβδομάδα θα επανεξετάσουμε την κατάσταση και θα δούμε τα νέα μέτρα μας.

Στη δευτερολογία θα σας απαντήσω για τα υπόλοιπα ερωτήματα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Έχετε τον λόγο, κύριε συνάδελφε.

**ΙΛΧΑΝ ΑΧΜΕΤ:** Σήμερα μας λέτε, κύριε Υπουργέ, ότι αν και ήταν στην αρχή για 7 Ιουλίου, μας ενημέρωσαν οι υπηρεσιακοί παράγοντες, δηλαδή ο Διευθυντής της Κτηνοτροφικής Υπηρεσίας της Ροδόπης, ότι τελικά θα πάει 15 Ιουλίου, κάτι το οποίο είπατε και εσείς. Κανείς δεν ξέρει, κύριε Υπουργέ, αν μετά τις 15 Ιουλίου δεν θα δώσετε κι άλλη παράταση και το πάτε έτσι μέχρι την πλήρη καταστροφή των κτηνοτρόφων.

Είπατε δικαιολογημένα ότι απαγορεύσατε τη μετακίνηση των ζώων μεταξύ των νομών. Αυτό είναι κατανοητό. Όμως να απαγορεύσετε στον κτηνοτρόφο να μεταφέρει το ζώο του, να πάει στο σφαγείο, να το σφάξει, να το πουλήσει να πάρει το μεροκάματό του, ένα ζώο το οποίο το συντηρεί εδώ και μήνες, χωρίς να μπορέσει να επωφεληθεί από αυτό, είναι τραγικό. Και να ξέρετε ότι αυτή την ακατανόητη και υπερβολική ενέργειά σας δεν την παρατηρούμε σε άλλους νομούς, κύριε Υπουργέ. Και σας το λέω με βεβαιότητα, γιατί ψάξαμε το ζήτημα.

Υπάρχει μάλιστα και μεγάλη ένσταση και οι υπηρεσιακοί παράγοντες δέχονται πίεση στη Νομαρχία Ροδόπης, στην Περιφέρεια. Η ίδια η Κτηνοτροφική Διεύθυνση δέχεται πιέσεις και δεν συμφωνεί. Σας το λέω. Μπορεί οι άνθρωποι να μη θέλουν να σας το πουν υπηρεσιακά, αλλά δεν συμφωνούν με αυτή την πολιτική σας και δεν ασκούν καμία πολιτική κατά της Νέας Δημοκρατίας.

Η κατάσταση στη Θράκη είναι τραγική. Εγώ βλέπω ότι όσον αφορά στο θέμα της κτηνοτροφίας -και στα αγροτικά, αλλά τώρα συζητάμε για κτηνοτροφία- την έχετε εγκαταλείψει εντελώς. Δηλαδή, όπως σας είπα και στην πρωτολογία μου, δεν μπορεί στην Κρήτη να υπάρχουν 8,5 εκατομμύρια ζώα, όλη η Ελλάδα να βοά με τα πρόστιμα με τον ΟΠΕΚΕΠΕ και στη Θράκη να μη μείνει ούτε ένα ζώο. Ήδη θανατώθηκαν πάνω από 60.000 ζώα. Και τώρα, με αυτή την πράξη σας, ακούμε για τόσα ζώα. Η οικονομική καταστροφή είναι μεγάλη.

Περιμένω στη δευτερολογία σας να μας πείτε δύο πράγματα ξεκάθαρα. Πρώτον, τι θα γίνει με τις αποζημιώσεις, τουλάχιστον γι’ αυτά τα ζώα που δεν θανατώθηκαν; Υπάρχει φως; Θα πάρουν κάτι; Η κοροϊδία κάπου πρέπει να τελειώσει, διότι δεν παίρνει κανείς καινούργιο κοπάδι. Δεν θα μείνει ούτε ένα κοπάδι στη Θράκη, όλα στην Κρήτη! Ούτε ένα κοπάδι δεν θα μείνει. Σε αυτό θέλω μια ξεκάθαρη απάντηση.

Θέλω, επίσης, και μια απάντηση για το ότι μετά τις 15 Ιουλίου, αφού αυτές οι ασθένειες μπορεί να εμφανιστούν τρεις, τέσσερις στην Ξάνθη, θα πείτε ξανά για δεκαπέντε ημέρες; Δεν υπάρχει άλλη ενδεδειγμένη επιστημονική λύση; Δεν μπορούν να γίνουν κατά τόπους έλεγχοι στα σφαγεία; Τι δουλειά κάνει το κράτος; Έτσι, δηλαδή, επειδή υπάρχει στην Ξάνθη, στην Καβάλα, θα καταδικάσουμε όλη την Θράκη, την Ορεστιάδα; Θα καταδικάσουμε τη Σαμοθράκη; Θα καταδικάσουμε την Κομοτηνή; Δεν γίνεται αυτό, κύριε Υπουργέ. Σίγουρα υπάρχει λύση. Οι κτηνίατροι σας τα λένε, οι επιστήμονες σας τα λένε.

Εγώ νομίζω ότι πρέπει να δείτε την υπόθεση από άλλη πλέον σκοπιά, ως ένα εθνικό θέμα, διότι αν δεν μείνουν και οι κτηνοτρόφοι στη Θράκη, αφού τελείωσε ο καπνός, αφού τελειώνει το βαμβάκι, γιατί δεν υπάρχουν φράγματα, αφού δεν εντάχθηκε ο καπνός στο Μέτρο 2.3, -πριν από δέκα ημέρες ήμουν εδώ με μια άλλη επίκαιρη ερώτηση- τι θα κάνουν αυτοί οι γεωργοί; Τι θα κάνει ο πρωτογενής τομέας; Πού θα πάει αυτή η υπόθεση;

Γι’ αυτόν τον λόγο, κύριε Υπουργέ, είναι πάρα πολύ σοβαρή αυτή η επίκαιρη ερώτηση που σας καταθέτω και οι αποζημιώσεις, για να μπορέσουν πέντε, δέκα άνθρωποι να παραμείνουν στα χωριά.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ιλχάν Αχμέτ.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Αχμέτ, ακούω την αγωνία σας και σέβομαι πραγματικά τη φωνή των κτηνοτρόφων. Ούτε ήρθα εδώ για να ωραιοποιήσω καταστάσεις. Η εικόνα στην αγορά είναι δύσκολη και αυτό το καταλαβαίνουμε. Το μέτρο, όπως σας είπα και στην πρωτολογία μου, είναι προσωρινό. Την επόμενη εβδομάδα θα επανεξεταστεί η κατάσταση. Αυτή η απόφαση για την απαγόρευση των σφαγών και στη Ροδόπη και στον Έβρο δεν είναι πολιτική, είναι απόφαση των κτηνιάτρων, σε συνεργασία με την Ευρωπαϊκή Επιτροπή. Η κατάσταση μόλις σταθεροποιηθεί θα επανεξεταστεί την επόμενη εβδομάδα και ήδη οι υπηρεσίες μας παρακολουθούν την επιδημιολογική εικόνα μέρα με την ημέρα.

Τώρα, για τις αποζημιώσεις. Ξέρετε πάρα πολύ καλά ότι στηρίζουμε την κτηνοτροφία και τον πρωτογενή τομέα έμπρακτα, όχι με λόγια. Και το ξέρετε πάρα πολύ καλά, από τις ΚΥΑ που βγήκαν, ότι οι αποζημιώσεις για το 2024 και το 2025 είναι διπλάσιες για τα θανατωθέντα ζώα σε σχέση με το 2023. Έχουμε αυξημένες τιμές κατά 100% σε όλες τις κατηγορίες και αναλόγως με την ηλικία.

Ήδη μέχρι τώρα έχουν καταβληθεί 30 εκατομμύρια ευρώ σε αποζημιώσεις για θανατωθέντα ζώα, όπως είπατε και εσείς έχουν αποζημιωθεί κτηνοτρόφοι στην περιοχή σας και για τις λειτουργικές δαπάνες των περιφερειών, καθώς και για κτηνιατρικά μέτρα εξυγίανσης του ζωικού κεφαλαίου και έπεται συνέχεια. Οι αποζημιώσεις καταβάλλονται βάσει των σχετικών αιτημάτων των περιφερειών ανά τακτά χρονικά διαστήματα. Η ανασύσταση των εκτροφών, που αναφερθήκατε, προς το παρόν δεν επιτρέπεται από την Ευρωπαϊκή Επιτροπή και είναι και λογικό, λόγω του αυξημένου αριθμού των κρουσμάτων που υπάρχουν ακόμα.

Βεβαίως, θα αναφερθώ και στις ζωοτροφές, όπου σε αυτό, νομίζω, περιμένετε απάντηση. Από το Υπουργείο Οικονομικών έχει ήδη εγκριθεί κονδύλι από το Πρόγραμμα De minimis ύψους 63 εκατομμυρίων ευρώ, αφορά για ζωοτροφές σε όλη τη χώρα και να είστε σίγουρος ότι εντός των επόμενων ημερών θα εκδοθεί η ΚΥΑ. Πρέπει να σας πω ότι η σχετική καθυστέρηση οφείλεται στο γεγονός ότι δημιουργήθηκε ένα πρόβλημα τον τελευταίο μήνα με τους κτηνοτρόφους οι οποίοι λόγω της απαγόρευσης μετακινήσεων στους θερινούς βοσκοτόπους έπρεπε να μπουν και αυτοί μέσα στην εξίσωση, να μπουν μέσα στην ΚΥΑ.

Επομένως, πιστεύω ότι εντός της εβδομάδας θα είμαστε έτοιμοι για να προχωρήσουμε στην υπογραφή της ΚΥΑ και στην κατανομή των ενισχύσεων για τις ζωοτροφές, τις οποίες πραγματικά έχουν ανάγκη οι κτηνοτρόφοι, λόγω του μακρού χρονικού διαστήματος που τα ζώα βρίσκονται εγκλεισμένα.

Τόσο προσωπικά εγώ, αλλά και όλοι στην Κυβέρνηση, κατανοούμε την πίεση που υφίστανται η κτηνοτροφία μας και οι κτηνοτρόφοι μας. Γι’ αυτόν ακριβώς τον λόγο κάνουμε ό,τι είναι δυνατόν δημοσιονομικά για να τους στηρίξουμε, διατηρώντας παράλληλα το ζωικό κεφάλαιο της χώρας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με τη δεύτερη με αριθμό 1130/24-6-2025 επίκαιρη ερώτηση πρώτου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμωνμε θέμα: «Αποζημίωση σε δενδρώδεις καλλιέργειες και σε αγρούς από φερτά υλικά. Πότε επιτέλους θα εκδοθούν οι σχετικές Κοινές Υπουργικές Αποφάσεις;».

Ορίστε, κύριε συνάδελφε, έχετε τον λόγο για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Ποιος θα απαντήσει; Ο κ. Ανδριανός;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Εγώ θα απαντήσω.

**ΒΑΣΙΛΕΙΟΣ ΚΟΚΚΑΛΗΣ:** Α, εσείς. Μάλιστα. Δεν περίμενα να σας δω εδώ. Είχα την εντύπωση, γιατί κάτι ακούστηκε σήμερα ότι θα παραιτηθείτε. Δεν περίμενα να σας δω εδώ μετά απ’ αυτές τις αποκαλύψεις.

Γιατί κάνετε έτσι; Πού είδατε το περίεργο; Ο Λάκης Βασιλειάδης, ο Βουλευτής Πέλλας εχθές σε συνέντευξη στο «DOCUMENTO» είπε ότι είναι θέμα ηθικής τάξεως για τους Υφυπουργούς και εσείς γελάτε; Γελάτε. Αλήθεια, για απαντήστε: Ισχύουν ή δεν ισχύουν; Ως νέο «Μαυρογιαλούρο» θα σας θυμούνται, κύριε Κέλλα.

Τον Σεπτέμβριο, σε ενάμιση μήνα, συμπληρώνονται σχεδόν δύο χρόνια από τον «Daniel». Ο ΕΛΓΑ είναι ήδη έτοιμος, εξ όσων γνωρίζουμε, για να λέμε και τα σωστά. Πότε σκοπεύετε να βγάλετε αυτές τις περιβόητες ΚΥΑ για την αποζημίωση με φερτά υλικά και για τις δενδρώδεις καλλιέργειες; Πότε σκοπεύετε; Και θα σας λένε και ευχαριστώ μετά οι πολίτες; Θα βγείτε να πείτε «εντός των επόμενων ημερών». Δύο χρόνια δενδρώδεις καλλιέργειες, κύριε Κέλλα, και τα χωράφια από τα φερτά υλικά δεν έχουν αποζημιωθεί. Δεν πρέπει να απολογηθείτε γι’ αυτό; Πρέπει. Προφανώς είχατε στο μυαλό σας άλλα πράγματα, τα ρουσφέτια. Και όχι μόνο εσείς. Δεν πρέπει να απολογηθείτε; Πότε επιτέλους θα βγουν αυτές οι ΚΥΑ ώστε να αποζημιωθούν; Θα φτάσουν δυο χρόνια και δυστυχώς δεν θα έχουν αποζημιωθεί οι πληγέντες αγρότες.

Αλλά, προφανώς, το μέλημά σας δεν ήταν αυτό, όπως αποδεικνύεται, διότι οι καθυστερήσεις είναι πάρα πολλές. Θα περιμένω την πρωτολογία σας και θα επανέλθω.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κύριε Υφυπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Κόκκαλη, πραγματικά με εντυπωσιάζετε. Θα ήταν προτιμότερο να ασχοληθείτε με τα προβλήματα στην Παράταξή σας και στο Κόμμα σας, παρά να σκέφτεστε ποιοι θα είναι στην Κυβέρνηση. Το βλέπετε καθημερινά σε όλες τις δημοσκοπήσεις. Και ισχυρή Κυβέρνηση υπάρχει και ισχυρός Πρωθυπουργός υπάρχει και αυτός είναι ο οποίος λαμβάνει τις αποφάσεις. Βέβαια, εσείς δεν εκπλήσσεσθε, το ξέρετε πάρα πολύ καλά, αλλά ο λαϊκισμός δεν έχει όρια στον ΣΥΡΙΖΑ. Τον βλέπουμε εδώ και μερικά χρόνια και ευτυχώς που είχαμε την τετραετία στη διακυβέρνησή σας, για να σας καταλάβει και ο κόσμος και σας έστειλε πάλι από εκεί που ήρθατε.

Αναφερόμενος τώρα στην ερώτησή σας, κύριε Κόκκαλη, για την Κυβέρνηση και για τον ίδιο τον Πρωθυπουργό μας η στήριξη και η ανάπτυξη στον πρωτογενή τομέα της χώρας αποτελεί κύρια προτεραιότητα. Ο πρωτογενής τομέας αντιμετωπίζει πολλές προκλήσεις και δέχεται πλήγματα, ιδίως λόγω της κλιματικής αλλαγής.

Γνωρίζω, όπως ξέρετε, από πρώτο χέρι τις πληγές που μετρά η Λάρισα, αλλά και ολόκληρη η Θεσσαλία από τις καταστροφικές πλημμύρες του «Daniel» και του «Elias». Ήταν, ουσιαστικά, η μεγαλύτερη καταστροφή την οποία έπρεπε να διαχειριστεί το ελληνικό κράτος στην ιστορία του. Γι’ αυτό και ως Κυβέρνηση και ως ΥΠΑΑΤ, βρισκόμαστε από την πρώτη στιγμή δίπλα τους για να τους στηρίξουμε με κάθε δυνατό τρόπο να ορθοποδήσουν.

Όσον αφορά στις ζημιές στο φυτικό κεφάλαιο, στις δενδρώδεις καλλιέργειες του Νομού Λαρίσης, οι γεωτεχνικές υπηρεσίες του ΕΛΓΑ ολοκλήρωσαν τις εξατομικευμένες εκτιμήσεις για τις ζημιές του φυτικού κεφαλαίου. Ειδικότερα, για τη Θεσσαλία έχουν υποβληθεί επτά χιλιάδες εννιακόσιες δηλώσεις που αφορούν στο φυτικό κεφάλαιο, δενδρωδών καλλιεργειών και αμπελοκαλλιεργειών. Οι ζημιές που προκλήθηκαν στο φυτικό κεφάλαιο καλλιεργειών της Περιφέρειας Θεσσαλίας λόγω «Daniel» και «Elias» εντάχθηκαν στο θεσμικό πλαίσιο της κρατικής αρωγής. Επισπεύδον Υπουργείο για την έκδοση της ΚΥΑ είναι το Υπουργείο Κλιματικής Κρίσης και Πολιτικής Προστασίας. Απομένουν κάποιες υπηρεσιακές διαδικασίες, ώστε το Υπουργείο να προχωρήσει στις αποζημιώσεις. Ήδη το Διοικητικό Συμβούλιο του ΕΛΓΑ έχει στείλει πλήρη έκθεση στο Υπουργείο Πολιτικής Προστασίας.

Η πολιτεία, πάντως, έχει ήδη καλύψει μεγάλο μέρος των υλικών ζημιών που προήλθαν από τις θεομηνίες. Ως πρώτη αρωγή έναντι κρατικής αρωγής στην Περιφέρεια Θεσσαλίας έχουν πιστωθεί 62,85 εκατομμύρια ευρώ σε είκοσι δύο χιλιάδες εννιακόσιες εξήντα τέσσερις περιπτώσεις αγροτών και κτηνοτρόφων. Ειδικά, στην Περιφερειακή Ενότητα Λάρισας έχουν πιστωθεί συνολικά 24.490.000 ευρώ σε εννέα χιλιάδες εκατόν δεκαεννιά δικαιούχους αγρότες και κτηνοτρόφους.

Οι αποζημιώσεις, κατά τη συντριπτική τους πλειοψηφία, έχουν δοθεί, ενώ επίκειται εντός της εβδομάδος και η άμεση πληρωμή των τελευταίων χιλίων εκατό φακέλων που υπάρχουν στο Υπουργείο, αλλά και στην Περιφέρεια Θεσσαλίας. Κατά δήλωση δε του Περιφερειάρχη Θεσσαλίας, δεν μένει κάτι άλλο απλήρωτο.

Τέλος, στο πλαίσιο της κρατικής αρωγής προς πληγείσες επιχειρήσεις, φορείς και εκμεταλλεύσεις στην Περιφέρεια Θεσσαλίας έχουν πιστωθεί 90 εκατομμύρια σε δεκατέσσερις χιλιάδες δικαιούχους αγρότες και κτηνοτρόφους. Οι υπηρεσίες του Υπουργείου Κλιματικής Κρίσης και Πολιτικής Προστασίας συνεργάζονται με τις υπηρεσίες της Περιφέρειας για τη δρομολόγηση της έκδοσης αποφάσεων τελικής επιχορήγησης.

Στη δευτερολογία μου θα αναφερθώ στο ερώτημά σας για την αποζημίωση των χωραφιών τα οποία έμειναν ακαλλιέργητα λόγω φερτών υλικών.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, λαϊκιστής; Λαϊκιστής; Ο Γενικός Γραμματέας του δικού σας Υπουργείου, ο κ. Στρατάκος, είπε ότι εσείς δεν ζείτε χωρίς τα ρουσφέτια και εγώ είμαι λαϊκιστής; Σας κακολογούσε ο Γενικός Γραμματέας; Τα κάνατε ή τζάμπα σας κακολογούνε; Δεν ντρέπεστε να λέτε ότι είμαστε λαϊκιστές; Δεν ντρέπεστε και πετάτε τη μπάλα στην εξέδρα με το τι κάνει η Κυβέρνηση, με το χαρτί της κρατικής αρωγής. Αυτό το ποσό συγκεκριμένα σας ζήτησα. Τα κάνατε τα ρουσφέτια ή δεν τα κάνατε; Δεν πρέπει να μάθει ο λαός; Ναι ή όχι; Εγώ είπα ότι δεν ζείτε χωρίς ρουσφέτια ή ο Στρατάκος; Αν το είπα εγώ, να ζητήσω συγγνώμη. Στη δευτερολογία σας να το ξεκαθαρίσετε και δεύτερον, να πείτε το ακριβές χρονοδιάγραμμα έκδοσης της σχετικής ΚΥΑ για τα φερτά υλικά και πληρωμής των αγροτών.

Ως προς το γεγονός ότι έρχεται ένα ενημερωτικό σημείωμα και λέτε 60 εκατομμύρια ευρώ, ξέρετε ότι υπάρχουν πολλές αδικίες, όπως πιθανόν να έχουν γίνει αδικίες και με τον ΕΛΓΑ στη Θεσσαλία, με πιθανό άνοιγμα του ΟΣΔΕ, ώστε οι καλαμιές δηλώθηκαν ντοματιές. Γι’ αυτό μην παίρνετε πολύ φόρα. Θα περιμένω.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κύριε Υφυπουργέ, έχετε τον λόγο για τη δευτερολογία σας.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Προφανώς, κύριε Κόκκαλη, καθίσταται σαφές ότι κανένα ενδιαφέρον δεν έχετε για το τι θα πάρουν οι αγρότες και οι κτηνοτρόφοι της Θεσσαλίας. Απολύτως κανένα ενδιαφέρον! Άλλα σας ενδιαφέρουν. Όμως, πείτε πρώτα τα δικά σας και μετά πάτε στους άλλους.

Πρώτα να πείτε τα δικά σας, κύριε Κόκκαλη. Το τι λένε οι τρίτοι είναι άλλο κεφάλαιο, τελείως διαφορετικό. Κοιτάξτε τα προσωπικά σας.

Όσον αφορά στην αποζημίωση για απώλεια εισοδήματος από ακαλλιέργητα χωράφια της Περιφερειακής Ενότητας Λάρισας λόγω φερτών υλικών, επίκειται άμεσα η έκδοση της ΚΥΑ. Προϋπόθεση για τη χορήγηση της κρατικής ενίσχυσης η οποία χορηγείται ανά είδος καλλιέργειας που έχουν δηλωθεί τα εν λόγω αγροτεμάχια το 2023, είναι η δήλωση των αγροτεμαχίων στην ενιαία αίτηση ενίσχυσης του 2023, για να μπορεί να γίνει η χωρική τους συσχέτιση. Τα αιτήματα των αγροτών έχουν πιστοποιηθεί βάσει της εικόνας από τον δορυφόρο και θα αποζημιωθούν άμεσα.

Στις 12 Ιουνίου, ο Υπουργός, ο κ. Τσιάρας, διαβίβασε το αίτημα στο Υπουργείο Εθνικής Οικονομίας και Οικονομικών, στο Γενικό Λογιστήριο του Κράτους, με θέμα «Ενίσχυση πιστώσεων του τακτικού προϋπολογισμού του ΥΠΑΑΤ και πίστωση συνολικού ύψους 12 εκατομμυρίων ευρώ για την ενίσχυση των αγροτών».

Στις 25 Ιουνίου, το Γενικό Λογιστήριο του Κράτους ενέκρινε το αίτημα για την ενίσχυση πιστώσεων του τακτικού προϋπολογισμού του Υπουργείου Αγροτικής Ανάπτυξης και Τροφίμων με 12 εκατομμύρια ευρώ. Ο Υπουργός Αγροτικής Ανάπτυξης υπέγραψε τη σχετική ΚΥΑ, η οποία βρίσκεται στο γραφείο του κ. Πετραλιά και αναμένεται η υπογραφή από τον Υφυπουργό ίσως και σήμερα. Ακολουθεί, στη συνέχεια, η διαδικασία για την έκδοση του ΦΕΚ και με την έκδοση του ΦΕΚ ο ΟΠΕΚΕΠΕ προβαίνει στην καταβολή των ενισχύσεων στους δικαιούχους.

Υπήρξαν, πράγματι, καθυστερήσεις, οι οποίες οφείλονται όμως στην ιδιαιτερότητα των αποζημιώσεων φυσικών καταστροφών, καταγραφή ζημιών, δικαίωση, διαπίστωση δικαιούχων, εξακρίβωση των ποσών.

Για την Κυβέρνησή μας, κύριε Κόκκαλη, ο πρωτογενής τομέας είναι οι άνθρωποί του. Αυτούς θα συνεχίζουμε να στηρίζουμε, ανταποκρινόμενοι άμεσα στις ανάγκες και στα δίκαια αιτήματά τους.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την πέμπτη με αριθμό 1145/30-6-2025 επίκαιρη ερώτηση δεύτερου κύκλου της Βουλευτού Λακωνίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Παναγιώτας Γρηγοράκου προς τον Υπουργό Αγροτικής Ανάπτυξης και Τροφίμων, με θέμα: «Αντιμετώπιση των προβλημάτων που προκαλεί ο λαγοκέφαλος στους αλιείς της Λακωνίας».

Θα απαντήσει ο Υφυπουργός, ο κ. Κέλλας.

Έχετε τον λόγο, κυρία συνάδελφε, για την πρωτολογία σας.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κύριε Υπουργέ, σήμερα γνωρίζετε πάρα πολύ καλά ότι η κλιματική αλλαγή δεν επηρεάζει μόνο το περιβάλλον, αλλά επηρεάζει και τους ανθρώπους, την κοινωνία, την οικονομία, την ποιότητα ζωής μας.

Οι αυξανόμενες θερμοκρασίες των θαλασσών έχουν ήδη οδηγήσει σε ριζικές αλλαγές στα θαλάσσια οικοσυστήματα, με σοβαρές επιπτώσεις στις τοπικές κοινωνίες και τις παραγωγικές τους δραστηριότητες. Οι επαγγελματίες αλιείς της Λακωνίας ήδη τις βιώνουν, ακριβώς επειδή είναι αντιμέτωποι με μια αυξανόμενη απειλή, η οποία δεν είναι άλλη από τον λαγοκέφαλο. Ο λαγοκέφαλος είναι ένα εισβολικό και άκρως επιθετικό είδος, το οποίο έχει κάνει έντονη την παρουσία του στις θαλάσσιες περιοχές της Λακωνίας, προκαλώντας ανυπολόγιστες ζημιές στα αλιευτικά εργαλεία, μείωση των αλιευμάτων και απώλεια εισοδήματος για τους επαγγελματίες του κλάδου. Η κατάσταση, μάλιστα, αυτή έχει επιδεινωθεί τα τελευταία χρόνια και δυστυχώς, οι ψαράδες της περιοχής βρίσκονται σε απόγνωση.

Παράλληλα, μεγάλη επίπτωση υπάρχει και στον τουριστικό κλάδο της περιοχής, καθώς η παρουσία του λαγοκέφαλου λειτουργεί αποτρεπτικά για τους επισκέπτες και τους λουόμενους, γεγονός που ενδέχεται να πλήξει περαιτέρω την τοπική κοινωνία.

Γνωρίζουμε και σίγουρα, γνωρίζετε και εσείς ακόμα καλύτερα από εμάς, ότι το πρόβλημα αυτό δεν είναι μόνο ελληνικό. Είναι, προφανώς και μέσα στη Μεσόγειο. Όμως, η αντιμετώπισή του ζητά στοχευμένες παρεμβάσεις, που λαμβάνουν υπ’ όψιν τις ιδιαίτερες συνθήκες κάθε περιοχής.

Στην περίπτωση, μάλιστα, της Λακωνίας, δυστυχώς, αυτή τη στιγμή δεν έχουμε κανένα ειδικό μέτρο και ούτε έχει δοθεί έμφαση στην ανακούφιση των αλιέων, όπως, για παράδειγμα, έχει γίνει στην Κύπρο, όπου θεσπίστηκαν κίνητρα για την υπεραλίευση του λαγοκέφαλου με θετικά αποτελέσματα.

Επομένως, λοιπόν, τα ερωτήματά μας είναι ποια άμεσα μέτρα προτίθεται να λάβει το Υπουργείο Αγροτικής Ανάπτυξης για την αντιμετώπιση του προβλήματος του λαγοκέφαλου, που πλήττει την αλιεία στην περιοχή της Λακωνίας, με στόχο την ουσιαστική στήριξη των επαγγελματιών αλιέων της περιοχής και αν, φυσικά, το Υπουργείο προτίθεται να θεσπίσει μέτρα για την υπεραλίευση του λαγοκέφαλου, ώστε να μειωθεί ο πληθυσμός του κατά το πρότυπο επιτυχημένων πολιτικών που εφαρμόστηκαν σε άλλες ευρωπαϊκές χώρες.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία συνάδελφο.

Κύριε Υφυπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Αγαπητή συνάδελφε, γνωρίζουμε τα προβλήματα που αντιμετωπίζουν οι αλιείς μας λόγω των εισβολικών ειδών. Έχουμε συναντηθεί με εκπροσώπους των αλιέων και έχουμε συζητήσει εκτενώς τα προβλήματα αυτά. Και ως Κυβέρνηση, από την πρώτη στιγμή βρισκόμαστε δίπλα τους, για να βελτιώσουμε τις συνθήκες εργασίας τους με κάθε δυνατό τρόπο.

Στη χώρα μας δίνουμε ιδιαίτερη έμφαση στα χωροκατακτητικά είδη, με βασικότερο τον λαγοκέφαλο, ακριβώς λόγω των σοβαρών συνεπειών στη βιοποικιλότητα, αλλά και των οικονομικών και κοινωνικών επιπτώσεων που αυτά έχουν. Ασφαλώς το πρόβλημα της εξάπλωσης του εν λόγω είδους δεν αφορά μόνο στη Λακωνία, αλλά σε όλο το Νότιο Αιγαίο, στα Δωδεκάνησα, την Κρήτη, τις Κυκλάδες και φυσικά την Πελοπόννησο, όπως φυσικά και τις υπόλοιπες περιοχές της Μεσογείου. Η δράση για την αντιμετώπιση του λαγοκέφαλου και εν γένει όλων των χωροκατακτητικών ειδών υλοποιείται τόσο σε ενωσιακό επίπεδο, όσο και σε εθνικό.

Η Ευρωπαϊκή Ένωση έχει υιοθετήσει από το 1982 τη διεθνή σύμβαση για τη διατήρηση της άγριας ζωής και του φυσικού περιβάλλοντος της Ευρώπης, γνωστή ως Σύμβαση της Βέρνης. Η Ελλάδα ως συμβαλλόμενο μέρος, αλλά και ως κράτος-μέλος της Ευρωπαϊκής Ένωσης, λαμβάνει διαχρονικά μέτρα και εφαρμόζει πολιτικές οι οποίες μεταξύ άλλων αποσκοπούν στον μετριασμό των δυσμενών επιπτώσεων της εισαγωγής και της εξάπλωσης ξένων ειδών στη βιοποικιλότητα των υδάτων της Ένωσης.

Δυστυχώς, όμως, είναι και πρακτικά και φυσικά αδύνατο να εφαρμόσεις μέτρα προστασίας στη θάλασσα. Έτσι η Μεσόγειος έχει εποικισθεί από πολλά ξενικά είδη με διάφορους τρόπους και κυρίως με μεταφορά μέσω της Διώρυγας του Σουέζ.

Το πρόβλημα των χωροκατακτητικών ειδών εξετάζεται και σε περιφερειακό επίπεδο από την Ευρωπαϊκή Ένωση, αλλά και από τη Γενική Επιτροπή για την Αλιεία στη Μεσόγειο, τη γνωστή GFCM, ενώ αποτελεί στόχο του MedFish4Ever, αλλά και το ACTION PLAN του GFCM αντίστοιχα.

Σε ευρωπαϊκό επίπεδο έχουν εκδοθεί οδηγίες του Συμβουλίου και κανονισμοί για την πρόληψη και διαχείριση της εισαγωγής και εξάπλωσης χωροκατακτητικών ξένων ειδών. Για την εφαρμογή του εν λόγω κανονισμού εκδόθηκε Η ΚΥΑ των Υπουργείων Περιβάλλοντος, Ανάπτυξης, Ναυτιλίας και Αγροτικής Ανάπτυξης, με την οποία ορίστηκε ως αρμόδια κεντρική συντονιστική αρχή η Διεύθυνση Διαχείρισης Φυσικού Περιβάλλοντος και Βιοποικιλότητας. Η διεύθυνση αυτή είναι, μεταξύ άλλων, η αρμόδια για να εκπονεί σχέδια δράσης για τις διαδρομές των χωροκατακτητικών ξένων ειδών, να ελέγχει την εισαγωγή και εξάπλωση εισβολικών ειδών, να εφαρμόζει σχετικά διαχειριστικά μέτρα, να συντάσσει και τηρεί τον εθνικό κατάλογο χωροκατακτητικών ξένων ειδών.

Σε εθνικό επίπεδο για την εφαρμογή των ανωτέρω κανονισμών επισπεύδουσες αρχές είναι οι υπηρεσίες και οι φορείς του Υπουργείου Περιβάλλοντος και Ενέργειας και όπου απαιτείται συμπράττουν και άλλα Υπουργεία, όπως είναι το Υπουργείο Αγροτικής Ανάπτυξης και Τροφίμων, το Υπουργείο Ναυτιλίας και Νησιωτικής Πολιτικής.

Ήδη, με σχετική Υπουργική Απόφαση έχει εγκριθεί σχέδιο δράσης για τη διαδρομή εισαγωγής των χωροκατακτητικών ξενικών ειδών στην Ελλάδα για τα έτη 2023-2029. Ο σκοπός του σχεδίου δράσης είναι η αντιμετώπιση της ακούσιας εισαγωγής και εξάπλωσης μέσω των τριών διαδρομών εισαγωγής προτεραιότητας των χωροκατακτητικών ξενικών ειδών ενδιαφέροντος στην επικράτεια της χώρας, συμπεριλαμβανομένων των χωρικών θαλάσσιων υδάτων.

Σημειώνω ότι πρόσφατα παραλήφθηκε από τον ΟΦΥΠΕΚΑ μελέτη του ΕΛΚΕΘΕ, με αντικείμενο την κατάρτιση σχεδίου δράσης, διαχείρισης πληθυσμού του λαγοκέφαλου. Περιμένουμε με ενδιαφέρον τις προτάσεις του αρμόδιου Υπουργείου και τη συνεργασία με την Κεντρική Συντονιστική Αρχή.

Στη δευτερολογία μου θα αναφερθώ συγκεκριμένα στα μέτρα που έχουμε λάβει για την αντιμετώπιση των χωροκατακτητικών ξένων ειδών, αλλά και τη στήριξη των αλιέων μας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Υπουργέ.

Κυρία Γρηγοράκου, έχετε τον λόγο.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κύριε Υπουργέ, χαίρομαι που πραγματικά το Υπουργείο αναγνωρίζει το συγκεκριμένο πρόβλημα. Μας είπατε ότι έχετε συναντηθεί κι εσείς πάρα πολλές φορές με διαφόρους αλιείς από διάφορες περιοχές της Ελλάδας οι οποίοι σας έχουν παραθέσει το πρόβλημα. Μας είπατε ότι δεν αφορά τη Λακωνία. Προφανώς κι εμείς οι ίδιοι αναφερθήκαμε στο ότι αφορά τη Μεσόγειο και υπάρχουν κι άλλες περιοχές στην Ελλάδα, όπως για παράδειγμα η Κρήτη που έχει ακόμα μεγαλύτερο πρόβλημα από εμάς. Αναφερθήκατε στη Σύμβαση της Βέρνης, ότι εξετάζεται περιφερειακά. Μας μιλήσατε φυσικά για μια συντονιστική αρχή, διότι έχουμε συνηθίσει, είναι η αλήθεια, να δημιουργούνται Αρχές, Διευθύνσεις, να υπάρχουν άτομα τα οποία εργάζονται πάνω σ’ αυτό, αλλά δυστυχώς συγκεκριμένα μέτρα να μην βλέπουμε. Μας μιλήσατε και μας είπατε ότι η συγκεκριμένη Διεύθυνση είναι επιφορτισμένη με τις διάφορες δράσεις, ότι φτιάχνει τον κατάλογο των χωροκατακτητικών ψαριών, μας μιλήσατε και για το Σχέδιο Δράσης 2023-2029 και για τις μελέτες τις οποίες έχετε λάβει από τον ΟΦΥΠΕΚΑ. Προφανώς κι αυτό είναι θετικό. Το θέμα είναι ότι αυτήν τη στιγμή δυστυχώς εδώ και πάρα πολλά χρόνια οι συγκεκριμένοι άνθρωποι του μεροκάματου δεν έχουν δει κάποιο μέτρο από την πλευρά της Κυβέρνησης.

Θα ήθελα, αν μου επιτρέπετε, να αναφερθώ συγκεκριμένα, γιατί κι εμείς έχουμε κάνει πολλές συζητήσεις με τους τοπικούς ψαράδες στα Βάτικα, με τους ψαράδες στην Ελαφόνησο, στα Βελανίδια, ακόμα και με τους ψαράδες της Μάνης. Κι επιτρέψτε μου να δώσω και στα Πρακτικά και να καταθέσω από την Εφημερίδα «Τα Βάτικα», στο φύλλο του Απριλίου-Μαΐου 2025, ότι συγκεκριμένα οι αλιείς της περιοχής των Βατίκων προχώρησαν σε κινητοποιήσεις που μεταξύ άλλων ήταν φυσικά και το θέμα του λαγοκέφαλου.

Και θα το καταθέσω αυτό και στα Πρακτικά.

(Στο σημείο αυτό η Βουλευτής κ. Παναγιώτα (Νάγια) Γρηγοράκου καταθέτει για τα Πρακτικά την προαναφερθείσα εφημερίδα, η οποία βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, από τις διάφορες συζητήσεις τις οποίες είχαμε κάνει, επιτρέψτε μου να σας αναφέρω σαν σε τίτλους αυτό ακριβώς το οποίο μας είπατε και νομίζω ότι περιγράφει με τον πιο γλαφυρό τρόπο ακριβώς το πρόβλημα το οποίο βιώνουν οι ψαράδες της Λακωνίας: Ο λαγοκέφαλος μάς τρώει το μεροκάματο. Το καλαμάρι, το χταπόδι, οι σουπιές έχουν εξαφανιστεί λόγω του λαγοκέφαλου. Μας καταστρέφει τα δίχτυα και τα αγκίστρια και δεν ζυγώνει ψάρι όταν υπάρχει ο λαγοκέφαλος. Άρα, βλέπουμε ότι είναι ένα ψάρι το οποίο δυστυχώς αγαπάει τα ελληνικά νερά, τα αγαπάει πλέον διότι έχει αυξηθεί η θερμοκρασία της θάλασσας. Παλιότερα δεν ήταν έτσι, αλλά λόγω της κλιματικής αλλαγής, όπως μου είπαν, ο λαγοκέφαλος έχει γίνει μόνιμος κάτοικος Ελλάδας. Και φυσικά το βασικό και το μεγάλο πρόβλημα είναι ότι το ψάρι αυτό δεν έχει φυσικό εχθρό. Είναι θηρευτής και επομένως πολλαπλασιάζεται ανεξέλεγκτα.

Ακριβώς λίγο πριν μπούμε στη συγκεκριμένη Αίθουσα έλαβα ένα τηλέφωνο από την περιοχή της Μάνης οι οποίοι μου ανέφεραν κιόλας ότι εν απουσία των μέτρων από την πλευρά της Κυβέρνησης προσπαθούν οι ίδιοι οι ψαράδες να καλλιεργήσουν για παράδειγμα μέσα στη θάλασσα ώστε να μπορέσουν οι σμέρνες να τρώνε τον λαγοκέφαλο, προσπαθώντας, αφού αλιεύουν τον λαγοκέφαλο, να του βγάζουν το δηλητήριό του από μέσα, να τον πετάνε πάλι πίσω στη θάλασσα για να εκπαιδεύσουν τις σμέρνες να μπορούν να το καταναλώνουν, τουλάχιστον ό,τι είναι σε μικρή ηλικία, διότι αντιλαμβάνεστε ότι λόγω μεγέθους τα μεγάλα δεν υπάρχει περίπτωση να φαγωθούν.

Άρα, εμείς αυτό το οποίο λέμε είναι ότι στη Λακωνία, ειδικά στην περιοχή των Βατίκων, στον Κάβο Μαλιά, στα Βελανίδια, στην Ελαφόνησο και στη Μάνη το πρόβλημα είναι υπαρκτό και πιεστικό.

Ζητάμε άμεση πολιτική βούληση και συγκεκριμένα μέτρα. Γι’ αυτόν τον λόγο ζητάμε από εσάς να αποζημιωθούν οι αλιείς, να ενισχυθούν οικονομικά για τη ζημιά την οποία έχουν ήδη υποστεί, να επιδοτηθεί η υπεραλίευση του λαγοκέφαλου για να υπάρξει μείωση του πληθυσμού τους και βέβαια να επιδοτηθούν τα ειδικά αλιευτικά εργαλεία για την αλίευσή του.

Οπότε λοιπόν με την ευκαιρία της παρούσης, κύριε Υπουργέ, θα ήθελα παρακαλώ να μου απαντήσετε σε συγκεκριμένα μέτρα τα οποία θα υπάρχουν για τη Λακωνία συγκεκριμένα και για τους αλιείς του τόπου μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Γρηγοράκου.

Κύριε Υφυπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ.

Κυρία Γρηγοράκου, ακριβώς επειδή στο ΥπΑΑΤ γνωρίζουμε τις διαστάσεις του προβλήματος και αναζητούμε την καλύτερη δυνατή λύση για τους αλιείς κατά την προγραμματική περίοδο 2014-2020 χρηματοδοτήθηκαν από το Ειδικό Επιχειρησιακό Πρόγραμμα Αλιείας και Θάλασσας, το ΕΠΑΛΘ, στοχευμένες δράσεις με σκοπό τη διατήρηση και τη βελτίωση της βιοποικιλότητας, την αποκατάσταση των θαλάσσιων οικοτόπων κ.λπ. Τέτοια μέτρα είναι το μέτρο 6116, ο εναλλακτικός τρόπος αξιοποίησης των αλλόχθων ιχθύων του γένους λαγοκέφαλος και παραγωγή ιχθυάλευρου, προϋπολογισμού 388.000 ευρώ περίπου, καθώς και το μέτρο 6118, που είναι η ανάπτυξη καινοτόμων μέτρων καταγραφής, χαρτογράφησης και περιορισμού των πληθυσμών των εισβολικών ειδών λαγοκέφαλου και λεοντόψαρου στις ελληνικές θάλασσες, ύψους 969.000 ευρώ.

Οι μελέτες έχουν ολοκληρωθεί. Τα αποτελέσματα των ανωτέρω προγραμμάτων, ειδικά για τον λαγοκέφαλο, εστιάζουν στις δυσκολίες αξιοποίησης του αλιεύματος αυτού του είδους.

Αναφέρεστε στην ερώτησή σας, αγαπητή συνάδελφε, σε μη υλοποίηση κανενός μέτρου για τη στήριξη των πληγέντων αλιέων της Λακωνίας. Σας υπενθυμίζω λοιπόν ότι για πρώτη φορά φέτος ενεργοποιήθηκε η Δράση 1.6.2 από το ΠΑΛΥΘ 2021-2027. Μέσω αυτής, στηρίζουμε τους αλιείς της παράκτιας αλιείας που έχουν υποστεί ζημιές και καταστροφές στα αλιευτικά τους εργαλεία, αλλά και στα αλιεύματα από τα προστατευόμενα είδη κατά την άσκηση της αλιευτικής τους δραστηριότητας για τρεις χρονιές 2022, 2023 και 2024.

Εκδώσαμε σχετική πρόσκληση για την υποβολή αιτήσεων χρηματοδότησης συνολικής αξίας 40 εκατομμυρίων ευρώ και ήδη έχουμε καταβάλει συνολικά 40 εκατομμύρια ευρώ σε εννέα χιλιάδες τριακόσιες πενήντα εννιά αιτήσεις αλιευτικών σκαφών. Έχουν πληρωθεί οι οκτώ χιλιάδες οκτακόσιες είκοσι τέσσερις, δεκαπέντε αιτήσεις έχουν φορολογικές, ασφαλιστικές εκκρεμότητες και είκοσι ένα άτομα έχουν υποβάλει ένσταση.

Στο πλαίσιο του Ειδικού Σχεδίου 1.6 του ΠΑΛΥΘ εξετάζουμε το ενδεχόμενο εφαρμογής περιφερειακών δράσεων στις παράκτιες περιοχές, προσαρμοσμένων στις ιδιαιτερότητες και την ένταση του προβλήματος ανά περίπτωση, λαμβάνοντας υπ’ όψιν την εκτεταμένη διασπορά-εξάπλωση του λαγοκέφαλου από το Ιόνιο μέχρι το Αιγαίο και το Λιβυκό Πέλαγος.

Τέλος, όσον αφορά την εφαρμογή του μέτρου παροχής κινήτρων για την υπεραλίευση λαγοκέφαλου σε άλλες χώρες, προφανώς αναφέρεστε στην Κύπρο, συγκρίνετε ανόμοια πράγματα. Η ακτογραμμή της Κύπρου είναι πολύ μικρότερη και έχει λιγότερες και διαφορετικού τύπου αλιευτικές κοινότητες σε σχέση με τη χώρα μας, γεγονός που διευκολύνει τον συντονισμό και την εφαρμογή των μέτρων συγκέντρωσης των αλιευόμενων ποσοτήτων του λαγοκέφαλου. Όμως, το παρακολουθούμε το πρόβλημα και θα επανέλθουμε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την έβδομη με αριθμό 1150/30-6-2025 επίκαιρη ερώτηση δεύτερου κύκλου του Βουλευτή Μαγνησίας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Βασίλειου Μεταξά προς τον Υπουργό Αγροτικής Ανάπτυξης και Τροφίμων με θέμα: «Άμεσα μέτρα αντιμετώπισης των κρουσμάτων ευλογιάς σε αιγοπρόβατα στην περιοχή της Μαγνησίας».

Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Ευχαριστώ πολύ, κύριε Πρόεδρε.

Κύριε Υφυπουργέ, για άλλη μια φορά μέσα σε πολύ μικρό χρονικό διάστημα είμαστε εδώ -σας έκανα και αντίστοιχη ερώτηση τον Γενάρη- γιατί εδώ και έναν χρόνο στην περιοχή της Μαγνησίας -και όχι μόνο και σε άλλες περιοχές της Ελλάδας εξαιτίας των δικών σας ελλείψεων, εξαιτίας της δικής σας πολιτικής σε πολλές περιοχές- οι κτηνοτρόφοι στενάζουν από την εξάπλωση της νόσου της ευλογιάς. Εδώ και έναν χρόνο η ευλογιά επανεμφανίζεται σταδιακά σε πολλές περιοχές της Μαγνησίας. Η κατάσταση χαρακτηρίζεται από τους ίδιους τους κτηνοτρόφους ως τραγική, αφού σε συνδυασμό με τις πλημμύρες, τις μεγάλες πλημμύρες του 2023, έχει καταστραφεί ένα τεράστιο ποσοστό του ζωικού κεφαλαίου στην περιοχή.

Από κοινού Κυβέρνηση, Περιφέρεια, δήμοι νίπτουν τας χείρας τους, δεν παίρνουν κανένα απολύτως μέτρο για την επαρκή στελέχωση των Κτηνιατρικών Υπηρεσιών για έργα όπως απολυμάνσεις, περιφράξεις, απολυμαντικές τάφρους και άλλα, μέτρα για την ένταση των απαιτούμενων ελέγχων σε σφαγεία, τυροκομεία, διακίνηση ζωοτροφών. Το αντίθετο, σε κάθε έξαρση κρουσμάτων υπάρχει καθησυχασμός, το γνωστό μπαλάκι ευθυνών ανάμεσα στις Υπηρεσίες και από εκεί και πέρα, τα όποια μέτρα αντιμετώπισης περιορίζονται μόνο στη θανάτωση των κοπαδιών και την καραντίνα και από εκεί και πέρα, «κόψτε τον λαιμό σας και όταν και αν σας δώσουμε τις αποζημιώσεις».

Είναι χαρακτηριστικό δε το τι γίνεται με τις αποζημιώσεις που δίνονται μετά από μήνες ή και χρόνο. Σχεδόν δύο χρόνια μετά τις πλημμύρες και ακόμα οι κτηνοτρόφοι περιμένουν το περιβόητο μέτρο 5.2., ακόμη δεν το έχουν πάρει μετά από δύο χρόνια και την ίδια στιγμή δεν υπάρχει καμία μέριμνα για τη στήριξη των παραγωγών το διάστημα της καραντίνας και μετά, μέχρι να πάρουν τις αποζημιώσεις, που όλη αυτήν την περίοδο δεν έχουν κανένα απολύτως εισόδημα. Και το ίδιο ισχύει και για τους αγρότες που παράγουν ζωοτροφές και για το ίδιο χρονικό διάστημα δεν μπορούν να πουλήσουν το προϊόν τους.

Απαιτούνται, λοιπόν, συγκεκριμένα, ολοκληρωμένα μέτρα τα οποία τα έχουμε θέσει και ως ΚΚΕ και οι αγροτικοί σύλλογοι της περιοχής και κύριε Υφυπουργέ, τι να πω; Ελπίζω να μην κάνετε μία αντιγραφή της απάντησης που είχατε δώσει πριν από έξι μήνες εδώ πέρα για το ίδιο ακριβώς θέμα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μεταξά.

Ορίστε, κύριε Υφυπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Μεταξά, αυτήν τη στιγμή πραγματικά έχουμε έξαρση κρουσμάτων. Δεν το κρύβουμε. Ωστόσο, δεν ωφελεί ούτε να χάνουμε την ψυχραιμία μας ούτε να τρομοκρατούμε τον κόσμο. Και ξέρετε ποιος είναι πρωταθλητής στα αυξημένα κρούσματα; Δεν το ξέρετε; Το ξέρετε, η Μαγνησία.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Ναι και πώς το εξηγείτε αυτό; Για πείτε! Το λέτε με μομφή! Πώς το εξηγείτε;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν έχετε τον λόγο. Κύριε Μεταξά, δεν μπορείτε να παίρνετε τον λόγο επειδή θέλετε.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Δεν το λέω με μομφή. Εγώ δεν σας διέκοψα! Έτσι;

Έχουμε, λοιπόν, σε πέντε συγκεκριμένες περιοχές της Ελλάδας κρούσματα, είναι η Ξάνθη, είναι η Χαλκιδική, είναι η Μαγνησία, είναι η Λάρισα και είναι και η Φωκίδα, Αγρίνιο. Είναι πρωταθλητές.

Εκείνο που χρειάζεται, όμως, είναι άμεσα αντανακλαστικά και μέτρα και αυτό ακριβώς κάνουμε. Όπως πετύχαμε να εξαλείψουμε την πανώλη, παλεύουμε να κάνουμε το ίδιο και με την ευλογιά. Δεν είναι εύκολο ούτε κάτι που γίνεται άμεσα. Και ξέρετε πάρα πολύ καλά ότι η ευλογιά συνδέεται με υψηλή νοσηρότητα και θνητότητα, όπως επίσης ότι ο ιός επιβιώνει στο περιβάλλον -το έχω πει κατ’ επανάληψη, θα το επαναλάβω- για έξι μήνες και βέβαια, μεταφέρεται πολύ εύκολα.

Στην Περιφέρειά σας τη Μαγνησία μέσα στο 2025 είχαμε είκοσι εννέα κρούσματα, κρούσματα σε είκοσι εννέα εκτροφές. Γι’ αυτόν τον λόγο ακριβώς πήραμε αυστηρά μέτρα σε συμφωνία με την Ευρωπαϊκή Επιτροπή για την καλύτερη και αμεσότερη διαχείριση της νόσου, επειδή είχαμε αύξηση των κρουσμάτων. Έτσι, από τα μέσα Ιουνίου και για είκοσι μία μέρες έχουμε καθολική απαγόρευση όλων των μετακινήσεων αιγοπροβάτων, συμπεριλαμβανομένων και των ζώων τα οποία προορίζονται για σφαγή, εντός των ζωνών προστασίας, επιτήρησης και περαιτέρω απαγορευμένων ζωνών και διεύρυνση των υφιστάμενων ζωνών σε πέντε, είκοσι και σαράντα χιλιόμετρα αντίστοιχα στις ζώνες προστασίας, επιτήρησης και περαιτέρω απαγορευμένης. Τα μέτρα αυτά αναμένεται να επικαιροποιηθούν τις επόμενες ημέρες ανάλογα με την πορεία των κρουσμάτων και βέβαια, εκείνο το οποίο είναι υποχρεωτικό, απαραίτητο είναι τα μέτρα βιοασφάλειας τα οποία πρέπει να λαμβάνουν όλοι και κυρίως οι κτηνοτρόφοι μας, αλλά και τα ζωάδικα και οι μεταφορές γάλακτος και λοιπά.

Λέτε, κύριε Μεταξά, ότι Κυβέρνηση, Περιφέρεια και δήμοι νίπτουμε τας χείρας μας και δεν παίρνουμε κανένα μέτρο για τη στελέχωση των Κτηνιατρικών Υπηρεσιών. Κατ’ αρχάς, η στελέχωση των Υπηρεσιών της Περιφέρειας δεν είναι από το Υπουργείο, είναι από το Υπουργείο Εσωτερικών. Το Υπουργείο Αγροτικής Ανάπτυξης στελεχώνει τις Υπηρεσίες του Υπουργείου με κτηνιάτρους, έτσι; Επιπλέον, το Υπουργείο μας δεν έχει δικές του Υπηρεσίες στην Περιφερειακή Ενότητα της Μαγνησίας.

Παρ’ όλα αυτά, σας διαβεβαιώνω ότι η Κυβέρνηση, το Υπουργείο Εσωτερικών, το Αγροτικής Ανάπτυξης και εγώ προσωπικά γνωρίζουμε τις ανάγκες που υπάρχουν σε ανθρώπινο δυναμικό στις Κτηνιατρικές Υπηρεσίες στη χώρα. Γι’ αυτόν ακριβώς τον λόγο για τη στελέχωση του ΥΠΑΑΤ και των εποπτευόμενων φορέων τα έτη 2020 έως και 2025 έχουν εγκριθεί εξήντα εννέα θέσεις κτηνιάτρων ΠΕ. Για τη στελέχωση με κτηνιάτρους των Κτηνιατρικών Υπηρεσιών των ΟΤΑ, των περιφερειών είναι, βεβαίως, αρμόδιο, όπως σας είπα και πριν, το Υπουργείο Εσωτερικών.

Ειδικά για την Περιφερειακή Ενότητα Μαγνησίας στον προγραμματισμό 2000-2025 προσελήφθησαν τέσσερις κτηνίατροι στην Υποδιεύθυνση Κτηνιατρικής και πρέπει να σας πω, όμως, ότι για την αντιμετώπιση των επειγόντων περιστατικών τώρα που είχαμε τις ζωονόσους και που η Περιφέρεια Θεσσαλίας ετέθη σε κατάσταση εκτάκτου ανάγκης, προσέλαβαν οι περιφέρειες κτηνιάτρους με σύμβαση για ορισμένο χρονικό διάστημα.

Στη δευτερολογία μου θα σας απαντήσω στα υπόλοιπα ερωτήματα που θέσατε σχετικά με τη στήριξη των κτηνοτρόφων μας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υφυπουργέ.

Ορίστε, κύριε Μεταξά, έχετε τον λόγο.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Το ότι αφήνετε υπονοούμενα για τη Μαγνησία στη λογική της ατομικής ευθύνης -τι να πω;- με ξεπερνάει. Έχετε πάει σε άλλο επίπεδο πλέον. Ενώ είναι ξεκάθαρο –επαναλαμβάνω- ότι τα αυξημένα κρούσματα που έχουμε στη χώρα και ιδιαίτερα στη Μαγνησία έχουν να κάνουν με τις ελλείψεις της δικής σας πολιτικής και τα πράγματα είναι πάρα πολύ συγκεκριμένα και δεν μπορείτε να κρυφτείτε, όσο και αν θέλετε, από την ίδια την πραγματικότητα και από τα ίδια τα στοιχεία.

Για ποιες Υπηρεσίες και γιατί μέμφεστε το ΚΚΕ, όταν λέμε ότι νίπτετε τας χείρας σας όλοι μαζί; Δεν γνωρίζετε ότι αυτήν τη στιγμή υπάρχουν κρούσματα, κοπάδια, τα οποία έχουν διαγνωστεί εδώ και έναν μήνα και δεν έχουν καταστραφεί; Δεν το ξέρετε αυτό; Δεν ξέρετε ότι υπάρχουν παραδείγματα -και όλα έτσι είναι- στους κτηνοτρόφους στη Μαγνησία, που πριν από μία βδομάδα, για παράδειγμα, θανατώθηκε κοπάδι, ενώ είχε διαγνωστεί η ευλογιά πριν από έναν μήνα; Και υπάρχουν ακόμα τέτοια κοπάδια στα οποία δεν έχετε προβεί στις απαραίτητες θανατώσεις, στην καταστροφή, που είναι δικό σας εξάλλου μέτρο.

Τι είχατε πει τον Γενάρη; Τα ίδια που λέτε και σήμερα και μάλιστα με τον ίδιο αέρα! Μάλιστα, κατηγορούσατε και τότε το ΚΚΕ, όταν λέγαμε γι’ αυτά τα μέτρα που περιγράφατε -και τα οποία περιγράφετε και πάλι- δηλαδή θανάτωση, υγειονομική ταφή -ούτε αυτό δεν κάνετε πλέον!-, απολύμανση, εγκατάσταση, οριοθέτηση ζωνών προστασίας και απαγόρευση μετακινήσεων. Αυτά είναι τα μέτρα σας, αυτά λέγατε και τότε! Και σας είχαμε πει στη συζήτηση που κάναμε εδώ στη Βουλή ότι αυτά ακριβώς τα μέτρα θα φέρουν έξαρση των κρουσμάτων. Και λέγατε αυτό που λέτε και τώρα, ότι τρομοκρατούμε τον κόσμο! Αλήθεια;

Δεν λέτε όμως, κύριε Υπουργέ, ότι ακόμα μέχρι και η κτηνιατρική ομάδα έκτακτης ανάγκης της Ευρωπαϊκής Ένωσης, που έχει πολύ σαφή προσανατολισμό στα πλαίσια της πολιτικής της Ευρωπαϊκής Ένωσης, ήρθε στη χώρα στα μέσα Μάη και σας «καμπάνιασε». Δεν το λέτε αυτό! Δεν λέτε ότι ακόμα και αυτοί αναγκάστηκαν να ομολογήσουν ότι τα μέτρα και η στρατηγική της Ευρωπαϊκής Ένωσης, την οποία ακολουθείτε κι εσείς, είναι ανεπαρκή και ότι πρέπει να ακολουθηθούν αυτά τα οποία διεκδικούν οι αγροτικοί σύλλογοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ας δούμε τι λέει στην έκθεση η συγκεκριμένη ομάδα της Ευρωπαϊκής Ένωσης. Τα μέτρα, λέει, φαίνεται να μην είναι επαρκή. Έχουν θανατωθεί στην Ελλάδα από τον Αύγουστο του 2024 μέχρι τον Μάη του 2025 εκατόν δεκαοκτώ χιλιάδες ζώα. Μπράβο σας! Συγχαρητήρια! Και εις ανώτερα!

Τι λέει η συγκεκριμένη έκθεση της Ευρωπαϊκής Ένωσης που ομολογεί τα αδιέξοδα της κοινής σας πολιτικής; Λέει ότι είναι ανεπαρκή τα μέτρα, περιορισμένος ο αριθμός των επίσημων κτηνιάτρων που συμμετέχουν στην εξάλειψη της ευλογιάς, κενά στα μέτρα της βιοασφάλειας και σύσταση για εμβολιασμό. Αυτά τα λένε από την Ευρωπαϊκή Ένωση και από τη συγκεκριμένη επιτροπή, που επαναλαμβάνω ότι έχει σαφή προσανατολισμό, αλλά κάτω από το βάρος και κάτω από την έξαρση των κρουσμάτων εξ αιτίας αυτής της πολιτικής, αναγκάζονται να ομολογήσουν την αλήθεια. Κι εσείς έρχεστε πάλι εδώ πέρα και επαναλαμβάνετε –και μάλιστα με το ίδιο αποκρουστικό ύφος!- αυτά τα οποία λέγατε τον Γενάρη. Και σας βλέπουν και οι κτηνοτρόφοι στη Μαγνησία!

Για τις αποζημιώσεις θα πείτε τίποτα; Είναι δυνατόν από πέρυσι να υπάρχουν κτηνοτρόφοι που δεν έχουν πάρει ούτε ένα ευρώ και να κάθονται να περιμένουν πότε θα τους δώσετε τις αποζημιώσεις που πρέπει να πάρουν, για να ξεκινήσουν να έχουν πάλι παραγωγή; Και όλο αυτό το διάστημα και αυτοί και οι αγρότες που παράγουν ζωοτροφές κάθονται και δεν έχουν κανένα εισόδημα και τους κυνηγούν τράπεζες, λογαριασμοί, χρέη και ούτω καθεξής και δεν παίρνετε και κανένα μέτρο γι’ αυτό! Ή μήπως θα πείτε τώρα ότι αυτά είναι τα μέτρα του Υπουργείου Οικονομικών; Είστε άλλη Κυβέρνηση εσείς και άλλη το Υπουργείο Οικονομικών! Και μετά μας κατηγορείτε κιόλας που σας λέμε ότι έχετε κάνει το θέμα παιχνίδι με μπαλάκι ευθυνών.

Όμως, για άλλα έχετε χρήματα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, πρέπει να ολοκληρώσετε.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Όταν είναι για τους μεγάλους επιχειρηματικούς ομίλους ή όταν είναι να φεύγουν τα χρήματα μέσα από τον βόθρο και τον υπόνομο της πολιτικής σας, εκεί φεύγουν γρήγορα και εύκολα, όπως με τον ΟΠΕΚΕΠΕ κ.λπ. Όταν, όμως, πρόκειται για τις πραγματικές ανάγκες των κτηνοτρόφων, εκεί…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας ευχαριστούμε πολύ.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Για το μέτρο 5.2 θα πείτε τι έγινε που μας κουνούσατε και πάλι το δάχτυλο πριν από έξι μήνες και λέγατε ότι θα δοθούν και ακόμα δεν έχει δοθεί τίποτα; Και για τις πλημμύρες περιμένουν ακόμα οι κτηνοτρόφοι.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ!

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Τελειώνω, κύριε Πρόεδρε και σας ευχαριστώ.

Πάρτε μέτρα τώρα, πάρτε τα μέτρα που απαιτούν οι αγροτικοί σύλλογοι για τη στελέχωση των κτηνιατρικών υπηρεσιών, μέτρα βιοασφάλειας, μέτρα περιορισμού της ευλογιάς και γενικότερα των επιζωοτιών που, επαναλαμβάνω, μέχρι και η ίδια η Ευρωπαϊκή Ένωση σας «καμπάνιασε» και σας λέει να αλλάξετε ρότα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, επαναλαμβάνετε τα ίδια! Σας παρακαλώ!

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Κάντε αυτά που διεκδικούν οι αγροτικοί σύλλογοι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Κ. Μεταξά.

Ορίστε, κύριε Υφυπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Μεταξά, δεν ξέρω τι εννοείτε, όταν λέτε ότι μας «καμπάνιασε» η Ευρωπαϊκή Ένωση! Μας «καμπάνιασε» για να κάνουμε εμβόλιο; Αυτό εννοείτε; Γιατί αν εννοείτε να κάνουμε…

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Σας είπα για την έκθεση! Δεν τη γνωρίζετε; Αφήστε τα αυτά!

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Σας παρακαλώ! Δεν σας έχω διακόψει!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, να απευθύνεστε στο Προεδρείο! Σας παρακαλώ!

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ναι, κύριε Πρόεδρε, αλλά εγώ δεν διακόπτω.

**ΠΡΟΕΔΡΕΥΩΝ (Βασίλειος Βιλιάρδος):** Έτσι όπως απευθύνεστε, θα απαντήσει. Να απευθύνεστε, παρακαλώ, στο Προεδρείο!

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Μη διαστρεβλώνετε αυτά που λέω, κύριε Υπουργέ!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μεταξά, σας παρακαλώ πολύ να μη διακόψετε άλλη φορά!

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ακούω, κύριε Πρόεδρε, ότι μας «καμπάνιασε» η Ευρωπαϊκή Ένωση και ότι θέλει να μας επιβάλλει εμβόλιο. Ε, λοιπόν, αυτή την καμπάνα θα την ακούμε και θα την αποκρούουμε. Είναι το τελευταίο που μπορούμε να σκεφτούμε για συγκεκριμένους και γνωστούς λόγους! Γιατί εμβολιασμός…

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Για τα υπόλοιπα;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μεταξά, μη διακόψετε άλλη φορά! Σας παρακαλώ!

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Εμβολιασμός σημαίνει προβλήματα στη φέτα μας και στις εξαγωγές μας. Είναι το τελευταίο που θα σκεφτούμε και που δεν το σκεφτόμαστε καν. Και επειδή ακριβώς στηρίζουμε την κτηνοτροφία μας, οι αποζημιώσεις που έχουμε δώσει είναι σημαντικά αυξημένες. Η ΚΥΑ του 2024 και του 2025 προβλέπει αυξήσεις πάνω από 100% σε σχέση με το 2023 και μάλιστα σε όλες τις κατηγορίες και σε όλες τις ηλικίες των ζώων. Είναι αρμοδιότητα των περιφερειών η θανάτωση των νοσούντων εκτροφών. Δεν είναι αρμοδιότητα του Υπουργείου.

Και τα μέτρα βιοασφάλειας εναπόκεινται στην προσωπική ευθύνη του καθενός, αγαπητέ συνάδελφε. Ως τώρα έχουμε δώσει ως αποζημιώσεις για θανατωθέντα ζώα 30 εκατομμύρια ευρώ. Δώσαμε 13,3 εκατομμύρια ευρώ στις 15 Δεκεμβρίου και 16 εκατομμύρια ευρώ τις παραμονές του Πάσχα, τη Μεγάλη Εβδομάδα και έπεται και συνέχεια. Δεν καθυστερούν οι αποζημιώσεις, όπως μας κατηγορείτε. Οι αποζημιώσεις καταβάλλονται βάσει των σχετικών αιτημάτων των περιφερειών ανά τακτά χρονικά διαστήματα.

Και μιλάτε για καθυστέρηση στο Πρόγραμμα 5.2. Ναι, υπάρχει καθυστέρηση. Δεν μπορεί να γίνει ανασύσταση, αγαπητέ συνάδελφε εν μέσω τόσων κρουσμάτων. Δεν γίνεται να γίνει! Είναι απλή λογική. Θα κάνουμε ανασύσταση, θα πάρουμε καινούργια ζώα στον Βόλο, στη Λάρισα, για να μη θίγεστε προσωπικά, εν μέσω τόσων κρουσμάτων; Δεν θα πάρουμε! Δεν χρειάζεται πολλή φιλοσοφία! Απόφαση της Ευρωπαϊκής Επιτροπής είναι η αναστολή του μέτρου 5.2.

Τώρα όσον αφορά την ανασύσταση, σας είπα ότι υπάρχει αυτό το πρόβλημα με την Ευρωπαϊκή Επιτροπή. Θα γίνουν μόλις το επιτρέψουν οι επιδημιολογικές συνθήκες. Και όπως έχω τονίσει ξανά, πρέπει βασικά να εξαλείψουμε τη νόσο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τώρα όσον αφορά το θέμα των ζωοτροφών, είναι ένα πρόβλημα υπαρκτό. Έχει ήδη εγκριθεί από το Υπουργείο Οικονομικών ένα κονδύλι ύψους 63 εκατομμυρίων ευρώ. Θα επαναλάβω ότι η καθυστέρηση στην έκδοση της ΚΥΑ οφείλεται στο γεγονός ότι θέλαμε να συμπεριληφθούν και οι μετακινούμενοι κτηνοτρόφοι σε θερινούς βοσκότοπους, στους οποίους φέτος απαγορεύθηκε η μετακίνηση και αυτός είναι ο λόγος της καθυστέρησης. Τις αμέσως επόμενες ημέρες θα είμαστε έτοιμοι, νομίζω, ώστε να προχωρήσουμε στην έκδοση της ΚΥΑ και να ακολουθήσει η πληρωμή. Επιπλέον, έχουμε εισηγηθεί και περιμένουμε και από το Υπουργείο Οικονομικών την αναστολή των φορολογικών υποχρεώσεων για τους κτηνοτρόφους που έχουν χάσει τα κοπάδια τους.

Κύριε Μεταξά, αγαπητέ συνάδελφε, η επιβίωση του πρωτογενή τομέα, όπως σας έχω πει, είναι εθνική μας προτεραιότητα, κάτι που αποδεικνύουμε με πράξεις. Θα κάνουμε ό,τι περνάει από το χέρι μας για να βοηθήσουμε τους κτηνοτρόφους και τους αγρότες για να ορθοποδήσουν.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Και τώρα προχωράμε στην τρίτη με αριθμό 1146/30-6-2025 επίκαιρη ερώτηση πρώτου κύκλου της Βουλευτού Β΄ Πειραιώς της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Διαμάντως Μανωλάκου, προς τον Υπουργό Αγροτικής Ανάπτυξης και Τροφίμων με θέμα: «Τα πρόστιμα της Ευρωπαϊκής Ένωσης να τα πληρώσουν όσοι έχουν την πραγματική ευθύνη και όχι οι αγρότες και ο λαός που δεν φταίνε». Θα απαντήσει ο Υφυπουργός Αγροτικής Ανάπτυξης και Τροφίμων κ. Ανδριανός.

Ορίστε, κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Κύριε Πρόεδρε, θα ήθελα να διευκρινίσω από την αρχή ότι το ερώτημά μας δεν αφορά τις σκανδαλώδεις ρουσφετολογικές παρανομίες και καταχρήσεις του ΟΠΕΚΕΠΕ. Μιλάμε για βιομηχανία ρουσφετιών που πολλές περιέχονται στη δικογραφία των τριών χιλιάδων σελίδων της Ευρωπαϊκής Εισαγγελίας και διαβάζονται αυτή την περίοδο από τους Βουλευτές. Επίσης, το ερώτημά μας δεν αφορά το αίτημα της προανακριτικής, θέματα που είναι όλα σε εξέλιξη, όπως και άλλες έρευνες της τελευταίας δεκαετίας.

Συνεπώς, η επίκαιρή μας αφορά αποκλειστικά και μόνο το πρόστιμο που ήδη έχει επιβληθεί από την Ευρωπαϊκή Ένωση, όπως και ένα περσινό. Επιβλήθηκε, δηλαδή, διοικητική κύρωση ύψους 415 εκατομμυρίων ευρώ και δεν είναι η μοναδική τα τελευταία χρόνια. Πέρυσι επιβλήθηκε και ένα πρόστιμο ύψους 70 εκατομμυρίων ευρώ.

Τι αφορούν; Αφορούν πρόστιμα στο ελληνικό κράτος, γιατί παραβίασε τους ευρωενωσιακούς κανονισμούς για την πληρωμή των αγροτικών επιδοτήσεων, κανονισμούς της ΚΑΠ, όπως και ελλείψεις που υπάρχουν –μάλιστα, θα έλεγα ότι είναι και η αιτία των σκανδάλων- και συνολικά την πολιτική της Κοινής Αγροτικής Πολιτικής που έχετε ψηφίσει όλα τα κόμματα, εκτός από το ΚΚΕ. Τα πρόστιμα αφορούν τις περιόδους από το 2017 ως το 2023, οπότε μιλάμε για διακυβέρνηση και της Νέας Δημοκρατίας και του ΣΥΡΙΖΑ. Το μόνο βέβαιο είναι ότι θα υπάρξουν και άλλοι καταλογισμοί και για την επόμενη περίοδο, δηλαδή από το 2023 μέχρι σήμερα.

Η αποπληρωμή αυτών των διοικητικών προστίμων, όπως λέγονται, γίνεται με συμψηφισμό με μελλοντικές πληρωμές, δηλαδή με μειώσεις στις ήδη πετσοκομμένες επιδοτήσεις των αγροτών ή από τον κρατικό προϋπολογισμό, δηλαδή από τις πλάτες του ελληνικού λαού, καθώς η πλειοψηφία πληρώνει το 95% των φόρων, έχει την ακρίβεια, την ενεργειακή φτώχεια που μαστίζει τις λαϊκές οικογένειες και, ταυτόχρονα, πληρώνει τα σπασμένα άλλων.

Πρόκειται για μία τεράστια αδικία, στην κυριολεξία. Οι ποινές αυτές δεν οφείλονται σε νεφελώδεις αστοχίες, όπως λέει η Κυβέρνηση. Αφορούν συγκεκριμένες παραλείψεις και αποφάσεις των πολιτικών και διοικητικών υπευθύνων. Μιλάμε για Υπουργούς των Κυβερνήσεων της Νέας Δημοκρατίας, τις Διοικήσεις του ΟΠΕΚΕΠΕ, κλπ. Γιατί; Διότι δεν πήραν τα αναγκαία μέτρα για την ολοκλήρωση του Κτηματολογίου, των βοσκοτοπικών χαρτών και άλλα.

Όμως, για τα συγκεκριμένα πρόστιμα δεν χρεώνονται αυτοί που φταίνε, αλλά πηγαίνουν σε αυτούς που δεν έχουν την ευθύνη. Αυτό, λοιπόν, που ζητάμε, ρωτάμε και πιέζουμε ταυτόχρονα, είναι αν έχει αποπληρωθεί το πρόστιμο των 70.000.000 ευρώ και πώς πληρώθηκε, όπως και τι πρόκειται να κάνει η Κυβέρνηση προκειμένου να μη φορτωθούν τα καινούργια πρόστιμα στις πλάτες των αγροτών και γενικότερα του ελληνικού λαού, αλλά να πληρώσουν αυτοί που ευθύνονται.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Μανωλάκου.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αξιότιμη κυρία συνάδελφε, σας ευχαριστώ για την ερώτηση. Το Κομμουνιστικό Κόμμα Ελλάδας έχει μια σταθερή θέση εναντίον της Ευρωπαϊκής Ένωσης, την οποία σέβομαι, μολονότι προφανώς δεν συμμερίζομαι, γιατί είναι αυτή η συμμετοχή μας στην Ευρωπαϊκή Ένωση που μας επιτρέπει κάθε χρόνο να καταβάλλονται πληρωμές της τάξης των 3 δισεκατομμυρίων ευρώ για τη στήριξη και την ενίσχυση της πρωτογενούς παραγωγής, πόροι που διαφορετικά απλώς δεν θα υπήρχαν.

Κατανοώ, ωστόσο, απολύτως την ανησυχία σας σχετικά με την καταβολή των δύο προστίμων και κατανοώ και τους προβληματισμούς, αφενός, του αγροτικού κόσμου και, αφετέρου, ευρύτερα των Ελληνίδων και των Ελλήνων γι’ αυτήν την υπόθεση.

Θέλω, βεβαίως, να ξεκινήσω με τη ρητή διαβεβαίωση του ίδιου του Πρωθυπουργού ότι όσοι έχουν λάβει παρανόμως χρήματα θα κληθούν να τα επιστρέψουν και όσοι αποδειχθεί ότι έχουν διαπράξει απιστία θα υποστούν τις ποινικές συνέπειες. Και επισημαίνω και την απόφαση του Υπουργού Αγροτικής Ανάπτυξης Κώστα Τσιάρα να παγώσει τις εντάξεις στις παρεμβάσεις για τη βιολογική κτηνοτροφία και τη βιολογική μελισσοκομία, μέχρις ότου γίνουν οι σχετικοί επιτόπιοι έλεγχοι. Βεβαίως, αποστολή και δέσμευσή μας είναι να πράξουμε ό,τι χρειάζεται, ώστε αυτή η παθογένεια που, όπως αναφέρατε και εσείς, είναι ένα επίπονο πρόβλημα, να αντιμετωπιστεί ριζικά και αποτελεσματικά, γιατί εν τέλει οφείλουμε ως Κυβέρνηση και ευρύτερα ως κοινωνία να αναδείξουμε και να στηρίξουμε το πραγματικό πρόσωπο της αγροτικής παραγωγής, τους ανθρώπους που μοχθούν και παράγουν, που δημιουργούν, που κρατούν ζωντανές τις τοπικές κοινωνίες και συμβάλλουν ουσιαστικά στην εθνική οικονομία.

Στην κατεύθυνση αυτή θυμίζω τις δράσεις που έχουν ήδη αναληφθεί για τη θωράκιση και την αναβάθμιση του συστήματος πληρωμών. Το Κτηματολόγιο βαίνει προς ολοκλήρωση. Επαναφέρουμε τα Διαχειριστικά Σχέδια Βόσκησης στο Υπουργείο μετά την αδυναμία των περιφερειών να τα εκπονήσουν. Προχωράμε σε πλήρη ψηφιοποίηση του πληροφοριακού συστήματος. Εκπονούμε σχέδιο δράσης σε συμφωνία με την επιτροπή. Μεταφέρουμε τον Οργανισμό Πληρωμών στη ΑΑΔΕ. Πλαισιώνουμε το σύστημα του ΟΠΕΚΕΠΕ με τα εργαλεία που θα ισχυροποιήσουν τους ελεγκτικούς μηχανισμούς.

Το ένα ζητούμενο είναι λοιπόν τα συγκεκριμένα πρόστιμα και θα απαντήσω συγκεκριμένα στη δευτερολογία μου ως προς το κρίσιμο ερώτημα που θέσατε. Το άλλο –και σημαντικότερο- είναι να διασφαλίσουμε ότι δεν θα ξαναβρεθούμε σε παρόμοια θέση στο μέλλον. Οι πολίτες ψήφισαν αυτήν την Κυβέρνηση για να διορθώσει τα κακώς κείμενα παντού. Και αυτό οφείλουμε να κάνουμε με συγκεκριμένες δράσεις και αποτελέσματα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ορίστε, κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υφυπουργέ, το ΚΚΕ, ναι, από την αρχή στάθηκε ενάντια στην Κοινή Αγροτική Πολιτική και έχει δικαιωθεί πολλαπλώς. Και το λέω γιατί όχι μόνο τα σημερινά σκάνδαλα, αλλά και τα προηγούμενα των άλλων κυβερνήσεων από την ένταξή μας μέχρι τώρα, που είναι τα περισσότερα ρουσφετολογικά –διότι είναι και διάτρητο το σύστημα της Κοινής Αγροτικής Πολιτικής- τα ευνοεί στην κυριολεξία, γιατί δεν αφορούν μόνο την Ελλάδα, αλλά αφορούν και άλλα κράτη-μέλη.

Όμως, το κυριότερο είναι αποδεικτικά ότι πολλαπλασιάστηκε το ξεκλήρισμα ειδικά της μικρομεσαίας αγροτιάς και η φτώχεια των αγροτών. Βεβαίως, και τα ρουσφέτια και οι κομπίνες έχουν φτάσει μέχρι σήμερα και έχουν ξεπεράσει τα 3 δισεκατομμύρια σε πρόστιμα. Γιατί; Διότι δεν έχετε προχωρήσει αυτά που σήμερα λέτε ότι θα ολοκληρωθούν.

Το Κτηματολόγιο, κύριε Υφυπουργέ, ξέρετε πότε φτιάχτηκε και πότε ξεκίνησε; Φτιάχτηκε το 1996 με Κυβέρνηση Σημίτη και με Υπουργό Ανάπτυξης την κ. Διαμαντοπούλου. Η ΚΤΗΜΑΤΙΚΗ Α.Ε που δημιουργήθηκε δεν έφτιαξε Κτηματολόγιο, αλλά έγιναν δικαστήρια με κατηγορίες σε συγγενικά πρόσωπα της κ. Διαμαντοπούλου του ΠΑΣΟΚ και η Ευρωπαϊκή Ένωση ζήτησε πίσω τα λεφτά της. Επιστράφηκαν αρκετά εκατομμύρια.Αυτά τα λέω για την ιστορία που συνεχίζεται. Γιατί; Διότι το αστικό σύστημα και η πολιτική και των κυβερνήσεων και της Ευρωπαϊκής Ένωσης είναι σάπια.

 Τώρα, δεν μου απαντήσατε συγκεκριμένα αν πληρώσατε και πώς τα 70 εκατομμύρια και πώς θα πληρώσετε τα 415 εκατομμύρια. Όμως, πριν από όλα, εγώ σας ρωτάω το εξής: Μπορούσατε να αποφύγετε και εσείς σαν Κυβέρνηση της Νέας Δημοκρατίας αυτά τα πρόστιμα; Διότι μπορεί να μιλάτε για παθογένειες ή μπορεί να εμφανίζετε ως απόκλιση αυτά που συμβαίνουν σήμερα. Κι όμως, αυτά είναι η κανονικότητα, τα ρουσφέτια και η πολιτική σας που υπηρετεί τους λίγους σε βάρος των πολλών, όπως γίνεται με τους μικρομεσαίους αγρότες που είναι τα θύματα.

Εάν θέλατε, λοιπόν, να πάρετε μέτρα, υπάρχουν ένα σωρό που τα είχαν υποδείξει πριν απ’ όλα οι ίδιοι οι εργαζόμενοι του ΟΠΕΚΕΠΕ με μια σειρά ανακοινώσεων και συγκεκριμένων μέτρων. Υπήρχαν τα αιτήματα και οι διαμαρτυρίες, αλλά και οι προτάσεις του αγροτικού κινήματος, όπως και σήμερα. Και το Συντονιστικό των μπλόκων και οι ομοσπονδίες σε μια σειρά νομούς έχουν δώσει συγκεκριμένες προτάσεις.

Όμως, υπάρχουν και εκθέσεις –και θα σας δώσω την τελευταία- του Συνηγόρου του Πολίτη. Δεν είναι η πρώτη, έχει πολλές. Και πού αναφέρεται; Αναφέρεται στις δυσλειτουργίες και τα προβλήματα, τα οποία μπορείτε να διορθώσετε. Το τελευταίο είναι του Νοεμβρίου του 2023 και απευθύνεται στον Υπουργό Αγροτικής Ανάπτυξης κ. Αυγενάκη.

Προφανώς όλα αυτά έχουν πάει στα σκουπίδια. Όμως πάνω από όλα είναι να παίρνετε και να κόβετε τις επιδοτήσεις από τους αγρότες οι οποίοι δε φταίνε. Κάνουν τίμια τη δουλειά τους, είναι θύματα των βιομηχανιών, αγοράζουν πανάκριβα λιπάσματα, φυτοφάρμακα, ζωοτροφές και οι εμποροβιομήχανοι τους αγοράζουν πάμφθηνα την παραγωγή. Οι δε επιδοτήσεις αποτελούν το 40% του εισοδήματός τους και εσείς το κόβετε στην κυριολεξία. Δεν τιμωρείτε αυτούς που φταίνε, αυτούς που ευθύνονται για τα πρόστιμα αλλά αυτούς οι οποίοι φέρονται έντιμα. Γιατί;

Τώρα τι κάνετε; Προετοιμάζετε αυτό που θα γίνει τα επόμενα χρόνια. Δηλαδή, θα συρρικνωθούν οι επιδοτήσεις γιατί αυτά τα λεφτά πρέπει να πάνε στην πολεμική οικονομία και στους εξοπλισμούς. Αυτό είναι το σύστημά σας, το δικό σας, της Ευρωπαϊκής Ένωσης και της Κοινής Αγροτικής Πολιτικής. Αναξιοκρατικό, άδικο, σάπιο, διεφθαρμένο. Εμείς σας λέμε να βρείτε τρόπους και να πληρώσουν αυτοί που φταίνε. Εμείς δεν πρόκειται να συγκαλύψουμε. Θα φωτίσουμε τις αιτίες, θα απαιτούμε τιμωρία, να πληρώσουν αυτοί που ευθύνονται και προστασία της αγροτιάς όπως και ρήξης και ανατροπής με αυτό το σάπιο σύστημα και την σάπια Ευρωπαϊκή Ένωση που είναι για τους λίγους και σε βάρος των πολλών και κυρίως σε βάρος των μικρομεσαίων αγροτών.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ την κ. Μανωλάκου.

Κύριε Υφυπουργέ έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Είπα στην πρωτολογία μου ότι είναι γνωστή η θέση του Κομμουνιστικού Κόμματος Ελλάδας διαχρονικά απέναντι στην Ευρωπαϊκή Ένωση, οπότε σε αυτό δεν έχω να προσθέσω κάτι άλλο.

Περνώ, λοιπόν όπως είπα στην πρωτολογία μου, στο ζήτημα των συγκεκριμένων δημοσιονομικών παρεμβάσεων. Σε ό,τι αφορά στην εκτελεστική απόφαση της 11ης Ιουνίου εν συντομία θα περιγράψω τις διαδικασίες επιβολής και αποπληρωμής. Τα κράτη μέλη καταβάλλουν αρχικά τις κοινοτικές ενισχύσεις στους δικαιούχους από ιδίους πόρους. Στη συνέχεια δηλώνουν τις δαπάνες αυτές στην Ευρωπαϊκή Επιτροπή προκειμένου να επιστραφεί στη χώρα η αντίστοιχη κοινοτική συμμετοχή κατόπιν διενέργειας των απαιτούμενων λογιστικών ελέγχων. Σε περίπτωση μη επιλέξιμων προς χρηματοδότηση δαπανών και επιβολής δημοσιονομικών διορθώσεων η Ευρωπαϊκή Επιτροπή εκδίδει εκτελεστικές αποφάσεις βάσει των οποίων τα ποσά των διορθώσεων αυτών συμψηφίζονται με επόμενες εισροές από την Ευρωπαϊκή Ένωση. Δηλαδή, η πληρωμή των δημοσιονομικών διορθώσεων πραγματοποιείται με παρακράτηση του αντίστοιχου ποσού. Δεν πραγματοποιούνται απευθείας πληρωμές των δημοσιονομικών διορθώσεων από τον τακτικό προϋπολογισμό προς την Ευρωπαϊκή Ένωση. Στην περίπτωση συμψηφισμού που αφορούν το Ευρωπαϊκό Γεωργικό Ταμείο Εγγυήσεων η κάλυψη των ποσών που μειώνονται πραγματοποιείται από τον τακτικό προϋπολογισμό.

Σε κάθε περίπτωση δεν είμαστε ακόμα σε αυτό το σημείο. Έχουμε δικαίωμα άσκησης προσφυγής για μετριασμό του προστίμου. Και στο παρελθόν σε αντίστοιχες περιπτώσεις έχουμε ασκήσει το δικαίωμα αυτό με σημαντική επιτυχία. Θα ασκήσουμε, λοιπόν, προσφυγή ακύρωσης κατά της εκτελεστικής απόφασης 2025/1147 μέσα στην προβλεπόμενη προθεσμία των 60 ημερών και ταυτόχρονα θα αιτηθούμε και την δοσοποίηση του τελικώς καταλογιζόμενου ποσού σε ετήσια βάση.

Αναφορικά τώρα με το πρόστιμο των 70 εκατομμυρίων ευρώ η αποπληρωμή του ποσού συμφωνήθηκε σε τρεις ετήσιες ισόποσες δόσεις αρχής γενομένης από τον Ιανουάριο του 2025 για τις δαπάνες του Ευρωπαϊκού Γεωργικού Ταμείου Εγγυήσεων και από τον Οκτώβριο του 1924 για τις δαπάνες του Ευρωπαϊκού Γεωργικού Ταμείου Αγροτικής Ανάπτυξης. Αυτές είναι συνεπώς οι προβλεπόμενες διαδικασίες. Και στο πλαίσιο αυτό θα εξαντλήσουμε όλα τα διαθέσιμα περιθώρια κινήσεων. Ταυτόχρονα προχωράμε αποφασιστικά στη θεσμική θωράκιση και την αναβάθμιση του συστήματος πληρωμών ώστε να εκλείψουν οριστικά αυτές οι παθογένειες που διαχρονικά παράγουν αυτά τα πρόστιμα. Γιατί, όπως είπα στην πρωτολογία μου, η εικόνα που προβάλλεται αυτές τις μέρες αδικεί την πρωτογενή παραγωγή της χώρας μας, αδικεί την πλειονότητα των ταμείων αγροτών μας που αγωνίζονται απέναντι σε προβλήματα και προκλήσεις για να κρατήσουν ζωντανή την παραγωγή, για να κρατήσουν ζωντανές τις τοπικές κοινωνίες και για να συμβάλλουν στην πολύπλευρη ανάπτυξη και πρόοδο της πατρίδας μας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό.

Η Βουλευτής κ. Αρετή Παπαϊωάννου ζητεί άδεια ολιγοήμερης απουσίας στο Μόναχο από 10 έως 11 Ιουλίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Θα συζητήσουμε τώρα την τέταρτη με αριθμό 1124/23-6-2025 επίκαιρη ερώτηση πρώτου κύκλου του Βουλευτή Ημαθίας της Κ.Ο. «ΕΛΛΗΝΙΚΗ ΛΥΣΗ» κ. Βασίλειου Κοτίδη προς τον Υπουργό Αγροτικής Ανάπτυξης και Τροφίμων με θέμα: «Μη καταβολή αποζημιώσεων στους πληγέντες αγροτο-παραγωγούς της Ημαθίας και της Πέλλας λόγω καταστροφών από έντονα καιρικά φαινόμενα βροχοπτώσεων του Αυγούστου του 2024 με άγνωστο το αν θα συμπεριληφθούν οι πληγείσες καλλιέργειες ροδάκινων στις σχετικές προβλεπόμενες αποζημιώσεις από το Μέτρο 23».

Έχετε τον λόγο, κύριε συνάδελφε, για την πρωτολογία σας.

**ΒΑΣΙΛΕΙΟΣ ΚΟΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, σε λίγο συμπληρώνεται ένας χρόνος από τα έντονα καιρικά φαινόμενα των βροχοπτώσεων που έπληξαν τους νομούς Ημαθίας και Πέλλας. Η σφοδρή βροχόπτωση του Αυγούστου του 2024 οδήγησε στην καταστροφή της παραγωγής ροδάκινου και όχι μόνο, με αποτέλεσμα την τεράστια δυσκολία ανταπόκρισης των αγροτών μας στις καλλιεργητικές τους υποχρεώσεις για τη νέα περίοδο παρά τις δηλώσεις του πρώην υφυπουργού κ. Σταμενίτη ο οποίος αφού επισκέφθηκε με υπηρεσιακό κλιμάκιο τις πληγείσες περιοχές υποσχέθηκε για γρήγορη καταγραφή των ζημιών και δίκαιη καταβολή αποζημιώσεων. Προς μεγάλη απογοήτευση όμως των πληγέντων αγροτών μας μέχρι και σήμερα οι δεσμεύσεις της κυβέρνησης παραμένουν απλά υποσχέσεις.

Ταυτόχρονα δεν υπήρχε πρόβλεψη για ένταξη στο Μέτρο 23 για τις αποζημιώσεις αυτές λόγω σχετικών καταστροφών που αφορούν σε καλλιέργειες ροδάκινων. Η πολιτική ηγεσία του Υπουργείου σε σχετικό αίτημα των αγροτικών συλλόγων να ενταχθούν στο Μέτρο 23 και να αποζημιωθούν οι αγρότες μας από τις έντονες βροχοπτώσεις δεσμεύτηκε να τις εντάξει σε αυτό το μέτρο αλλά μέχρι σήμερα δεν προχώρησε στην τήρηση των υποσχέσεών της. Σε κάθε τέτοια περίπτωση το Υπουργείο θα έπρεπε να στέκεται αρωγός στον αγώνα των αγροτών μας με άμεση επίλυση των όποιων εμποδίων ώστε να μπορεί ο αγρότης να συνεχίσει απρόσκοπτα το δύσκολο έργο του.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κοτίδη.

Κύριε Υφυπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αξιότιμε κύριε συνάδελφε, σας ευχαριστώ πολύ για την ερώτησή σας γιατί γνωρίζετε το ιδιαίτερο και σταθερό ενδιαφέρον που έχω για την έγκαιρη και ουσιαστική στήριξη των παραγωγών που πλήττονται από έντονα καιρικά φαινόμενα. Είναι άλλωστε πολυάριθμες και πολλές οι σχετικές δικές μου παρεμβάσεις που έχω κάνει με την ιδιότητα του Βουλευτή Αργολίδας. Καταλαβαίνω λοιπόν και τη συναισθάνομαι την αγωνία των παραγωγών και τη δικιά σας και θέλω εξαρχής να σας διαβεβαιώσω ότι μολονότι η προσθήκη νέων καλλιεργειών δεν είναι δυνατή αυτή τη στιγμή στο Μέτρο 23, το Υπουργείο θα εξαντλήσει κάθε διαθέσιμο μέσο για να καλύψουμε όσο το δυνατόν περισσότερους παραγωγούς.

Επειδή είναι σημαντικό να γνωρίζει ο κόσμος ποιο είναι το πλαίσιο μέσα στο οποίο μπορούμε να κινηθούμε, επιτρέψτε μου δύο λόγια για το τι ακριβώς είναι το Μέτρο 23, ποιες οι προϋποθέσεις και ποιους περιορισμούς έχει. Δεν πρόκειται, δηλαδή, για ένα εθνικό μέτρο ενίσχυσης που υλοποιείται με κριτήρια και προϋπολογισμό που καθορίζει η χώρα μας -άλλωστε τα κράτη μέλη της Ευρωπαϊκής Ένωσης δεν έχουν το περιθώριο να παίρνουν πρωτοβουλίες ενισχύσεων εκτός του πλαισίου της ΚΑΠ-, αλλά είναι μια πρωτοβουλία της Ευρωπαϊκής Επιτροπής για τη στήριξη του πρωτογενούς τομέα έναντι των συνεπειών της κλιματικής αλλαγής. Είναι, λοιπόν, ένα έκτακτο μέτρο που διέπεται από τις παρακάτω τρεις συγκεκριμένες προϋποθέσεις. Πρώτον, οι επιλέξιμες καλλιέργειες να έχουν υποστεί ζημιές από φαινόμενα σχετιζόμενα με την κλιματική αλλαγή κατά το διάστημα 1 Ιανουαρίου 2024 ως 31 Δεκεμβρίου 2024.

Δεύτερον, να υπάρχει πλήρης τεκμηρίωση των αιτίων και των μειωμένων αποδόσεων. Και τρίτον, ο προϋπολογισμός του μέτρου να μην ξεπερνά το 10% της συνεισφοράς του Ευρωπαϊκού Γεωργικού Ταμείου Αγροτικής Ανάπτυξης για τα έτη 2021-2022 και να προκύπτει από πόρους μέτρων που παρουσίασαν υποεκτέλεση.

Αυτό το 10% για την Ελλάδα μεταφράζεται σε 142,8 εκατομμύρια ευρώ. Αυτό είναι, δηλαδή, το μέγιστο ύψος της χρηματοδότησης από ενωσιακούς πόρους.

Με αυτά, λοιπόν, τα δεδομένα η ηγεσία του Υπουργείου Αγροτικής Ανάπτυξης αποφάσισε η ενίσχυση να κατευθυνθεί σε καλλιέργειες που ζημιώθηκαν από τα σημαντικότερα φαινόμενα του 2024, δηλαδή, ξηρασία λόγω καύσωνα, έντονες και άκαιρες βροχοπτώσεις σε συνδυασμό με καύσωνα και χαλάζι στο προανθικό στάδιο σε ό,τι αφορά την Πιερία. Να αξιοποιηθούν τα πλέον επίσημα και μη αμφισβητήσιμα στοιχεία των εκθέσεων των επιτροπών ΚΟΕ και να αυξηθεί ο ενωσιακός προϋπολογισμός των 143 εκατομμυρίων με εθνική συμμετοχή, ώστε να ανέλθει σε 178 εκατομμύρια ευρώ.

Επισημαίνω εδώ ότι για προφανείς δημοσιονομικούς λόγους η εθνική συμμετοχή δεν μπορεί να είναι απεριόριστη και νομίζω γίνεται κατανοητό.

Αυτός, λοιπόν, ο αντικειμενικός περιορισμός δεν επέτρεψε την ένταξη στο μέτρο όλων των καλλιεργειών ανά την επικράτεια. Άλλωστε και σε αντίστοιχα έκτακτα μέτρα στο παρελθόν που αφορούσαν φαινόμενα με γενικευμένες επιπτώσεις κατέστη ξανά αναγκαία η ιεράρχηση των αναγκών. Θυμίζω σχετικά το Μέτρο 21 της ελιάς κατά την περίοδο της πανδημίας και το Μέτρο 22 της κτηνοτροφίας για τις συνέπειες του πολέμου στην Ουκρανία. Δόθηκαν 125 εκατομμύρια ευρώ στην ελιά και 95 στην κτηνοτροφία, μολονότι δεν ήταν οι μόνοι κλάδοι που είχαν επηρεαστεί. Και οι υπόλοιποι κλάδοι στηρίχθηκαν με άλλα εργαλεία.

Στη δευτερολογία μου θα αναφερθώ ακόμη πιο συγκεκριμένα στις συγκεκριμένες ζημιές στα ροδάκινα, στις οποίες αναφέρεστε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμεπολύ, κύριε Υφυπουργέ.

Κύριε Κοτίδη, έχετε τον λόγο.

**ΒΑΣΙΛΕΙΟΣ ΚΟΤΙΔΗΣ:** Ευχαριστώ, κύριε Πρόεδρε.

Κύριε Υφυπουργέ, μας αναφέρετε κάποιες δικλίδες στις οποίες δεν έχετε εντάξει τις αποζημιώσεις αυτές στο μέτρο αυτό, στο Μέτρο 23. Η δουλειά του Υπουργείου και της Κυβέρνησης είναι να βρεθεί κάθε δυνατός τρόπος να αποζημιωθούν οι αγρότες μας έναν χρόνο μετά.

Και δεν είναι μόνο οι έντονες βροχοπτώσεις, κύριε Υφυπουργέ. Υπάρχουν κι άλλα προβλήματα. Δεν ξέρω τι θα αναφέρετε και εσείς στη δευτερολογία σας, αλλά, εκτός από τις βροχοπτώσεις, την προηγούμενη εβδομάδα μάλιστα πληροφορήθηκα ότι δημοσιεύθηκε τροποποιητική του μέτρου, στην οποία δέχθηκαν τα ακτινίδια της Πιερίας στην έκτακτη προσωρινή στήριξη ρευστότητας στους γεωργούς που έχουν πληγεί από φυσικές καταστροφές μετά την 1η Ιανουαρίου του 2024. Πήραν 230 ευρώ ανά στρέμμα στα ακτινίδια οι αγρότες της Πιερίας.

Φυσικά και δεν διαφωνούμε με την παραπάνω ρύθμιση, αλλά αυτό αποτελεί κατάφωρη αδικία για τους αγρότες της Ημαθίας και της Πέλλας, οι οποίοι δεν παίρνουν τίποτα. Δεν ξέρω πώς γίνεται αυτός ο διαχωρισμός, αλλά για μια ακόμη φορά είμαστε στο περιθώριο. Δεν ξέρω ποιοι αγρότες είναι πρώτης κατηγορίας, δεύτερης και πιθανόν τρίτης.

Όπως και εκτός διαδικασιών εφαρμογής του Μέτρου 23 βρίσκονται οι πολύπαθες αμπελουργικές περιοχές της χώρας μας, παρά τις συνεχείς εκκλήσεις των αμπελουργών για ένταξη σε αυτές. Είναι άδικο και απάνθρωπο για τους αγρότες μας να υπάρχει δικαίωμα αποζημίωσης ανάλογα με το καιρικό φαινόμενο που έπληξε τις καλλιέργειες. Η ζημιά είναι ζημιά και χρήζει αποζημίωσης, ανεξάρτητα τι έχει προκαλέσει αυτή τη ζημιά. Άλλωστε, η ουσία είναι να αποζημιώνονται οι αγρότες μας για κάθε είδους μεγάλης ή μικρής καταστροφής που αντιμετωπίζουν.

Για παράδειγμα, τα δύο τελευταία χρόνια έχουμε το φαινόμενο της παραμόρφωσης των ροδάκινων, εάν γνωρίζετε. Για τα παραμορφωμένα δεν υπάρχει πρόβλεψη αποζημίωσης. Την πρώτη χρονιά πήραν κάποιοι, τη δεύτερη δεν θα πάρουν καθόλου, όπως γνωρίζουμε έως τώρα. Θα σημειώσω ότι τα παραμορφωμένα δεν πάνε ούτε για χυμό. Είναι εντελώς για πέταμα. Δεν υπάρχει καμία χρήση τους.

Μετά τις βροχοπτώσεις, τον παγετό και το χαλάζι, οι αγρότες μας έρχονται και αντιμέτωποι με τον κίνδυνο των παραμορφωμένων. Εάν η πολιτεία δεν ασχοληθεί εμπεριστατωμένα με το πρόβλημα, πολλοί αγρότες θα αναγκαστούν να αλλάξουν τις καλλιέργειές τους, όπως ήδη κάνουν κάποιοι αντικαθιστώντας το ροδάκινο με το ακτινίδιο. Όμως, ούτε και γι’ αυτό υπάρχει πρόγραμμα για μια πιθανή αναδιάρθρωση. Δεν ξέρει ο αγρότης τι θα βάλει. Δεν υπάρχει πρόγραμμα από το Υπουργείο και μελέτη. Έως τώρα δεν υπάρχει.

Τηρήστε, λοιπόν, έστω και αργά τις υποσχέσεις και δεσμεύσεις σας και αποδείξτε ότι στέκεστε στο πλευρό του Έλληνα αγρότη και όχι μόνο με λόγια, αλλά με πράξεις. Πολιτική βούληση χρειάζεται, γιατί, όπως βλέπουμε, λεφτά υπάρχουν και διοχετεύονται αλλού. Έτσι πιστεύουμε, τέλος πάντων. Αποφασίστε, λοιπόν, να δώσετε αποζημιώσεις που δικαιούνται οι αγρότες μας. Θέλουμε μια ξεκάθαρη απάντηση.

Προχθές με ειδοποίησαν αγρότες –γυρίζω συνέχεια στον νομό μου, ξέρετε- και για πρόβλημα ύδρευσης στον Νομό Ημαθίας. Θα επανέλθω, βέβαια, κάποια άλλη στιγμή με μια επίκαιρη γι’ αυτό το θέμα, γιατί ίσως δεν είστε και ενήμερος, αλλά υπάρχει πρόβλημα γιατί…

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Μήπως εννοείτε άρδευσης;

**ΒΑΣΙΛΕΙΟΣ ΚΟΤΙΔΗΣ:** Άρδευσης, ναι, για τα χωράφια. Δεν έχουν να ποτίσουν οι άνθρωποι, είναι με το σταγονόμετρο. Δεν ξέρω για ποιον λόγο και πώς έχει παρθεί αυτή η απόφαση. Υπάρχει μεγάλο πρόβλημα, κάθε μέρα ακούω τέτοια παράπονα. Ας σταματήσει, τέλος πάντων, αυτός ο εμπαιγμός και η κοροϊδία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κοτίδη.

Κύριε Υφυπουργέ, έχετε τον λόγο τώρα.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ.

Προφανώς μιλάτε για άρδευση, κύριε συνάδελφε.

Λοιπόν, έρχομαι τώρα στο θέμα της Πέλλας και της Ημαθίας για τα ροδάκινα και τις ζημιές από τις βροχοπτώσεις του 2024. Καταρχάς, σύμφωνα με την ενημέρωση που έχω από τον ΕΛΓΑ, δεν υπήρξαν άμεσες ζημιές καλυπτόμενες από τον ασφαλιστικό κανονισμό του ΕΛΓΑ. Ωστόσο, τόσο ο ΕΛΓΑ, όσο και η ΔΑΟΚ παρακολούθησαν την εξέλιξη της καλλιέργειας και συγκέντρωσαν στοιχεία.

Από την έκθεση, λοιπόν, της περιφερειακής επιτροπής ΚΟΕ προέκυψε μικρότερη παραγωγή από το 30%, ποσοστό που κατέστησε ανέφικτη την υψηλή ιεράρχηση της συγκεκριμένης ζημιάς στον κατάλογο των προς ένταξη καλλιεργειών. Ωστόσο, άλλες καλλιέργειες και των δύο νομών, και της Πέλλας και της Ημαθίας, που πληρούσαν καλύτερα τις απαιτούμενες προϋποθέσεις, εντάχθηκαν στο μέτρο. Αναφέρω χαρακτηριστικά: βαμβάκι, κάστανο, αμύγδαλο, αχλάδι, ηλίανθος, αμπέλι οινοποιίας, επιτραπέζιο, αραβόσιτος, φασόλια, μελισσοκομία και επίσης στην Πέλλα οι μόνιμες καλλιέργειες των δημοτικών ενοτήτων που επλήγησαν από τις χαλαζοπτώσεις Φεβρουαρίου-Μαρτίου του 2024 στο στάδιο της ανθοφορίας.

Όπως επισήμανα, λοιπόν, και στην πρωτολογία μου, αυτή τη στιγμή δεν είναι δυνατή η προσθήκη νέων καλλιεργειών στο Μέτρο 23, καθώς έχει υποβληθεί επίσημα η πρόταση της Ελλάδας στην Ευρωπαϊκή Επιτροπή και βρίσκεται ένα βήμα πριν την τελική έγκρισή της. Άλλωστε, ο χρονικός ορίζοντας υλοποίησης του Μέτρου 23 είναι πολύ στενός, καθώς, όπως γνωρίζετε, έχουν ήδη υποβληθεί οι αιτήσεις και έχει ξεκινήσει η διαδικασία της αξιολόγησής τους.

Ωστόσο, το Μέτρο 23 δεν είναι το μοναδικό εργαλείο μας. Όπως έχει αποδείξει έμπρακτα η πολιτική ηγεσία του Υπουργείου, εξαντλούμε κάθε θεσμικό και δημοσιονομικό περιθώριο για τη στήριξη των παραγωγών που το χρειάζονται. Στην κατεύθυνση αυτή και στο πλαίσιο των δημοσιονομικών δυνατοτήτων της χώρας αξιοποιούμε όλα τα διαθέσιμα μέσα ενίσχυσης εθνικής ή ενωσιακής χρηματοδότησης, προκειμένου να καλύψουμε όσο το δυνατόν περισσότερους παραγωγούς και καλλιέργειες που πληρούν τις οριζόμενες κάθε φορά προϋποθέσεις.

Θυμίζω, άλλωστε, ότι οι καλλιέργειες της Πέλλας και της Ημαθίας -ενδεικτικά αναφέρω τα βερίκοκα, τα ροδάκινα, τα σπαράγγια και τα μήλα- τα προηγούμενα χρόνια εντάχθηκαν σε ετήσια ή ad hoc προγράμματα κρατικών οικονομικών ενισχύσεων. Όπως έχουμε αποδείξει, λοιπόν, θα συνεχίσουμε να διεκδικούμε κάθε δυνατότητα ενίσχυσης των παραγωγών που δοκιμάζονται. Αυτή είναι η αποστολή και η δέσμευσή μας.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την έβδομη με αριθμό 1156/30-6-2025 επίκαιρη ερώτηση πρώτου κύκλου του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Αγροτικής Ανάπτυξης και Τροφίμων με θέμα: «Οι συγκλονιστικές αποκαλύψεις για τα σκάνδαλα διαφθοράς στον ΟΠΕΚΕΠΕ από τη δικογραφία της Ευρωπαϊκής Εισαγγελίας και η προοπτική του Οργανισμού».

Έχετε τον λόγο, κύριε συνάδελφε, για την πρωτολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υφυπουργέ, η 6η επέτειος από την άνοδο της Νέας Δημοκρατίας στην εξουσία σάς βρίσκει βουτηγμένους στα σκάνδαλα διαφθοράς μέχρι το κεφάλι.

Την επίκαιρη ερώτηση που σας απευθύνω τώρα για το τεράστιο σκάνδαλο του ΟΠΕΚΕΠΕ την απηύθυνα αρχικά στον κ. Τσιάρα, συζήτησα μαζί του το ίδιο θέμα πριν από έναν μήνα. Την προηγούμενη εβδομάδα συζήτησα πάλι επίκαιρη ερώτηση για τον ΟΠΕΚΕΠΕ με τον Υφυπουργό, τον κ. Κέλλα, στον οποίο είπα επανειλημμένως ότι βάσει των στοιχείων που περιέχονται στη δικογραφία που ήρθε από την Ευρωπαϊκή Εισαγγελία στη Βουλή πρέπει να παραιτηθεί. Και φαντάζομαι λόγω της δυσάρεστης εμπειρίας που είχαν και οι δύο με τις επίκαιρες ερωτήσεις που τους κατέθεσε η Πλεύση Ελευθερίας, σήμερα έστειλαν εσάς να βγάλετε το φίδι από την τρύπα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)

Η κοινή γνώμη είναι συγκλονισμένη τις τελευταίες ημέρες από τις συνεχείς αποκαλύψεις της διαφθοράς στον ΟΠΕΚΕΠΕ που έφερε στη δημοσιότητα η δικογραφία της Ευρωπαϊκής Εισαγγελίας.

Την προπερασμένη Παρασκευή παραιτήθηκαν τέσσερα μέλη της Κυβέρνησης, ένας Υπουργός και τρεις Υφυπουργοί, ο μεγαλύτερος αριθμός παραιτήσεων μελών της Κυβέρνησης σε οποιαδήποτε στιγμή από τότε που ανέλαβε την εξουσία η Κυβέρνηση της Νέας Δημοκρατίας. Πρόκειται με άλλα λόγια για ένα σκάνδαλο το οποίο συγκλονίζει την Κυβέρνηση και το οποίο θεωρούμε ότι θα έχει ακόμη σημαντικές επιπτώσεις, όσον αφορά την θέση της Κυβέρνησης στην εξουσία. Αναμένονται, όπως γνωρίζετε, και άλλα στοιχεία από τη δικογραφία που χειρίζεται αυτήν τη στιγμή η Ευρωπαϊκή Εισαγγελία.

Η ερώτηση που είχα καταθέσει στον κ. Τσιάρα πριν από έναν μήνα αφορούσε την εξέλιξη ενός σχεδίου εξυγίανσης του ΟΠΕΚΕΠΕ που πριν φτάσει η δικογραφία μας έλεγε ότι έχει δρομολογηθεί από τον Σεπτέμβριο του 2024 και ότι θα ολοκληρωθεί σε έναν χρόνο. Μετά την επεισοδιακή παραίτηση του τελευταίου Προέδρου του ΟΠΕΚΕΠΕ, υποστήριξε ο ίδιος ο κ. Τσιάρας ότι ο ΟΠΕΚΕΠΕ βρίσκεται σε διαδικασία εξυγίανσης, αποφασίσατε να τον υποβάλετε κάτω από την εποπτεία της Ανεξάρτητης Αρχής Δημοσίων Εσόδων, της εφορίας δηλαδή, της ΑΑΔΕ, και συνέχισε ο κ. Τσιάρας τον περασμένο μήνα να μου λέει ότι αυτά τα μέτρα είναι στο πλαίσιο εξυγίανσης του σχεδίου αυτού που ολοκληρώνεται σε δύο μήνες.

Θα ήθελα να σας ρωτήσω τα εξής. Καταρχήν γνωρίζατε εσείς στο Υπουργείο Αγροτικής Ανάπτυξης και γνώριζε ο Πρωθυπουργός, ο Κυριάκος Μητσοτάκης, την έκταση της διαφθοράς που υπήρχε στον ΟΠΕΚΕΠΕ όταν υιοθέτησε η Κυβέρνηση μαζί με την Ευρωπαϊκή Επιτροπή τον Σεπτέμβριο του 2024 ένα ετήσιο σχέδιο εξυγίανσης ή όχι; Γιατί αν γνωρίζατε, θέλουμε να ξέρουμε τι γνωρίζατε τότε.

Δεύτερον, κατά πόσο θεωρείτε ότι οι πρόσφατες αποκαλύψεις από τη δικογραφία που έφτασε στη Βουλή τις τελευταίες μέρες από την Ευρωπαϊκή Εισαγγελία καθιστά πλέον το σχέδιο εξυγίανσης που έχετε ανακοινώσει εντελώς άκυρο και κατά πόσο δείχνει αυτή η δικογραφία ότι η Νέα Δημοκρατία δεν είναι πλέον σε θέση μετά από έξι χρόνια ψευδοπροσπαθειών να εξυγιάνει τον ΟΠΕΚΕΠΕ;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ, κύριε Υπουργέ, για την πρωτολογία σας.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αξιότιμε κύριε συνάδελφε, επιτρέψτε μου να ξεκινήσω, επαναλαμβάνοντας τη ρητή δέσμευση του ίδιου του Πρωθυπουργού. Όποιος αποδειχθεί ότι έχει λάβει χρήματα που δεν δικαιούται θα κληθεί να τα επιστρέψει, να επιστρέψει κάθε ευρώ και όποιος αποδειχτεί ότι έχει διαπράξει απιστία θα υποστεί τις ποινικές συνέπειες.

Υπογραμμίζω επίσης τη σχετική απόφαση του Υπουργού Αγροτικής Ανάπτυξης, του κ. Τσιάρα, να παγώσει τις εντάξεις στις παρεμβάσεις για τη βιολογική κτηνοτροφία και τη βιολογική μελισσοκομία μέχρι να ολοκληρωθούν οι σχετικοί επιτόπιοι έλεγχοι. Η Δικαιοσύνη θα κάνει απερίσπαστη τη δουλειά της και δουλειά μας στο Υπουργείο είναι να διασφαλίσουμε ότι οι πολύ συγκεκριμένες αδυναμίες και παθογένειες που βγήκαν στην επιφάνεια από αυτήν την υπόθεση θα αντιμετωπιστούν ριζικά. Οι πολίτες μάς εμπιστεύτηκαν να αλλάξουμε τα κακώς κείμενα και αυτό θα κάνουμε.

Σε κάθε περίπτωση και για την αποκατάσταση της αλήθειας, θυμίζω ότι η διερεύνηση του προβλήματος με τις πληρωμές των ενισχύσεων ξεκίνησε από το γεγονός ότι ο ίδιος ο ΟΠΕΚΕΠΕ, με διοίκηση που ορίστηκε από την παρούσα Κυβέρνηση, έστειλε ύποπτες περιπτώσεις στις αρμόδιες εισαγγελικές αρχές. Η Κυβέρνηση λοιπόν εκκίνησε τις διαδικασίες αναζήτησης της αλήθειας και απόδοσης των ευθυνών, διαδικασίες στις οποίες προφανώς έχουν θεσμικό ρόλο τόσο οι εθνικές όσο και οι ευρωπαϊκές εισαγγελικές αρχές, αφού μιλάμε για πόρους της Ευρωπαϊκής Ένωσης. Η πλήρης λοιπόν έκταση του προβλήματος θα φανεί όταν τα αρμόδια θεσμικά όργανα τελειώσουν τη δουλειά τους και καταλήξουν σε συμπεράσματα.

Αυτό που οφείλουμε και αυτό που θα πράξουμε είναι να αφήσουμε τα θεσμικά αυτά όργανα να κάνουν τη δουλειά τους και στο τέλος να συζητήσουμε επί των πραγματικών δεδομένων. Ως τότε ας μην συγχέουμε τους ρόλους. Άλλος ο ρόλος της Ευρωπαϊκής Εισαγγελίας, άλλος ο ρόλος της Ευρωπαϊκής Επιτροπής και άλλος αυτός του Υπουργείου.

Θεσμικός ρόλος λοιπόν και ευθύνη του Υπουργείου Αγροτικής Ανάπτυξης και Τροφίμων είναι η εποπτεία των φορέων, άρα και του ΟΠΕΚΕΠΕ. Σε αυτό το πλαίσιο, το Υπουργείο καλείται κατ’ αρχάς να αντιμετωπίσει και να διορθώσει πρωτίστως τις δομικές και επίμονες αδυναμίες στη λειτουργία του οργανισμού, αφενός την υποστελέχωση του οργανισμού, αλλά και συναφών υπηρεσιών και πρωτίστως την απουσία εργαλείων και υποδομών για την ισχυροποίηση του ελεγκτικού του έργου, όπως το Κτηματολόγιο, οι δασικοί χάρτες, τα διαχειριστικά σχέδια βόσκησης, η αξιοποίηση κτηνιατρικής βάσης δεδομένων, το επικαιροποιημένο χαρτογραφικό υπόβαθρο και τα ολοκληρωμένα και διαλειτουργικά πληροφοριακά συστήματα.

Η δικαστική λοιπόν διερεύνηση συνεχώς προχωρά, η Κυβέρνηση τη ζήτησε και παράλληλα το Υπουργείο συμφώνως προς τη θεσμική του αποστολή προχωρά στην αντιμετώπιση των δομικών προβλημάτων. Επισημαίνω τα βασικά χαρακτηριστικά αυτής της στρατηγικής: η επαναφορά των σχεδίων βόσκησης στο Υπουργείο, η προγραμματική σύμβαση για την πλήρη ψηφιοποίηση του πληροφοριακού συστήματος, η ανασυγκρότηση της σύνθεσης του διοικητικού συμβουλίου, το σχέδιο δράσης για την οριστική επίλυση των χρονιζόντων προβλημάτων και η μεταφορά του οργανισμού στην ΑΑΔΕ, ζητήματα στα οποία θα επανέλθω βεβαίως κατά τη δευτερολογία μου.

Δεν κρύβουμε λοιπόν τα προβλήματα κάτω από το χαλί. Αντιθέτως τολμάμε να αναμετρόμαστε με αυτά.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ έχετε τον λόγο για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Υφυπουργέ, σας ρώτησα δύο πράγματα, αλλά δυστυχώς δεν μου δώσατε καμία απάντηση ως προς αυτά. Σας ρώτησα τι γνώριζε η Κυβέρνηση και ο Πρωθυπουργός όταν συμφωνήσατε μαζί με την ευρωπαϊκή Κομισιόν ένα κοινό σχέδιο εξυγίανσης του ΟΠΕΚΕΠΕ. Γνώριζε την έκταση της διαφθοράς που διαφαίνεται μέσα από τη δικογραφία της Ευρωπαϊκής Εισαγγελίας που έφτασε πριν από 10-12 μέρες στη Βουλή ή όχι; Γιατί δεν είστε ειλικρινείς ως προς αυτό; Η έλλειψη ειλικρίνειας από μέρους σας στην απάντηση που μου δώσατε δείχνει ότι συγκαλύπτετε.

Δεύτερη ερώτηση. Είναι άκυρο το σχέδιο εξυγίανσης ή όχι; Και αυτό έχει σημασία. Η σημασία που έχει είναι η εξής: αν αυτήν τη στιγμή συνεχίζουν να δίδονται παράνομες επιδοτήσεις από τον ΟΠΕΚΕΠΕ παρά το γεγονός ότι έχει ξεσηκωθεί το σύμπαν. Αν δεν έχει εφαρμοστεί και υλοποιηθεί αυτό το σχέδιο εξυγίανσης, σημαίνει ότι και τώρα υπάρχουν παράνομες επιδοτήσεις αυτήν τη στιγμή που συζητάμε. Μπορείτε να σηκωθείτε και να εγγυηθείτε ότι δεν υπάρχουν παράνομες επιδοτήσεις αυτήν τη στιγμή από τον οργανισμό; Είναι ζωτικής σημασίας.

Η υποψία μας -και είναι αρκετά βάσιμη - είναι ότι δεν έχει σταματήσει το σκάνδαλο, συνεχίζεται και τώρα. Και εσείς μιλάτε για το ότι δεν έχετε να κρύψετε τίποτα κάτω από το χαλί και για το ότι θα πάρετε τα μέτρα ούτως ώστε οι παθογένειες και τα δομικά προβλήματα του οργανισμού να αντιμετωπιστούν.

Κύριε Υφυπουργέ, η Ευρωπαϊκή Εισαγγελία δεν κατηγορεί την Κυβέρνηση ούτε γι’ αυτά που είπε ο Πρωθυπουργός χθες στην ανάρτησή του για πελατειακές σχέσεις, ούτε γι’ αυτά που είπε πριν από μερικές ημέρες, όταν μίλησε για παλαιοκομματισμό. Κατηγορείστε, μεταξύ άλλων, και οι πολιτικοί της Κυβέρνησης για συμμετοχή σε εγκληματική οργάνωση. Καταλαβαίνετε τη σοβαρότητα του προβλήματος; Το να μου λέτε ότι θα αντιμετωπίσετε τα δομικά προβλήματα είναι σαν να κάνετε τη στρουθοκάμηλο. Παριστάνετε ότι υπάρχει εκεί ένα ζήτημα, -πώς το λέει ο Πρωθυπουργός;- παθογένειες -λέει- του παρελθόντος, γενικώς και αορίστως. Ή δυσλειτουργίες. Άλλη λέξη - κλειδί.

Αυτή τη στιγμή στον ΟΠΕΚΕΠΕ όχι μόνο υπάρχουν σκάνδαλα τα οποία συνεχίζονται, αλλά και αυτό που είπατε είναι μία ανοησία, αν μου επιτρέπετε. Τι θα πει αυτό που λέει η Κυβέρνηση ότι θα δώσει πίσω όλα τα χρήματα που πάρθηκαν; Γνωρίζετε ότι στη δικογραφία, στο διαβιβαστικό έγγραφο της Ευρωπαϊκής Εισαγγελίας λέει ξεκάθαρα πως είναι αδύνατο να προσδιοριστεί η έκταση του σκανδάλου; Το ξέρετε αυτό; Αν είναι αδύνατο, αν πρόκειται για χιλιάδες ή δεκάδες χιλιάδες ΑΦΜ, τότε τι θα επιστρέψετε πίσω στους πολίτες; Ό,τι να ’ναι λέτε, για να καθησυχάσετε τους πολίτες που ανησυχούν και σας βλέπουν και ντρέπονται και οι ίδιοι πλέον από την έλλειψη ντροπής των Υπουργών της Κυβέρνησης και του Πρωθυπουργού και γνωρίζουν ότι αυτά τα χρήματα έχουν φαγωθεί χρόνο με τον χρόνο από κυκλώματα τα οποία, βεβαίως, τα έχουν εξαφανίσει. Πώς θα τα βρείτε αυτά τα χρήματα, μπορείτε να μου πείτε;

Και για να ξέρετε κάτι τελευταίο, κύριε Υφυπουργέ, εμείς θα συνεχίσουμε να σας ελέγχουμε μέχρι τέλους. Σήμερα κατέθεσα τρεις επίκαιρες ερωτήσεις για τον ΟΠΕΚΕΠΕ, για τη νέα συμπληρωματική δικογραφία που έφερε η Ευρωπαϊκή Εισαγγελία στη Βουλή πριν από πέντε ημέρες και η οποία δείχνει πως τα θέματα τα γνώριζε και ο κ. Βορίδης, όταν ήταν Υπουργός Επικρατείας, και ο κ. Μπρατάκος όταν ήταν Υφυπουργός παρά τω Πρωθυπουργώ, και βεβαίως και ο κ. Παπασταύρου που ήταν επίσης Υφυπουργός παρά τω Πρωθυπουργώ, και βεβαίως η δουλειά τους ήταν να ενημερώνουν τον Πρωθυπουργό. Όλα τα ήξερε ο κ. Μητσοτάκης και σήμερα μας λέει για παθογένειες και παλαιοκομματικές πρακτικές –λέει- στις οποίες, δυστυχώς, αποτύχαμε να αντιμετωπίσουμε. Έτσι. Αποτύχαμε, έγινε ένα λαθάκι!

Αυτά, κύριε Υφυπουργέ πρέπει να τα αντιμετωπίσετε σοβαρά. Να αναληφθούν όλες οι πολιτικές ευθύνες, να πάψετε να βάζετε τα προβλήματα κάτω από το χαλί, όπως κάνετε με την απόφαση κατάργησης του ΟΠΕΚΕΠΕ και ένταξής του στην ΑΑΔΕ και θα πρέπει ο Πρωθυπουργός να βγει και να μιλήσει με παρρησία στον ελληνικό λαό, να μας πει τι γνώριζε, γιατί δεν έκανε τίποτα μέχρι τώρα και γιατί συνεχίζει να συγκαλύπτει Υπουργούς οι οποίοι έχουν παραιτηθεί, αλλά δηλώνουν ακόμη ότι είναι αθώοι.

Αυτές είναι πρακτικές αντιμετώπισης της διαφθοράς; Αυτές είναι πρακτικές διαφάνειας; Φοβόμαστε πως όχι. Περιμένω να ακούσω καλύτερα στη δευτερολογία σας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύρια Καζαμία, θεωρώ και θέλω και από την πλευρά μου να κρατήσουμε το επίπεδο της συζήτησης για ένα σοβαρό θέμα, που πράγματι είναι αυτό του ΟΠΕΚΕΠΕ, σε ένα επίπεδο, και να μη χρησιμοποιούμε τις λέξεις: «ανοησίες» και οτιδήποτε άλλο. Θεωρώ, λοιπόν, ότι αυτό που γίνεται και η βούληση που υπάρχει είναι ξεκάθαρη και από τον Πρωθυπουργό και από την Κυβέρνηση, από την πολιτική ηγεσία. Τα χρήματα που εισπράχθηκαν από κάποιους παράνομα, που δεν δικαιούνται, θα επιστραφούν.

Επανέρχομαι τώρα στο θέμα του σχεδίου δράσης. Πρόκειται για ένα εργαλείο βελτίωσης των χρόνιων προβλημάτων που αντιμετωπίζει ένας Οργανισμός πληρωμών, στο πλαίσιο του οποίου το εκάστοτε κράτος-μέλος, σε συνεργασία με την Ευρωπαϊκή Επιτροπή, αποφασίζει ενέργειες που πρέπει να γίνουν εντός συγκεκριμένου χρονικού διαστήματος. Είναι ένα εργαλείο που χρησιμοποιείται συχνά στην Ευρωπαϊκή Ένωση και έχει εφαρμοστεί στο παρελθόν και στην Ελλάδα, με πολύ καλά αποτελέσματα.

Εν προκειμένω, οι παρατηρήσεις της Επιτροπής, από τις οποίες προέκυψε τελικά το action plan, σχετίζονται με τις αδυναμίες που ανέφερα στην πρωτολογία μου και ιδίως την υποστελέχωση και τον εμπλουτισμό του ολοκληρωμένου συστήματος διαχείρισης με ψηφιακές βάσεις δεδομένων. Αυτό, λοιπόν, το σχέδιο δράσης που ξεκίνησε τον Σεπτέμβριο του 2024 εξελίσσεται κανονικά και ανεξάρτητα από οποιαδήποτε άλλη εξέλιξη. Μέχρι στιγμής δεν υπάρχουν παρατηρήσεις από την Επιτροπή η οποία ενημερώνεται ανά τρίμηνο από την Επιτροπή Διαπίστευσης και όχι μόνο δεν έρχεται σε αντίθεση με τις ενέργειες της Ευρωπαϊκής Εισαγγελίας, αλλά αποτελεί και μια υπεύθυνη απάντηση σε όσα διερευνώνται.

Κάθε άλλο, λοιπόν, παρά ακυρώνονται οι ενέργειες του Υπουργείου για τη μεταρρύθμιση του χώρου των ενισχύσεων, ειδικά μάλιστα σε ό,τι αφορά στη μεταφορά του ΟΠΕΚΕΠΕ στην ΑΑΔΕ, που είπατε. Είναι ένα βήμα που κλείνει -πιστεύουμε στην Κυβέρνηση- οριστικά μια περίοδο σκιών και δυσλειτουργιών και πιστεύουμε ότι η κίνηση αυτή θα έχει θετικά αποτελέσματα.

Ο συνδυασμός της τεχνογνωσίας και των συστημάτων των δύο φορέων θα ενισχύσει καθοριστικά την ποιότητα, την ταχύτητα και την αξιοπιστία ελέγχων των πληρωμών. Στη μάχη για την εμπέδωση της διαφάνειας και της αποτελεσματικότητας χρησιμοποιούμε κάθε διαθέσιμο εργαλείο, με πιο πρόσφατο τη δημιουργία Ειδικής Ομάδας Ελέγχου, που ανακοίνωσε ο ίδιος ο Πρωθυπουργός.

Η δικαιοσύνη, λοιπόν, κάνει τη δουλειά της απερίσπαστη και το Υπουργείο μας συνεχίζει να εργάζεται γι’ αυτό που είναι καθήκον και στόχος του: τη διασφάλιση των πόρων, τη δίκαιη, έγκαιρη και αποτελεσματική καταβολή των ενισχύσεων στους δικαιούχους αγρότες και κτηνοτρόφους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Προχωρούμε τώρα στην τελευταία προς συζήτηση για σήμερα επίκαιρη ερώτηση. Είναι η τέταρτη με αριθμό 1158/30-6-2025 επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κυρίας Ζωής Κωνσταντοπούλου προς τον Υπουργό Δικαιοσύνης με θέμα: «Το Σκάνδαλο του ΟΠΕΚΕΠΕ και οι καταγγελίες-ισχυρισμοί ανάμειξής σας σε απόπειρες εξουδετέρωσης της Ευρωπαίας Εισαγγελέως κυρίας Πόπης Παπανδρέου».

Στην ερώτηση θα απαντήσει ο Υφυπουργός Δικαιοσύνης κ. Μπούγας.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Κύριε Μπούγα, νομίζω ότι το γεγονός ότι ο κ. Φλωρίδης έστειλε εσάς να απαντήσετε είναι μία πάρα πολύ ενδιαφέρουσα απάντησή του. Δεν προσέρχεται ο ίδιος για να απαντήσει σε δύο πολύ σοβαρά ερωτήματα που εμπλέκουν τον ίδιο και όχι εσάς.

Βέβαια, το γεγονός ότι είστε εδώ αντ’ αυτού, σας καθιστά και υπεύθυνο για τις απαντήσεις. Και μιας και έστειλε εσάς αντ’ αυτού σας ενημερώνω και εσάς με την παρουσία σας ότι πρόκειται να δεχθεί μήνυση και αγωγή από εμένα για τις συκοφαντικές βρωμιές που εκστόμισε εναντίον μου. Και αν παρ’ ελπίδα -δεν σας το έχω- σκεφτείτε να τις επαναλάβετε αντί απαντήσεως -γιατί τις συκοφαντίες του τις εκστόμισε όταν τον ενεκάλεσα για παρεμβάσεις του στην απονομή της δικαιοσύνης-ξαναλέω, δεν σας το έχω, θα στραφεί και εναντίον σας η σχετική αγωγή και η μήνυση βεβαίως και ξέρετε πολύ καλά ότι αυτά είναι αδικήματα που δεν προστατεύονται από τον νόμο περί ευθύνης Υπουργών, πηγαίνετε κατευθείαν δικαστήριο και δεν υπάρχει όλη αυτή η προστασία.

Τώρα, το αντικείμενο της επίκαιρης ερώτησής μου είναι πάρα πολύ σοβαρό και το γεγονός ότι την αποφεύγει ο κ. Φλωρίδης είναι εξίσου σοβαρό. Το ένα σκέλος αφορά την απολύτως διαπιστωμένη καθυστέρηση διαβίβασης της ποινικής δικογραφίας που αφορά το σκάνδαλο - κακούργημα που συνδέεται με τα κονδύλια του ΟΠΕΚΕΠΕ -μιλάμε για πολλά κακουργήματα-, καθυστέρηση στην οποία ενεπλάκη η διορισμένη από την Κυβέρνηση -πρώην, πλέον, Εισαγγελέας του Αρείου Πάγου- Αδειλίνη και ο ίδιος ο κ. Φλωρίδης.

Όπως θυμάμαι πολύ καλά, κύριε Υφυπουργέ –και σίγουρα θυμάστε και εσείς- η διαβίβαση των ποινικών δικογραφιών στη Βουλή από πλευράς Υπουργείου Δικαιοσύνης γινόταν από εσάς.

Και μάλιστα, είχατε προσέλθει για να απαντήσετε σε επίκαιρη ερώτησή μου σε σχέση με την καθυστέρηση και το θάψιμο των ποινικών δικογραφιών που αφορούν στο έγκλημα των Τεμπών και δώσατε κάποιες όχι πειστικές απαντήσεις σε σχέση ιδίως με τη δικογραφία που αφορούσε στο μπάζωμα, η οποία, ενώ έφυγε από την Εισαγγελία της Λάρισας στα μέσα του Ιουλίου του 2024, πριν έναν χρόνο, πρωτοκολλήθηκε στο γραφείο σας αρχές Αυγούστου και καθυστέρησε ακόμη-ακόμη να φύγει από το γραφείο σας. Είχατε τότε δικαιολογήσει την καθυστέρηση, λέγοντας ότι απουσιάζατε προσωπικά.

Εδώ τώρα για τον ΟΠΕΚΕΠΕ φαίνεται ότι δεν εφαρμόζεται η εκχώρηση αρμοδιότητας σε εσάς και αναλαμβάνει ο ίδιος ο κ. Φλωρίδης, που είναι ο ίδιος εκείνος ο οποίος διαβίβασε και την πρώτη δικογραφία για τον ΟΠΕΚΕΠΕ και τη δεύτερη.

Ως προς την πρώτη, τη δικογραφία δηλαδή που οι Ευρωπαίοι εισαγγελείς και οι Ευρωπαίες εισαγγελείς χαρακτήρισαν «κατεπείγουσα» και την έστειλαν στη Βουλή στις 19 Ιουνίου του 2025, υπήρξε μια καθυστέρηση μιας ολόκληρης εβδομάδας, στην οποία διευκόλυνε την Κυβέρνηση η κ. Αδειλίνη, κρατώντας τη δικογραφία 19, 20, 21, 22, 23, 24 του μήνα, δηλαδή έξι μέρες. Τη διαβίβασε δε στις 24 του μήνα, αλλά ο κ. Φλωρίδης, αντί να τη στείλει αμέσως στη Βουλή, την κράτησε 24 του μήνα και 25 όλη τη μέρα. Διαβιβάστηκε η δικογραφία αργά το απόγευμα εδώ, στη Βουλή και έκανε άλλες τρεις ώρες να ανακοινωθεί. Με δική μας επιμονή ανακοινώθηκε, αφού την ανακαλύψαμε κλειδωμένη στην Ειδική Γραμματεία, με αποτέλεσμα να είναι προσβάσιμη μόλις στις 26 του μήνα το απόγευμα. Και βέβαια, η πρώτη συνεδρίαση της Ολομέλειας στην οποία μπορούσε να γίνει συζήτηση, με λήψη του λόγου από όλους ελεύθερα δεν ήταν παρά η περασμένη Τετάρτη 2 Ιουλίου.

Κατάφερε, δηλαδή, ο κ. Φλωρίδης -με την αγαστή, βεβαίως, βοήθεια της διορισμένης πρώην Εισαγγελέως του Αρείου Πάγου Αδειλίνη- να ροκανίσει κρίσιμο χρόνο σε μια δικογραφία που εμπλέκει την Κυβέρνηση, Υπουργούς παραιτηθέντες και εν ενεργεία, αλλά και πάρα πολλά μέλη της Κοινοβουλευτικής σας Ομάδας, όπως προκύπτει. Και κατάφερε με αυτόν τον τρόπο να εξυπηρετήσει υπόλογους και υπόλογα κυβερνητικά και πολιτικά πρόσωπα.

Το δεύτερο σκέλος της ερώτησης αφορά κάτι ακόμη πιο σοβαρό και έχει να κάνει με διαλόγους οι οποίοι περιέχονται στη σχετική ποινική δικογραφία, οι οποίοι αποκαλύπτουν εμπλοκή του κ. Φλωρίδη, που δεν έρχεται να απαντήσει, σε απόπειρες εξουδετέρωσης της Ευρωπαίας Εισαγγελέως. Οι διάλογοι είναι ανατριχιαστικοί και θα τους διαβάσω όπως έχουν δημοσιευθεί: «Μη μας αφήσει και φύγει ο Αυγενάκης. Τι θα γίνει;, λέει ο Ζ. Και απαντάει ο Ξ». Αυτοί είναι οι διάφοροι φραπέδες, χασάπηδες, όλοι οι κολλητοί κομματαραίοι της Νέας Δημοκρατίας επί δεκαετίες. «Όχι, ρε. Μου είπε ο Μάκης μέχρι κόκαλο. Μου είπε ο Μάκης, στείλε τον σε μένα αύριο, σήμερα δηλαδή και πήρε και τον Φλωρίδη. Αν δεν ξεκωλώσουν τώρα την Παπανδρέου από εκεί, έχουμε θέμα. Κατάλαβες;».

Εδώ, λοιπόν και λυπάμαι για τις εκφράσεις, αλλά αυτές είναι εκφράσεις των δικών σας κομματικών στελεχών, που έχουν και την ευχέρεια να τηλεφωνούν στον Μάκη…

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ, κυρία Πρόεδρε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε.

Να τηλεφωνούν στον Μάκη, να τηλεφωνούν στον Φλωρίδη να τηλεφωνούν στο Μαξίμου κ.ο.κ.

Αυτοί, λοιπόν, λένε και περιγράφουν ένα σχέδιο που εμπλέκει τον Υπουργό που δεν εμφανίζεται Γιώργο Φλωρίδη σε μια πλεκτάνη εξουδετέρωσης της Ευρωπαίας Εισαγγελέως, της κ. Πόπης Παπανδρέου, που είναι εκείνη η οποία ερευνά ένα πάρα πολύ σοβαρό σκέλος της δικογραφίας του ΟΠΕΚΕΠΕ, αυτό το σκέλος που συσχετίστηκε με τη δικογραφία η οποία διαβιβάζεται.

Η ερώτηση, λοιπόν, προς τον Υπουργό που έστειλε εσάς να μου απαντήσετε είναι πώς τοποθετείται ο Υπουργός για τα στοιχεία περί ανάμειξής του σε σχέδιο εξουδετέρωσης της Ευρωπαίας Εισαγγελέως κ. Παπανδρέου, εάν ενημερώθηκε για τα σχετικά στοιχεία που καθιστούν και τον ίδιο τον Υπουργό δυνάμει εμπλεκόμενο πρόσωπο και τι έχει πράξει, τι έχει διατάξει σχετικά. Το ζήτημα δεν είναι ζήτημα εντυπώσεων. Είναι εξαιρετικά σοβαρό. Τους εισαγγελείς και τους ανακριτές τους καθαρίζουν οι μαφίες. Και έχουν υπάρξει εμβληματικοί δικαστές και εισαγγελείς…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, στη δευτερολογία σας, παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, να ολοκληρώσω τη φράση μου, κύριε Πρόεδρε. Να μη μείνουμε με αυτούς μόνο που τους εκτέλεσαν. Να μείνουμε και σε αυτούς που αντιστάθηκαν.

Έχουν υπάρξει, λοιπόν, εμβληματικοί δικαστές και εισαγγελείς που με θάρρος έχουν προχωρήσει κόντρα στις μαφίες. Παρακαλώ, περιμένω τις απαντήσεις σας.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ευχαριστώ, κύριε Πρόεδρε.

Πριν απαντήσω και στα δύο σκέλη της ερώτησής σας, πρέπει να διευκρινίσω δυο πράγματα, κυρία Πρόεδρε. Πρώτον, γνωρίζετε πολύ καλά ότι απαντώ σε όλες τις ερωτήσεις που αφορούν στο Υπουργείο Δικαιοσύνης εγώ και όχι ο Υπουργός. Προσέρχομαι δε πάντα στον κοινοβουλευτικό έλεγχο -και αυτό έχει να κάνει με τη δεύτερη παρατήρησή μου- όχι για να αντιπαρατεθώ προσωπικά με εσάς ή οποιονδήποτε άλλο συνάδελφο, αλλά, πρώτον, να απαντήσω και δεύτερον, εφόσον χρειάζεται, ιδίως κατά το νομοθετικό έργο, να κάνω αντιπαράθεση επιχειρημάτων που αφορούν στις πολιτικές και στα σχέδια νόμου τα οποία εισηγείται η Κυβέρνηση. Το λέω αυτό, διότι -σε εισαγωγικά η λέξη- «απειλήσατε» με υποβολή εναντίον μου εγκλήσεων και αγωγών για τον τρόπο που θα σας απαντήσω. Δεν έχω απαντήσει ποτέ σε προσωπικό τόνο. Δεν θα το κάνω τώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, όχι. Σας ενημέρωσα.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Άλλωστε, εδώ και πολλά χρόνια που βρίσκομαι στο Κοινοβούλιο δεν έχω κάνει ποτέ προσωπική αντιπαράθεση με συνάδελφο Βουλευτή.

Έρχομαι τώρα πολύ συγκεκριμένα στα δύο ερωτήματα που θέτετε με την ερώτησή σας.

Η δικογραφία διαβιβάστηκε, κυρία Πρόεδρε, από τον Άρειο Πάγο το μεσημέρι της 24-6-2025 και καταχωρήθηκε, πρωτοκολλήθηκε στο Γραφείο του Υπουργού Δικαιοσύνης με το διαβιβαστικό έγγραφο του Αντεισαγγελέα του Αρείου Πάγου, του κ. Σοφοκλή Λογοθέτη, μαζί με όλα τα στοιχεία της δικογραφίας.

Το πρωί της 25-6-2025 προωθήθηκε στο αρμόδιο Τμήμα Ποινικού Δικαίου από τη Διεύθυνση Διεθνούς Νομικής Συνεργασίας του Υπουργείου, όπου, μετά τη διεκπεραίωση των διοικητικών διαδικασιών και τη σύνταξη των διαβιβαστικών εγγράφων, έφυγε από το Γραφείο του Υπουργού Δικαιοσύνης στη Βουλή των Ελλήνων και ήρθε σε λιγότερο από είκοσι τέσσερις ώρες, αφότου παρελήφθη από την Εισαγγελία του Αρείου Πάγου.

Αυτή η διαδικασία έτσι όπως σας την περιέγραψα, κυρία Πρόεδρε, πληροί και το γράμμα και το πνεύμα της διάταξης του άρθρου 86 του Συντάγματος, που επιβάλλει την αμελλητί από όλους τους εμπλεκόμενους διαβίβαση της δικογραφίας προς τη Βουλή, καθόσον δεν υπάρχει καμία βραδύτητα τόσο των διοικητικών υπηρεσιών του Υπουργείου, τις οποίες σας ανέφερα, όσο βεβαίως και του ιδίου του Υπουργού Δικαιοσύνης.

Στο δεύτερο σκέλος της ερώτησής σας, που το θεωρώ πολύ σοβαρότερο, πρέπει να ξεκινήσω -εσείς το γνωρίζετε, είμαι βέβαιος, αλλά για τους πολίτες που μας ακούν- λέγοντας ότι τα σχετικά με τον ορισμό των Ευρωπαίων εντεταλμένων εισαγγελέων αναφέρονται τόσο στον ν. 4786/2021 όσο και στον ευρωπαϊκό Κανονισμό 1937/2017.

Οι Ευρωπαίοι εντεταλμένοι εισαγγελείς αποτελούν αναπόσπαστο τμήμα της Ευρωπαϊκής Εισαγγελίας, ενεργούν για λογαριασμό και εξ ονόματός της και έχουν τις ίδιες εξουσίες με τους Έλληνες συναδέλφους τους, όπως ακριβώς περιγράφονται στις διατάξεις του ν. 4786.

Οι διατάξεις αυτού του νόμου -και είναι συγκεκριμένα τα άρθρα 7, 8 και 9- αναφέρουν ποια προσόντα πρέπει να έχουν οι Ευρωπαίοι εντεταλμένοι εισαγγελείς και ιδίως, περιγράφουν και μάλιστα, κατά τρόπο εξαιρετικά αναλυτικό τη διαδικασία για την επιλογή τους.

Η επιλογή, λοιπόν, των υποψηφίων για τον διορισμό πραγματοποιείται όχι από τον Υπουργό Δικαιοσύνης, αλλά από το Ανώτατο Δικαστικό Συμβούλιο, κατόπιν αίτησής τους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος το ορίζει;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Το ορίζει ο νόμος, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το Δικαστικό Συμβούλιο το ορίζει.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Το Δικαστικό Συμβούλιο το ορίζει ο Κώδικας Οργανισμού Δικαστηρίων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ορίζεται από τον Άρειο Πάγο. Είναι αυτοδιοικούμενο δικαστήριο και ο Άρειος Πάγος. Αυτά νομίζω ότι είναι βασικές αρχές της νομοθεσίας και της ανεξαρτησίας της δικαιοσύνης.

Επομένως, επιλέγεται από το Ανώτατο Δικαστικό Συμβούλιο και υπάρχει η δυνατότητα προσφυγής στην ολομέλεια του Ανωτάτου Δικαστηρίου. Και την ολομέλεια την ορίζει η Κυβέρνηση; Αν λοιπόν θεωρείτε διαβλητή αυτήν την διαδικασία, μπορούμε να συζητήσουμε πρότασή σας για την αλλαγή της. Μετά δε την απόφαση του Δικαστικού Συμβουλίου επί της οποίας, όπως σας είπα, χωρεί προσφυγή, διαβιβάζονται τα έγγραφα στον Υπουργό Δικαιοσύνης ο οποίος ακολουθεί τη διαδικασία την οποία περιγράφει ο Κανονισμός 1937/2017.

Η Ευρωπαία Εισαγγελέας δε έχει πενταετή θητεία και προβλέπεται με την ίδια διαδικασία που διαγράφουν οι διατάξεις που σας προανέφερα του ν.4786 και η δυνατότητα ανανέωσης της θητείας της για άλλα πέντε χρόνια με την ίδια ακριβώς διαδικασία.

Τόσο ο κ. Βορίδης, όσο και ο κ. Φλωρίδης εκτός της υπουργικής ιδιότητας είναι και νομικοί. Κατά συνέπεια, γνώριζαν και γνώριζαν πάρα πολύ καλά ότι η διαδικασία αυτή είναι προβλεπόμενη με τυπικά και αυστηρά κριτήρια και οποιαδήποτε προσπάθεια παραβίασής της είναι παντελώς απρόσφορη.

Επομένως, όσα αναφέρονται στην ερώτηση περί δήθεν εξουδετέρωσης της Εντεταλμένης Ευρωπαίας Εισαγγελέως, αντιλαμβάνεστε ότι δεν μπορεί να είναι σοβαρά, είναι παντελώς αβάσιμα, καθώς, όπως σας είπα, δεν μπορούσε να επιχειρηθεί οποιαδήποτε προσπάθεια καθαίρεσης, εξουδετέρωσης της Εντεταλμένης Ευρωπαίας Εισαγγελέως.

Ευχαριστώ, κύριε Πρόεδρε.

Θα ακολουθήσει και η δευτερολογία μου.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε, έχετε τον λόγο για τη δευτερολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Κύριε Μπούγα, πού τα ξέρετε όλα αυτά; Πού ξέρετε ότι δεν εμπλέκεται ο Βορίδης και ο Φλωρίδης; Σας το είπαν; Γιατί εγώ ψάχνω να δω αν έχουν κάνει κάποια δήλωση σε σχέση με αυτό το ανατριχιαστικό ντοκουμέντο. Διότι, όταν εμπλεκόμενοι σε τόσο σοβαρά αδικήματα ξέρουν και ποια είναι η εισαγγελέας που τους ερευνά και έχουν άμεση επαφή με την Κυβέρνηση, με το Μαξίμου, με τον Μάκη, με τον Γιωργάκη και δεν ξέρω κι εγώ με ποιον άλλον, με τον Κούλη, και με όποιο άλλο υποκοριστικό από αυτούς που τους αγκαλιάζουν με μεγάλο θράσος την ώρα που τα πίνουν στις ταβέρνες, τότε καμία εισαγγελέας δεν μπορεί να αισθάνεται ασφάλεια. Τι ήρθατε να μας απαντήσετε; Ότι δεν μπορεί να ισχύουν αυτά; Αυτά είναι ηχογραφημένες συνομιλίες υπόπτων και εμπλεκομένων σε οικονομικό σκάνδαλο ολκής και έχουν δοθεί σε ανύποπτο χρόνο.

Υπάρχει κι άλλη συνομιλία, την ξέρετε; «ΓΞ», ο επονομαζόμενος Ξυλούρης, είναι αυτός ο «Φραπές»:

Και στέλνει χθες η κ. Παπανδρέου, Εκπρόσωπος του Ευρωπαίου Εισαγγελέα, στον Πρόεδρο να επαναφέρει την Τυχεροπούλου, να της δώσει πρόσβαση σε όλα τα ΑΦΜ για πληρωμές του 2023 και για τα προηγούμενα έτη, όλα. Και φτιάχνει ένα υπόμνημα ο «Μ» και πάει σήμερα στην κ. Παπανδρέου να της πει ότι δεν είναι δυνατόν να ελέγχει τον εαυτό της. Εγώ είμαι Πρόεδρος. Ο Οργανισμός έχει Κανονισμό και πάω στον «Φλω» -δηλαδή στον Φλωρίδη- μπορεί η Εισαγγελέας να παρέμβει στο πώς γίνονται οι τοποθετήσεις των προϊσταμένων; Όχι ρε, αυτή είναι του ΣΥΡΙΖΑ, η Παπανδρέου, και αυτή και η άλλη του αγροτικού του ΣΥΡΙΖΑ. Τα έχουν βρει αυτοί. Έχει ένα υπόμνημα και πάει στον Φλωρίδη και καπάκι στο Γραφείο του Μητσοτάκη. Μάγκες, αυτή είναι η αλήθεια. Εάν θέλετε να με στηρίξετε, πετάξτε την Ευρωπαία πέρα. Τα έχουν βρει, τα έχουν κάνει αυτά. Δεν θέτε; Πληρώνω τις τριάντα και φεύγω. Και του λέω: Πολύ καλά κανείς, δεν πάει. Ε ναι ρε, μα δεν γίνεται να είναι μοναχός του. Έλα, εντάξει, τον τρελάναν, ρε, τον ελυπούμαι. Αν είναι 10.00΄ η ώρα το βράδυ, 12.00΄ να με παίρνει. Ναι, πάρε με και να παίρνω στο Μαξίμου, λέει ο Ξυλούρης.

Πάρε με και 10.00΄ και 12.00΄ το βράδυ να πάρω στο Μαξίμου. Τέτοια ευχέρεια!

Δηλαδή έχει εμένα ή τον «Γ», του δίνουμε κουράγιο και βοηθούμε και όλοι οι άλλοι τον γράφουν στα…

Σε αυτά απαντάτε: Αποκλείεται να ισχύει γιατί δεν μπορούσαν να -με συγχωρείτε για την έκφραση, είναι των δικών σας παιδιών οι εκφράσεις αυτές- να ξεκωλώσουν την Ευρωπαία Εισαγγελέα;

Τι έχει διατάξει το Υπουργείο, κύριε Μπούγα; Αυτά δεν είναι έπεα πτερόεντα. Αυτά είναι πάρα πολύ σοβαρά στοιχεία. Διατάξατε κάποια έρευνα; Διαβιβάσατε; Ερευνάται ο κ. Φλωρίδης για το αν ισχύουν αυτά; Ή θέλετε να σας πιστέψουμε επειδή είστε πολύ αξιόπιστοι; Απλώς κρατάτε στο συρτάρι τις δικογραφίες που καίνε την Κυβέρνηση και αποδείχθηκε ότι το κάνατε και με τις δικογραφίες των Τεμπών και με τη δικογραφία του ΟΠΕΚΕΠΕ. Και βέβαια όταν σταμάτησε να υπάρχει δική σας Εισαγγελέας του Αρείου Πάγου -γιατί τρεις μέρες έγινε αυτό, 1η, 2 και 3 Ιουλίου- και ήταν η αρχαιότερη τη τάξει η κ. Καρκαμπούνα, 1η Ιουλίου διαβιβάστηκε στην Εισαγγελία του Αρείου Πάγου, 1η Ιουλίου διαβιβάστηκε και στο Υπουργείο, την ίδια μέρα. Μας τα είπε και στην ακρόαση των δικαστικών και των εισαγγελικών λειτουργών γιατί την ώρα που μαγειρεύατε όλα αυτά ως Κυβέρνηση, την ίδια ώρα μαγειρεύατε και ποιον θα κάνετε Πρόεδρο του Αρείου Πάγου και Εισαγγελέα του Αρείου Πάγου για μην χηρέψει η θέση. Γιατί βέβαια θυμόμαστε, μιας και είναι επετειακές οι ημέρες, πώς ξεκίνησε τη θητεία της η Κυβέρνηση Μητσοτάκη, ακυρώνοντας τον προηγούμενο διορισμό Εισαγγελέα του Αρείου Πάγου και Προέδρου του Αρείου Πάγου από μια άλλη κυβέρνηση που επίσης παρενέβαινε στη δικαιοσύνη και εγώ ήμουν η μόνη που την κατήγγειλε. Το κόμμα σας δεν το έκανε. Ακυρώνοντας λοιπόν τον προηγούμενο διορισμό, εξασφαλίζοντας από τον κ. Πάκη Παυλόπουλο ότι δεν θα έβγαζε ΦΕΚ. Εκείνος λιγουρευόταν ότι μπορεί να του ανανεώσουν τη θητεία ως Προέδρου Δημοκρατίας, αρνήθηκε να βγάλει ΦΕΚ με τους διορισμούς Προέδρου και Εισαγγελέα του Αρείου Πάγου κι έτσι ξεκίνησε τη θητεία της η Κυβέρνηση Μητσοτάκη πριν από έξι χρόνια τέτοια μέρα με αυτό το θέμα, με τη διεκδίκηση να είναι δικοί της ο Πρόεδρος και ο Εισαγγελέας του Αρείου Πάγου.

Βέβαια, οι πρώτες επιλογές δεν σας βγήκαν παρά πολύ καλά. Ο κ. Πλιώτας τουλάχιστον πήρε αρκετές πρωτοβουλίες που ήταν έδειξαν ανεξαρτησία και μετά δεν την ξαναπατήσατε, είχατε πάντα ελεγχόμενους.

Η ερώτηση λοιπόν είναι, με τόσο σοβαρά στοιχεία που φαίνεται μια τεράστια άνεση, αλλά και μια γνώση εμπλεκομένων στα σκάνδαλα για το ποιος λειτουργός χειρίζεται και σε ποιανού το χέρι είναι να την «ξεκωλώσει», όπως λέει έκφραση του δικού σας παιδιού, μας λέτε ότι δεν έχετε διατάξει τίποτε; Η απάντηση του κ. Φλωρίδη είναι ότι δεν έχει διατάξει τίποτε και στέλνει εσάς ή μήπως η απάντησή του ήταν αυτό το tweet που έκανε, που έβαλε τον απερχόμενο Διευθύνοντα το Ελληνικό Γραφείο των Ευρωπαίων Εντεταλμένων Εισαγγελέων να του στείλει επιστολή -δεν έχω ξαναδεί τέτοιο πράγμα- να του στείλει επιστολή επί τη αφυπηρετήσει του;

Λάμπρος Σοφουλάκης: Παρακαλώ να δεχθείτε τόσον εμού προσωπικώς, όσο και των λοιπών Ευρωπαίων Εντεταλμένων Εισαγγελέων, των δικαστών, γραμματέων, συνεργατών μας, αλλά και των ειδικών επιστημόνων του γραφείου μας της επί τη αφυπηρετήσει μας –μόνον αυτός αφυπηρετεί- θερμότερες ευχαριστίες για την επί διετία αγαστή συνεργασία μας, καθώς και τις εγκάρδιες ευχές όλων μας για υγεία, δημιουργία και επιτυχία στο επ’ αγαθό της δικαιοσύνης δύσκολο έργο σας. Προσδοκούμε στη συνέχιση της ειλικρινούς μας συνεργασίας.

Αν είναι δυνατόν! Αν είναι δυνατόν!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, ολοκληρώνω.

 Αν είναι δυνατόν! Δηλαδή η πλήρης απόδειξη χειραγώγησης ότι ζήτησε ο Φλωρίδης από τον αφυπηρετούντα Σοφουλάκη να του στείλει και μια επιστολή και τη χρησιμοποίησε με tweet για να πει ότι αυτό αποδεικνύει ότι δεν απεργάζεται σχέδια εξουδετέρωσης της Ευρωπαίας Εισαγγελέως Παπανδρέου.

Διότι δεν ενοχλούσε ο Σοφουλάκης. Ίσα ίσα ο Σοφουλάκης γράφει και επιστολές επί τη αιτήσει του Υπουργού, για να τις χρησιμοποιήσει ο Υπουργός.

Και αποδεικνύει, άρα, κύριε Μπούγα, το μέγεθος των παρεμβάσεων.

Μία τελευταία λέξη: Ο κ. Φλωρίδης έχει ειδικότητα μηχανικού; Γιατί αντί να έρχεται στη Βουλή όλο επιθεωρεί κτίρια δικαστηρίων και φαίνεται ότι έχει ειδική σχέση με τους μηχανικούς του ΤΕΕ.

Και δεύτερον, ο κ. Μητσοτάκης στην ανάρτησή του -αν ξέρετε, έκανε μία εκτενέστατη ανάρτηση χθες- ξέχασε ότι διόρισε Πρόεδρο και Εισαγγελέα του Αρείου Πάγου διά περιφοράς νυχτιάτικα την Παρασκευή. Δεν το θεώρησε σημαντικό, ή ακριβώς επειδή αφορά άλλη μια παρέμβασή σας στη δικαιοσύνη, το παρασιώπησε;

Περιμένω τις απαντήσεις σας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Πρόεδρε.

Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Η κυρία Πρόεδρος διάβασε διαλόγους από τους οποίους προκύπτει -κατά την ίδια- ότι οι συμμετέχοντες σε αυτούς θα ζητούσαν από τους Υπουργούς να καθαιρέσουν ή να εξουδετερώσουν, δηλαδή να βγάλουν από την υπόθεση, την κ. Παπανδρέου.

Σας εξήγησα, λοιπόν, ότι κάτι τέτοιο δεν μπορεί απλά να γίνει, διότι ο εντεταλμένος Ευρωπαίος Εισαγγελέας δεν διορίζεται από κανέναν Υπουργό, κανείς Υπουργός δεν μπορεί να τον βγάλει από καμία απολύτως υπόθεση και είναι με θητεία στην Ευρωπαϊκή Εισαγγελία η οποία μπορεί να ανανεωθεί. Κατά συνέπεια, όλα αυτά τα οποία αναγνώσατε δεν έχουν και δεν μπορούν να έχουν κανένα απολύτως αποτέλεσμα, ευτυχώς επειδή ζούμε σε μια συντεταγμένη πολιτεία η οποία σέβεται όχι μόνο τους εθνικούς, αλλά και τους ευρωπαϊκούς θεσμούς, όπως είναι η Ευρωπαϊκή Εισαγγελία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πάρα πολύ!

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας διαβεβαιώ ότι τους σεβόμαστε πάρα πολύ και θα το εξηγήσω παρακάτω, κυρία Πρόεδρε.

Πρέπει δε να πω ότι δεν προκύπτει, τουλάχιστον από το διαβιβαστικό έγγραφο, ότι η εισαγγελέας που αναφέρατε είχε τον χειρισμό της υπόθεσης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προκύπτει, κύριε Μπούγα, καταγράφεται. Μην λέτε ψέματα!

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Αφήστε με, σας άκουσα. Δεν λέω καθόλου ψέματα. Σας λέω τι αναφέρεται στο διαβιβαστικό έγγραφο. Στο διαβιβαστικό, λοιπόν, έγγραφο αναφέρεται ότι υποβάλλεται η δικογραφία, συνήθως υποβάλλεται από τον χειριστή της υπόθεσης η δικογραφία, από δύο Ευρωπαίες εντεταλμένες Εισαγγελείς. Δεν θα αναφέρω το όνομά τους, όμως, είμαι στη διάθεσή σας και μπορείτε να το διαπιστώσετε και από τη δικογραφία που βρίσκεται στη διάθεσή σας στη Βουλή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχει συσχετισθεί η δικογραφία που χειρίζεται η κ. Παπανδρέου!

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ!

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Επομένως, κυρία Πρόεδρε, όλα αυτά τα οποία παραθέσατε με σχέδιο εξόντωσης της Ευρωπαίας Εισαγγελέως μπορεί να είναι στο μυαλό ή να ήταν στη φαντασία κάποιων που έκαναν μια συζήτηση μεταξύ τους, πολύ απλά, όμως, δεν μπορεί να γίνουν.

Όμως, η χώρα μας ξέρετε ότι είναι από τα ιδρυτικά μέλη της Ευρωπαϊκής Εισαγγελίας και το 2021 τον νόμο ο οποίος διέπει τα της λειτουργίας, οργάνωσης της Εισαγγελίας τον έχει εισηγηθεί ο κ. Κώστας Τσιάρας, ο πρώην Υπουργός Δικαιοσύνης. Δεν μείναμε μόνο στις προστασίες και εγγυήσεις που παρέχει ο καταστατικός νόμος για τη λειτουργία της Ευρωπαϊκής Εισαγγελίας. Ενώ είχε ξεκινήσει με επτά Ευρωπαίους Εισαγγελείς, σήμερα υπηρετούν στην Ευρωπαϊκή Εισαγγελία δέκα Ευρωπαίοι Εισαγγελείς. Υπενθυμίζω ότι είναι Έλληνες εισαγγελείς, ενταγμένοι στον εισαγγελικό κλάδο και ακολουθούν την ιεραρχία των Ελλήνων εισαγγελέων.

Η χώρα μας, κύριε Πρόεδρε, αναλογικά με τον πληθυσμό της έχει τους περισσότερους Ευρωπαίους Εισαγγελείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τους χρειάζεται μάλλον!

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Θα σας δώσω κατάλογο όλων των χωρών. Είναι είκοσι τέσσερις συνολικά που συμμετέχουν στον θεσμό της Ευρωπαϊκής Εισαγγελίας, για να δείτε πόσοι Ευρωπαίοι Εισαγγελείς υπηρετούν σε κάθε χώρα. Το έγγραφο αυτό θα το δώσω στα Πρακτικά για του λόγου το ασφαλές.

Επίσης, με τον ν. 5026/2023 προβλέψαμε τέσσερις επιπλέον θέσεις υπαλλήλων και ο αριθμός τους αυξήθηκε από τους οκτώ που προέβλεπε ο νόμος το 2021 σε δώδεκα.

Προβλέφθηκε, επίσης, κυρία Πρόεδρε, στελέχωση με ειδικό επιστημονικό προσωπικό δέκα τουλάχιστον μονίμων υπαλλήλων που υπηρετούν για τρία χρόνια, με δυνατότητα ανανέωσης και κατέχουν εμπειρία στην αντιμετώπιση υποθέσεων εγκληματικότητας σε βάρος των οικονομικών συμφερόντων της Ευρωπαϊκής Ένωσης, ή αντίστοιχης οικονομικής εγκληματικότητας ή νομιμοποίησης εσόδων από εγκληματικές δραστηριότητες.

Επίσης, σε αυτό το επιστημονικό προσωπικό που υπηρετεί στην Ευρωπαϊκή Εισαγγελία χορηγείται επίδομα ύψους 250 ευρώ, ακριβώς για να αντεπεξέρχονται στα απαιτητικά τους καθήκοντα. Παραχωρήθηκε στέγη στον πρώτο και ισόγειο όροφο του Εφετείου Αθηνών και παρασχέθηκε η δυνατότητα τόσο με τον καταστατικό νόμο όσο και με τους μεταγενέστερους νόμους, κυρίως με τον ν. 5026 που σας ανέφερα, στους Ευρωπαίους Εισαγγελείς οι ίδιοι να ασκούν τη δίωξη, να διενεργούν τις ανακριτικές πράξεις πριν την απολογία του κατηγορουμένου, να συντάσσουν τα κλητήρια θεσπίσματα, βάσει των οποίων παραπέμπονται οι κατηγορούμενοι για τα αδικήματα τα οποία ελέγχει και ερευνά η Ευρωπαϊκή Εισαγγελία.

Όλα αυτά ενδυναμώνουν τον θεσμό και καταδεικνύουν τη βούληση της Κυβέρνησης όχι να αποδυναμώσει, αντίθετα να ενισχύσει την αποτελεσματικότητα της Ευρωπαϊκής Εισαγγελίας στη χώρα μας. Γι’ αυτό και όλες οι έρευνες διενεργήθηκαν από τους ανεξάρτητους Ευρωπαίους Εισαγγελείς απρόσκοπτα και κυρίως μυστικά, για να μπορούν να λογοδοτήσουν όσοι ενέχονται σε αυτές, όποια ιδιότητα και αν έχουν.

Και επειδή αναφερθήκατε, θέλοντας να υποβαθμίσετε τη σημασία του, στο έγγραφο του κ. Σοφουλάκη με την αφυπηρέτησή του προς τον Υπουργό Δικαιοσύνης, θα δώσω στα Πρακτικά ένα ακόμη έγγραφο από τον ίδιο Αντιπρόεδρο του Αρείου Πάγου που είχε την εποπτεία της Ευρωπαϊκής Εισαγγελίας που δόθηκε σε ανύποπτο χρόνο. Η ημερομηνία του εγγράφου του κ. Σοφουλάκη είναι 29 Απριλίου 2024 και δίδει στον Υπουργό, στον ομιλούντα και στον τότε Γενικό Γραμματέα του Υπουργείου, τον κ. Αλεξανδρή, τις ευχαριστίες του, μεταφέρει τις ευχαριστίες του, αλλά και τις ευχαριστίες της Ευρωπαίας Εισαγγελέως -και θα σας πω παρακάτω γιατί- επειδή έγιναν οι μεταρρυθμίσεις που ζητήθηκαν, γεγονός που αποδεικνύει στην πράξη την ιδιαίτερη ευαισθησία και το αμέριστο ενδιαφέρον μας για τον θεσμό της Ευρωπαϊκής Εισαγγελίας και ειδικότερα των Ευρωπαίων εντεταλμένων Εισαγγελέων στην πατρίδα μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μόνο ο Σοφουλάκης, του ίδιου ανθρώπου!

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κατά συνέπεια, δεν είναι μόνο το τελευταίο έγγραφο, αλλά είναι και προγενέστερο έγγραφο. Οφείλω δε να σας πω ότι μας επισκέφθηκε στο Υπουργείο Δικαιοσύνης η Ευρωπαία Εισαγγελέας, η κ. Κοβέσι, η οποία ακριβώς ενημερωθείσα για αυτές τις δυνατότητες που δώσαμε στους Έλληνες εντεταλμένους Ευρωπαίους Εισαγγελείς, αλλά και όσα σας είπα πριν και αφορούν την ενδυνάμωση του θεσμού και η ίδια μάς είπε τις ευχαριστίες της, ακριβώς διότι ενισχύσαμε τον ρόλο της Ευρωπαϊκής Εισαγγελίας.

Όλα αυτά, λοιπόν, τα οποία σας είπα, κυρία Πρόεδρε, νομίζω ότι δείχνουν -και μάλιστα με πολύ μεγάλη ενάργεια- ότι η Κυβέρνηση έχει βούληση να αφήσει απρόσκοπτα να λειτουργεί η Ευρωπαϊκή Εισαγγελία και κάνει ό,τι είναι δυνατό θεσμικά, αλλά και στο πλαίσιο των καθηκόντων του το Υπουργείο Δικαιοσύνης υλικά να την ενισχύσει.

Σας ευχαριστώ, κύριε Πρόεδρε.

(Στο σημείο αυτό ο Υφυπουργός Δικαιοσύνης κ. Ιωάννης Μπούγας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έρευνα θα διατάξετε;

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ και τους δύο.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων και ερωτάται το Σώμα αν δέχεται στο σημείο αυτό να λύσουμε τη συνεδρίαση.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 18.48΄ λύεται η συνεδρίαση για την Τετάρτη 9 Ιουλίου 2025 και ώρα 13.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**